SunOnline: Singapore ah ufanvi kujjegge hashigandun covid antibody fenijje\ndate_range އަންގާރަ 19 ޖެނުއަރީ 2021\nސިންގަޕޫރަށް އުފަންވި ކުއްޖެއްގެ ހަށިގަނޑުން ކޮވިޑް އެންޓިބޮޑީ ފެނިއްޖެ\n30 Nov 2020, 13:13\nސިންގަޕޫރަށް މި މަހުގެ ކުރީކޮޅު އުފަންވި ތުއްތު ކުއްޖެއްގެ ހަށިގަނޑުން ކޮވިޑް-19 އެންޓިބޮޑީ ފެނިފައިވާ ކަމަށް އެގައުމުގެ ސްޓްރެއިޓްސް ޓައިމްސްއިން ރިޕޯޓު ކުރޭ -- ފޮޓޯ: ރޮއިޓާސް\nސިންގަޕޫރު (ނޮވެމްބަރު 30): މި މަހުގެ ކުރީކޮޅު ސިންގަޕޫރަށް އުފަންވި ތުއްތު ކުއްޖެއްގެ ހަށިގަނޑުން ކޮވިޑް-19 އެންޓިބޮޑީ ފެނިފައިވާ ކަމަށް އެގައުމުގެ ސްޓްރެއިޓްސް ޓައިމްސްއިން ރިޕޯޓުކޮށްފި އެވެ.\nސްޓްރެއިޓްސް ޓައިމްސްގައިވާ ގޮތުން ސިންގަޕޫރުގައި ބަލިވެ އިން އަންހެނަކަށް ކޮވިޑް-19 ޖެހުނީ އޭނާގެ ބަނޑަށް 10 ހަފްތާވީ ފަހުން، މިދިޔަ މާޗް މަހުގަ އެވެ. އަދި އޭނާގެ ހާލު ސީރިއަސް ނުވާ ކަމަށާއި އޭރު އޭނާއަށް ދެ ހަފްތާ ވަރު ވަންދެން ފަރުވާ ދިނުމަށް ފަހު ދޫކޮށްލި ކަމަށް އެ ނޫހުގައިވެ އެވެ.\nއޭގެ ފަހުން ސިންގަޕޫރުގެ ނެޝަނަލް ޔުނިވާސިޓީ ހޮސްޕިޓަލް (އެންޔޫއެޗް)ގައި އެ އަންހެން މީހާ ވިހެއީ މިމަހުގެ ހަތެއްގަ އެވެ. އަދި އެ ކުއްޖާއަށް ކޮވިޑް ނުޖެހޭ ނަމަވެސް ކުއްޖާގެ ހަށިގަނޑުން ބަލީގެ އެންޓިބޮޑީ ފެނިފައިވާކަން ޑޮކްޓަރުން އެންގި ކަމަށް ކުއްޖާގެ މަންމަ ބުންޏެވެ.\n"އަޅުގަނޑުގެ ހަށިގަނޑުގައި މިހާރު އެންޓިބޮޑީ ނެތް ނަމަވެސް ދަރިފުޅުގެ ހަށިގަނޑުގައި ކޮވިޑް އެންޓިބޮޑީ ހުރި ކަމަށް ކުޑަކުދިންގެ ޑޮކްޓަރު ވިދާޅުވި. އަޅުގަނޑުގެ ޑޮކްޓަރު ލަފާ ކުރާ ގޮތުގައި ބަލިވެ އިންދާ އަޅުގަނޑުގެ އެންޓިބޮޑީ ދަރިފުޅަށް ވާސިލުވީ،" ކުއްޖާގެ މަންމަ ބުންޏެވެ.\nދުނިޔޭގެ ސިއްހަތު ޖަމްއިއްޔާ (ޑަބްލިޔުއެޗްއޯ)އިން ބުނާ ގޮތުގައި މަންމަގެ ބަނޑުގައި ދަރިފުޅު އޮންނަ އިރު ނުވަތަ ވިހާ އިރު، މަންމަގެ ފަރާތުން ކުއްޖާއަށް ކޮވިޑް ޖެހޭކަން އަދި އެނގިފައި ނުވެ އެވެ.\nއެމެރިކާގެ ސެންޓާސް ފޯ ޑިޒީސް ކޮންޓްރޯލް އެންޑް ޕްރިވެންޝަން (ސީޑީސީ)ގެ އެމާޖިން އިންފެކްޝަސް ޑީޒީސެސް ޖާނަލްގައި މިދިޔަ މަހު ޗައިނާއިން ޝާއިއު ކުރި ލިޔުމެއްގައިވާ ގޮތުން، ކޮވިޑް ޖެހިފައިވާ އަންހެނުން ވިހާ ކުޑަކުދިންގެ ހަށިގަނޑުން ބަލީގެ އެންޓިބޮޑީ ފެނެ އެވެ. ނަމަވެސް ކުޑަ ދުވަސްކޮޅަކަށް ފަހު އެ އެންޓިބޮޑީތަކުގެ އަދަދު މަދުވެ އެވެ.\nއެންޓިބޮޑީ އަކީ ބަލި ޖައްސާ ބެކްޓީރިއާ އާއި ވައިރަސް ފަދަ މާއްދާތަކުން ދިފާއުވުމަށް ހަށިގަނޑުން އުފައްދާ ޕްރޮޓީންއެކެވެ. އަދި ކޮންމެ ބައްޔަކަށް ވެސް އުފެދޭނީ އެ ބައްޔަކަށް ހާއްސަ އެންޓިބޮޑީ އެވެ.\nކޮރޯނާވައިރަސް އެންޓިބޮޑީއާ ބެހޭ ގޮތުން މިހާތަނަށް ހަދާފައިވާ ދިރާސާތަކުން، އެ އެންޓިބޮޑީން ދެވަނަ ފަހަރަށް ކޮވިޑް ޖެހުން ހުއްޓުވައިދޭ މިންވަރާއި މުއްދަތު އަދި ޔަގީންވެފައި ނުވެ އެވެ.\nކޮވިޑްގެ އާ ސްޓްރެއިން ސިންގަޕޫރުންވެސް ފެނިއްޖެ\nސިންގަޕޫރަށް ކޮވިޑް ވެކްސިން ލިބިއްޖެ\nލެބްގައި ތައްޔާރުކުރާ ކުކުޅު މަސް ވިއްކަން ހުއްދަ ދީފި


Season gai 100 landu hamakoh, City in pressure dhamahahtaifi\nސީޒަނުގައި 100 ލަނޑު ހަމަކޮށް، ސިޓީ އިން ޕްރެޝަރު ދަމަހައްޓައިފި\nހަޑަސްފީލްޑް ކޮޅަށް ޖެހި ލަނޑާއެކު، ސްޓާލިންގް ވަނީ މި ސީޒަނުގައި މިހާތަނަށް 12 ލަނޑު ކާމިޔާބުކޮށްފައި. -- ފޮޓޯ: ރޮއިޓާސް\nހަޑަސްފީލްޑް (ޖެނުއަރީ 21) - ސީޒަނުގައި 100 ލަނޑު ހަމަކޮށް، ތާވަލުގެ އެންމެ ފުލުގައި އޮތް ހަޑަސްފީލްޑް ޓައުންގެ މައްޗަށް 3-0 ގެ ނަތީޖާއަކުން ކުރި ހޯދައި، ލިވަޕޫލަށް އޮތް ޕްރެޝަރު މެންޗެސްޓާ ސިޓީ އިން ދަމަހައްޓައިފި އެވެ.\nއެންމެ ފަހުން ކުޅުނު ތިން މެޗުގައި 19 ލަނޑުޖެހި ސިޓީ އިން، މެނޭޖަރެއްނެތި ކުޅުނު ހަޑަސްފީލްޑްގެ ގޯލަށް ފުރަތަމަ ހާފުގައި މާބޮޑު ނުރައްކަލެއް ކުރިމަތިކުރެވިފަ އެއް ނުވެ އެވެ. ކޯޗު ޕެޕް ގާޑިއޯލާގެ ސްޓައިލްގައި ނުކުޅެވުނު ނަމަވެސް، މެޗު 19 މިނެއްޓުގައި ސިޓީ އިން ލީޑު ނެގީ، ޑިފެންޑަރު ޑެނީލޯ އޭރިއާގެ ބޭރުން ފޮނުވާލި ބޯޅަ، އިދިކޮޅު ޑިފެންޑަރެއްގެ ބޮލުގައި ޖެހިފަ އެވެ.\nޑެނީލޯ ފޮނުވާލި ބޯޅަ، ހަޑަސްފީލްޑްގެ ޑިފެންޑަރު ކްރިސްޓޮފާ ޝިންޑްލާގެ ބޮލުގައި ޖެހި، މިސްރާބު ބަދަލުވުމުން ގޯލު ދިފާއުކުރުމުގައި ކީޕަރެއް ކުރެވުނު އެއްވެސް ކަމެއް ނެތެވެ.\nދެވަނަ ހާފު ފެށިގެން، މެޗުގައި މޮޅު ކުޅުމެއް ދެއްކި ލީރޯއީ ސާނޭގެ ހުނަވެރިކަމުގެ ތެރެއިން ދެ މިނެއްޓު ތެރޭގައި ސިޓީއިން ދެ ލަނޑު ޖެހި އެވެ.\nމެޗުގެ ދެވަނަ ލަނޑު ކާމިޔާބުކޮށްދިނީ ސާނޭ ނެގި ހިތްގައިމު ހުރަހަކުން ރަހީމް ސްޓާލިންގް އެވެ. އޭގެ ދެ މިނެއްޓު ފަހުން، ސާޖިއޯ އަގުއޭރޯ ތަނަވަސްކޮށްދިން ފުރުސަތުގެ ފުރިހަމަ ބޭނުން ހިފައި، ސާނޭ ވަނީ ސީޓީގެ ތިން ވަނަ ލަނޑު ކާމިޔާބުކޮށްދީފަ އެވެ.\n"އަހަރެމެން ކުޅުނު ކުޅުމަށް ބަލާއިރު، ތިން ލަނޑަށް ވުރެ ތަފާތު ބޮޑު ނަތީޖާއެއް އަހަރެމެންނަކަށް ހައްގެއް ނޫން،" މެޗަށްފަހު ވާހަކަ ދައްކަމުން ގާޑިއޯލާ ބުންޏެވެ.\nކުޅުމާއިމެދު އެހާ ހިތްހަމަނުޖެހުނު ނަމަވެސް، ހޮނިހިރު ދުވަހު ތާވަލްގެ އެއްވަނާގައި އޮތް ލިވަޕޫލް މޮޅުވެ، ސިޓީ އާއި ދެމެދު އޮތް ފަރަގު ހަތް ޕޮއިންޓަށް ފުޅާ ކުރި ނަމަވެސް، އެ ފަރަގު އަލުން ހަތަރު ޕޮއިންޓަށް ތިރިވުމުން ގާޑިއޯލާ އަށް މާބޮޑު ހާސްކަމެއް ނެތެވެ.\n"ލިވަޕޫލް މޮޅުވެއްޖެއްޔާ އަހަރެމެން ވެސް މޮޅުވާންޖެހޭ، ލިވަޕޫލް ބަލިވިޔަސް އަހަރެމެން ވެސް މޮޅުވާންޖެހޭ،" ގާޑިއޯލާ ބުންޏެވެ.


SunOnline: Hurihaa rayyithun ves covid booster dose jehumah Raees ge ilthimaaseh!\nހުރިހާ ރައްޔިތުން ވެސް ކޮވިޑް ބޫސްޓާ ޑޯޒް ޖެހުމަށް ރައީސްގެ އިލްތިމާސެއް!\nއައިޝަތު ނުޒުހާ 15 Jan 2022, 12:09\nކޮވިޑް-19 ވެކްސިންގެ ދެ ޑޯޒް ފުރިހަމަކޮށްފައިވާ މީހުންނަށް މިއަދު ބޫސްޓާ ޑޯޒް ދޭން ފަށައިފައިވާއިރު، ހުރިހާ އެންމެން ވެސް ވެކްސިންގެ ތިން ވަނަ ޑޯޒު ޖެހުމަށް ރައީސް އިބްރާހިމް މުހައްމަދު ސޯލިހު އިލްތިމާސް ކުރައްވައިފިއެވެ.\nހެލްތް ޕްރޮޓެކްޝަން އޭޖެންސީން ކޮވިޑްގެ ބޫސްޓާ ޑޯޒް ޖަހަން ފަށައިފައިވަނީ މިއަދުން ފެށިގެންނެވެ. ބޫސްޓާ ޑޯޒްގެ ގޮތުގައި ފައިޒާ ވެކްސިންގެ ޑޯޒެއް ދިނުމަށް ހަމަޖެހިފައިވަނީ، ވެކްސިންގެ ދެ ޑޯޒު ފުރިހަމަ ކުރާތާ ހަ މަސް ދުވަސް ވުމުންނެވެ.\nރައީސް ސޯލިހު މިއަދު ކުރެއްވި ޓްވީޓެއްގައި ވިދާޅުވީ މިހާރު ފެތުރެމުން އަންނަ ކޮވިޑްގެ އާ ވޭރިއަންޓު، އޮމިކްރޯން އިން ދިފާއުވުމަށް ޓަކައި ކުރެވެން އޮތް އެންމެ މުހިންމު ކަމަކީ ވެކްސިންގެ ބާރު ގަދަ ކުރުން ކަމަށެވެ.\nރައީސް ވަނީ ބޫސްޓާ ޑޯޒް ޖެހުމަށް ޝަރުތު ހަމަވާ ހުރިހާ ރައްޔިތުން ވެސް ވެކްސިން ޖެހުމަށް އެދިވަޑައިގެންފައެވެ.\n"ކޮވިޑުގެ އޮމައިކްރޯން ވޭރިއަންޓާ ދެކޮޅަށް އެންމެ ރަނގަޅު ދިފާއަކީ އަހަރެމެންގެ ވެކްސިން އިމިއުނިޓީ އިތުރުކުރުން. އަޅުގަނޑުމެންގެ ބޫސްޓާ ވެކްސިން ޕްރޮގްރާމް މިހާރު ވަނީ އާންމުންނަށް ހުޅުވާލާފައި. ދެވަނަ ޑޯޒް ދިން ފަހުން ހަ މަސް ދުވަސް ފާއިތުވެގެން ގޮސްފައިވާނަމަ މިހާރު ބޫސްޓާ ޑޯޒު އަވަހަށް ޖައްސަވާ،" ރައީސް ވިދާޅުވިއެވެ.\nއަށާރަ އަހަރުން މަތީގެ އެންމެންނަށް ބޫސްޓާ ޑޯޒް ޖަހަން ފަށައިފައިމިވަނީ ކޮވިޑް-19ގެ އޮމިކްރޯން ވޭރިއެންޓް ފެތުރުމާ ގުޅިގެން ގައުމުގައި ކޭސްތައް އިތުރުވަމުންދާ ދަނޑިވަޅެއްގައެވެ.\nހެލްތު ޕްރޮޓެކްޝަން އޭޖެންސީ (އެޗްޕީއޭ)އިން ހާމަކުރި ތަފާސް ހިސާބުތަކުން ދައްކާ ގޮތުގައި ވޭތުވެދިޔަ 24 ގަޑިއިރު ތެރޭގައި ޓެސްޓްކުރި 7505 ސާމްޕަލްގެ ތެރެއިން 967 މީހަކު ވަނީ ކޮވިޑަށް ޕޮޒިޓިވްވެފައެވެ.\nއޭގެ ތެރެއިން 475 މީހުން ނިސްބަތް ވަނީ މާލެ ސަރަހައްދަށެވެ. އަދި އަތޮޅުތެރެއިން ޕޮޒިޓިވްވެފައިވަނީ 290 މީހެކެވެ. ރިސޯޓުތަކުން 87 މީހަކު ޕޮޒިޓިވްވެފައިވާއިރު ސަފާރީތަކުން ޕޮޒިޓިވް އަދަދު އުޅެނީ ދޭއްގައެވެ.\nކޮވިޑަށް ޕޮޒިޓިވްވާ މީހުންގެ އަދަދު މަތިވަމުންދާތީ، ރާއްޖޭގެ ހުރިހާ ރަށެއްގައި މިހާރު މާސްއެޅުން ވަނީ މަޖުބޫރު ކޮށްފައެވެ.\nޔޫއޭއީގެ ދަތުރުފުޅަށް ފަހު، ރައީސް މާލެ ވަޑައިގެންފި\nހުރިހާ އެންމެން ބޫސްޓާ ޑޯޒް ޖެހުމަށް ރައީސްގެ އިލްތިމާސެއް!


Kushuge baiverin emme fahun hekiverin ah?! | Mihaaru\nކްރައިމް ސީނެއްގައި ފުލުހުން ހަރަކާތްތެރިވަނީ: ސީރިއަސް ކުށްތަކުގައި، ކުށުގައި ބައިވެރިވި ބައެއް މީހުން ހެކިބަސް އެކަމުގައި ބޮޑަށް ބައިވެރިވި އެހެން މީހުންނާ ދެކޮޅަށް ބޭނުން ކުރޭ -- ފޮޓޯ/މިހާރު\nކުށުގެ ބައިވެރިން އެންމެ ފަހުން ހެކިވެރިންނަށް؟!\n07 އޯގަސްޓް 2019 - 08:34 16 comments\nތަހުގީގު މަރުހަލާގައި ވާ އިއުތިރާފްގެ މައްޗަށް ބިނާކޮށް ކުށް ސާބިތުކުރި ޒަމާން ހިނގައްޖެ އެވެ. ތުހުމަތުކުރެވޭ މީހާ އިއުތިރާފް ނުވާ ހާލަތުގައި، ޖިނާއީ ކޮންމެ ދައުވާއެއް ވެސް މިހާރު ސާބިތުކުރަން ޖެހެނީ ހެއްކާއި ގަރީނާގެ މައްޗަށް ބިނާކޮށެވެ. ޖިނާއީ ކޮންމެ ދައުވާއެއް ވެސް އެކަށީގެންވާ ޝައްކެއް ނެތް މިންވަރަށް ކޯޓެއްގައި ސާބިތުކޮށް ދިނުމުގެ ބުރަ ދައުލަތުން އުފުލަން ޖެހޭއިރު، އެކަން ވިޔަނުދޭން ކުށްވެރިން ތަފާތު ރޭވުންތެރިކަން ބޭނުންކުރެ އެވެ.\nކުށް ކުރީ ކޮން ބައެއް ކަން ފާހަގަނުވާ ގޮތަށް ސިފަ ބަދަލުކުރުމާއި އެއްވެސް މީހަކަށް ނުފެންނަ ނުވަތަ މީހުން މަދު ވަގުތުތަކުގައި ކުށުގެ އަމަލު ހިންގުމާއި ފޮރެންސިކް ހެކިތައް ހޯދިޔަ ނުދޭން ފިޔަވަޅުތައް އެޅުން ފަދަ އެތައް ކަމެކެވެ. ދުރާލާ ރޭވިގެން މިފަދަ ގޮތަށް ކުށް ކުރާ މީހުން ކުށް ސާބިތުނުވެ، ދޫވިޔަ ނުދިނުމަށް ދައުލަތުން ބޭނުންކުރާ އުކުޅެއް ވެސް އޮވެ އެވެ. ދައުވާކުރާ ކުށުގައި ކޮންމެވެސް ސިފައެއްގައި ބައިވެރިވި މީހަކު ހެކިވެރިއެއްގެ ގޮތުގައި ބޭނުންކުރުމެވެ.\nކުށުގެ އަމަލުގައި ބައިވެރިވި މީހަކު ހެކިވެރިއެއްގެ ގޮތުގައި ބޭނުން ކުރުމަކީ ކުރިއަރާފައިވާ ގައުމުތަކުގެ އިތުރުން ރާއްޖޭގައި ވެސް އާ ކަމެއް ނޫނެވެ. ހެކިބަސް ދީފި ނަމަ، އެ މީހަކަށް ދައުވާ ނުކޮށް ދޫކޮށްލުން ނުވަތަ ލުއި އަދަބެއް ލިބޭ ފަދަ ދައުވާއެއް އުފުލަން ދައުލަތުން އެއްބަސްވަނީ އެވެ. އޭގެ ބޭނުމަކީ އެކަމުގައި އެންމެ އިސްކޮށް ހަރަކާތްތެރިވި ނުވަތަ އެންމެ ބޮޑަށް ބައިވެރިވި ފަރާތްތަކުގެ މައްޗަށް ކޯޓެއްގައި ކުށް ސާބިތުކުރެވޭ މިންވަރަށް ހެކި ހޯދުމެވެ.\nޑރ. އަފްރާޝީމް އަލީގެ މަރުގެ މައްސަލާގައި މަރަން ހުކުމް ކޮށްފައިވާ ހ. ލޮބީ ހުސައިން ހުމާމް އަހުމަދާ ދެކޮޅަށް ބޭނުންކުރި އެންމެ ވަރުގަދަ ހެއްކަކީ އޭނާއާ އެކު އެ އަމަލު ހިންގަން ގޮސް ބޭރުގައި ފާރައަށް ހުރި މީހާގެ ހެކިބަހެވެ. އަދި މަސްތުވާތަކެތީގެ ބޮޑެތި ބައެއް މައްސަލަތަކުގައި ވެސް އެންމެ އިސްކޮށް އުޅުނު މީހުންނާ ދެކޮޅަށް ބައެއް ބައިވެރިންގެ ހެކިބަސް ބޭނުން ކޮށްގެން ކުށް ސާބިތު ވެފައިވެ އެވެ. ރިޝްވަތުގެ ބައެއް މައްސަލަތަކުގައި، ރިޝްވަތު ދިން ކަމަށް ބުނާ މީހާގެ މައްޗަށް ކުށް ސާބިތު ކުރަން ބޭނުންކުރީ ރިޝްވަތު ހިފި މީހާ އެވެ.\nއެފަދަ ހެކިވެރިންގެ ހެކިބަސް އާންމުކޮށް ނަގަނީ ސިއްރުން ކަމަށް ވާތީ ގިނަ ފަހަރަށް އެފަދަ މީހުންގެ މައުލޫމާތު އޮންނަނީ ސިއްރެއްގެ ގޮތުގަ އެވެ. އެ ކުށުގެ އަމަލުގައި ބައިވެރިވި ކަމަށް އެ މީހުންގެ ހެކިބަހުގައި ސީދާ އެއްބަސް ނުވިޔަސް، އެކަމުގައި ކޮންމެވެސް ސިފައެއްގައި ބައިވެރިވި މީހަކަށް ނޫނީ ނޭނގޭނެ ފަދަ އެތައް މައުލޫމާތެއް އެފަދަ ހެކިވެރިންގެ ހެކިބަހުން ހާމަވެ އެވެ.\nދާދި ފަހުން ޖިނާއީ ބޮޑު މައްސަލައެއްގައި ހެކިބަސް ދިން ހެކިވެރިއެއްގެ ހެކިބަހުގައި، ދައުވާ ލިބޭ މީހުންގެ ރޭވުންތައް ރާވަމުންދިޔަ ގޮތާއި އެކަމަށް ވި ތައްޔާރީތަކާއި އަމަލީ ގޮތުން ބައިވެރިވި މީހުން ވެސް ޔަގީންކަމާ އެކު ކިޔައިދިނެވެ. އެކަމަކު އެހާ ދުރާލާ ތައްޔާރު ވަމުންދިޔަ އަމަލެއްގެ އެ ހުރިހާ ތަފްސީލެއް އެނގުނު ގޮތެއް އޭނާ ހާމައެއް ނުކުރި އެވެ.\nކުރީގެ ނައިބު ރައީސް އަހުމަދު އަދީބާއި ދައުލަތާ ދެމެދު ވެސް އެފަދަ އެއްބަސްވުމެއް އޮތްކަން މިހާރު ވަނީ ހާމަވެފަ އެވެ. އެމްއެމްޕީއާރުސީގެ ޚިޔާނާތާ ގުޅޭ ހެކިތަކާއި މައުލޫމާތު ފޯރުކޮށް ދިނުމަށް އެ އެއްބަސްވުމުގައި އޮތްކަން ހާމަވެފައި ވާއިރު، މިހާރު ހިނގަމުންދާ ބައެއް މައްސަލަތަކުގައި ދައުލަތުން ވަނީ އަދީބު ހެކިވެރިއެއްގެ ގޮތުގައި ހުށަހަޅައިފަ އެވެ. އެގޮތުން ކުރީގެ ރައީސް އަބްދުﷲ ޔާމީނާއި ކުރީގެ ލީގަލް އެފެއާޒް މިނިސްޓަރު އާޒިމާ ޝަކޫރަށް ކުރާ ދައުވާގައި އަދީބާއި ޚިޔާނާތުގެ ކުށް ސާބިތުވެފައިވާ އެމްއެމްޕީއާރުސީގެ ކުރީގެ މެނޭޖިން ޑިރެކްޓަރު އަބްދުﷲ ޒިޔަތު ހެކިންގެ ގޮތުގައި ހިމެނެ އެވެ.\nޖިނާއީ މައްސަލަތަކުގައި ހެކިބަސް ދޭ ހެކިވެރިން ވާން ޖެހެނީ ހެކިބަސް ބަލައިގަނެވޭނެ އަދި އަދުލުވެރި ބަޔަކަށެވެ. ހެކިބަސް ދޭ މީހާ އެ ހެކިބަސް ދެނީ ގެއްލުމެއް ލިބިދާނެ ކަމުގެ ބިރެއް ނެތި އަދި ލާބައެއް ހޯދުމުގެ އުއްމީދެއް ވެސް ނެތި އެވެ. އެހެންވީއިރު، ގިނަ ބަޔަކު ބައިވެރިވި ކުށެއްގައި އޭގެ ތެރެއިން ވަކި މީހަކަށް ދައުވާ ނުކޮށް، އޭނާގެ ހެކިބަސް ދެން ތިބި މީހުންނާ ދެކޮޅަށް ބޭނުން ކުރާ ނަމަ، އެއީ އެއް ބަޔަކު ސަލާމަތްވުމަށް ދޭ ފުރުސަތެއްތޯ އާއި އެފަދަ މީހެއްގެ ހެކިބަސް ގަބޫލު ކުރެވިދާނެތޯ މިއީ އެއް ބަޔަކު އުފައްދާ ސުވާލެވެ.\nކޯޓު ރޫމެެއް -- ފޮޓޯ/މިހާރު\nމިއީ ދެކޮޅަށް ވެސް ވާހަކަ ދެއްކެން އޮތް މައްސަލަ އެކެވެ. ޖިނާއީ މައްސަލަތަކުގައި ދައުވާ ކުރުމާއި ނުކުރުމަކީ މުތުލަގުކޮށް ޕްރޮސެކިއުޓާ ޖެނެރަލަށް އޮތް ބާރެކެވެ. ހެއްކާއި ގަރީނާ ވަޒަން ކުރުމަށް ފަހު ދައުވާއެއް ކުރަންވީ ކަން ނުވަތަ ދައުވާ ކުރަންވީ ކޮން ބަޔަކަށް ކަން ކަނޑައެޅުން ވެސް އެއީ ހަމައެކަނި ޕީޖީއަށް އޮތް ބާރެކެވެ. އެހެންވެ، ގިނަ ބަޔަކު ހިމެނޭ ކުށެއްގައި އޭގެ ތެރެއިން ވަކި މީހަކަށް ދައުވާ ނުކޮށް، ދެން ތިބި މީހުން ދައުވާ ކުރަން ގާނޫނީ ގޮތުން ހުރަހެއް ނެތެވެ.\nހަމަ އެހެންމެ، ކުށެއް ކުރިކަން ޝަރީއަތުގައި ސާބިތުނުވާހާ ހިނދަކު ކޮންމެ މީހަކީ ވެސް ކުށެއް ނެތް މީހެކެވެ. އެހެންވެ، މީހަކު ބަޔަކާ ދޭ ހެކިބަހެއްގައި އޭނާ ވެސް އެ ކުށް ކުރުމުގައި ބައިވެރިވެފައިވާނެ ކަމަށް ބުންޏަސް ނުވަތަ އޭނާގެ ވާހަކަތަކުން އެކަން ނުސީދާކޮށް ހާމަވިޔަސް، އެ ކުށުގެ ދައުވާ އޭނާގެ މައްޗަށް އުފުލައި އަދި ކުށް ސާބިތުވާ ކަމަށް ހުކުމް ނުކުރާހާ ހިނދަކު، ގާނޫނީ ގޮތުން ބެލެވޭނީ އޭނާއަކީ ވެސް ކުށެއް ނެތް މީހެއްގެ ގޮތުގަ އެވެ. އެފަދަ މީހުން ހެކިބަސް ދޭން ގާނޫނީ ގޮތުން އޮތް ފުރުސަތަކީ އެއީ އެވެ.\nއޭގެ އަނެއްކޮޅަށް ބަލާއިރު، ކުށް ސާބިތުވެފައި ނުވިޔަސް، ހެކިބަހުގައި ދައްކާ ވާހަކަތަކުން އެއީ ކުށުގެ އަމަލުގައި ބައިވެރިވި މީހެއް ކަން އެނގޭ ނަމަ އެއީ ހެކިބަހާ މެދު ސުވާލު އުފައްދަން ލިބޭ ޖާގަ އެކެވެ. އެހެނީ، އެ ހާލަތުގައި ވަކި ގޮތަކަށް ހެކިބަސް ދެނީ އޭނާއަށް މަންފާއެއް ހޯދުމުގެ ބޭނުމުގައިތޯ ސުވާލު އުފައްދަން ޖާގަ ލިބެ އެވެ.\nޖިނާއީ މައްސަލަތަކުގައި ހެކިބަސް ބަލައިގަތުމާ ގުޅޭގޮތުން ސުޕްރީމް ކޯޓުގެ ކުރީގެ ހުކުމެއް އޮވެ އެވެ. އެ ހުކުމުގައިވާ ގޮތުން ބޮޑެތި ފާފަތަކަށް އަރައިގެންފައިވާ މީހުންގެ ހެކިބަސް ޝަރުއީ ގޮތުން ބަލާއި ގަބޫލެއް ނުކުރެވޭނެ އެވެ. އަދި އެއް ޖަރީމާއަކާ ގުޅިގެން ތުހުމަތު ކުރެވިފައިވާ މީހަކު އެ މައްސަލާގައި ތުހުމަތު ކުރެވޭ އަނެއް މީހާއާ އެއްކޮޅަށް ނުވަތަ ދެކޮޅަށް ހެކިބަސް ދިނުން އެއީ ބައެއް ގާނޫނީ ނިޒާމްތަކުގައި ހެކިބަސް ބަލައިނުގަނެވޭ ހާލަތެއް ކަމަށް ވެސް އެ ހުކުމުގައިވެ އެވެ.\nމިދެންނެވި ހުކުމަކީ ކުށް ސާބިތު ވެގެން ހުކުމް ތަންފީޒު ކުރަމުންދިޔަ ބަޔަކު، އެކަމުގައި އެންމެ އިސްކޮށް އުޅުނު ކަމަށް ބުނާ މީހާއާ ދެކޮޅަށް ހެކިބަސް ދިން މައްސަލައެކެވެ. އެކަމަކު ފަހަކަށް އައިސް ހިނގާ މައްސަލަތަކުގައި އެފަދަ މީހުންގެ ހެކިބަސް ނަގަނީ އެ މީހުންނަށް ދައުވާ ނުކޮށް ދޫކޮށްލުމަށް ފަހު ކަމަށްވާތީ އެ މައްސަލަތަކާއި މި މައްސަލާގައި ތަފާތުތަކެއް އެބަހުއްޓެވެ. އަދި އޭގެފަހުން ވެސް، މަތީ މަރުހަލާގެ ކޯޓުތަކުން ވެސް އެފަދަ ހެކިވެރިންގެ ހެކިބަސް ބައެއް މައްސަލަތަކުގައި ބަލައިގެންފައި އެބަހުއްޓެވެ.\nގާނޫނީ ބައެއް ބޭފުޅުން ވެސް ދެކެވަޑައިގަންނަވާ ގޮތުގައި ކުށުގެ އަމަލުގައި ކޮންމެވެސް މިންވަރަކަށް ބައިވެރިވެފައި ތިބޭ މީހުންނަށް ދައުވާ ނުކޮށް، ހެކިވެރިންގެ ގޮތުގައި އެ މީހުން ބޭނުން ކުރުމުން އޭގެ ސަބަބުން ކުރިމަތިވެދާނެ މައްސަލަތަކެއް ހުރެދާނެ އެވެ. އެކަމަކު ފަހަކަށް އައިސް ސީރިއަސް ކުށްތައް ކުރަމުންދާ ގޮތަށް ބަލާއިރު، އެފަދަ އުސޫލަކުން އަމަލު ކުރުން ރަނގަޅު ކަމަށް އެ ބޭފުޅުން ދެކެވަޑައިގަންނަވަ އެވެ. މިސާލަކަށް މީހުން މެރުން ފަދަ ކުށްތަކުގައި، އެކަމުގައި ބައިވެރިވާ އެންމެން މުޖްތަމައުގެ ތެރެއަށް ދޫވިޔަ ނުދިނުން މުހިންމު ކަމަށް އެ ބޭފުޅުން ދެކެވަޑައިގަންނަވަ އެވެ.\n"ވަރަށް އޮގަނައިޒްޑްކޮށް ގިނަފަހަރު މިކަންކަން މި ކުރަނީ. ފުލުހުންނަކަށް ވެސް ނުހޯދޭ. ހެއްކެއް ވެސް ގިނަ ފަހަރަކަށް ނުހުރޭ. އެހެންވީމަ ކުށުގައި ބައިވެރިވި މީހަކަށް ވިޔަސް، އޭނާ ފުލުހުންނަށް ލީޑެއް ހޯދައިދީފިއްޔާ އެ ދެނީ ވަރަށް ބޮޑު އެއްޗެއް ހަގީގަތުގައި. އޭގައި އެބަހުރި ރަނގަޅު ކަންތައްތަކެއް ވެސް." ޖިނާއީ ގިނަ މައްސަލަތަކެއްގައި ވަކާލާތު ކުރައްވާފައިވާ އެއް ވަކީލަކު ވިދާޅުވި އެވެ.\nހެކިބަސް ދިނުމަށް ޝަރުތު ކުރާއިރު، ދައުވާ ނުކޮށް ދޫކޮށްލުމުގެ ބަދަލުގައި ލުއި އަދަބެއް ލިބޭ ފަދަ ދައުވާއެއް ކުރުމަކީ އެހެން ބައެއް ގައުމުތަކުގައި އަމަލުކުރާ އުސޫލެއް ވިޔަސް، ރާއްޖޭގެ ކަންކަން ހުރިގޮތުން އެފަދަ ޝަރުތުތަކަށް ގިނަ މީހުން އެއްބަސްނުވާ ކަމަށް އޭނާ ވިދާޅުވި އެވެ.\n"އެފަދަ މީހުން ބޭނުމެއް ނުވޭ ކުޑަ އަދަބު އަދަބެއް ލިބޭ ފަދަ ދައުވާއެއް ވެސް އުފުލޭކަށް. އެއީ އެ މީހުންނަށް ވެސް އިނގޭ އުމުރަށް ޖަލަށްލާ މީހުން ވެސް ދުވަސްކޮޅެއް ފަހުން މިނިވަންވާ ކަން. އެ މީހުން ޑިމާންޑް ކުރަނީ އެއްވެސް ދައުވާއެއް ނުކޮށް ދޫކޮށްލީމަ ހެކިބަސް ދިނުމަށް." އޭނާ ވިދާޅުވި އެވެ.\nއެހެން ބައެއް ވަކީލުން ދެކެވަޑައިގަންނަވާ ގޮތުގައި އާންމު ޖިނާއީ މައްސަލަތަކުގައި ކުށް ކުރުމުގައި ބައިވެރިވެފައި ތިބޭ މީހުންގެ ހެކިބަސް ބަލައިގަތަސް، ހައްދު ކަނޑައެޅިފައިވާ ކުށްތަކާއި މީހުން މެރުމުގެ މައްސަލަތަކުގައި އެފަދަ ހެކިވެރިންގެ ހެކިބަސް ބަލައިގަނެވިގެން ނުވާނެ އެވެ. އެފަދަ މައްސަލައެއްގައި ކުށުގެ އަމަލު ބައިވެރިވާ މީހުންނަކީ އަދުލުވެރި ބައެއް ކަމަށް ނުބެލެވޭނެ ކަމަށް އެ ބޭފުޅުން ދެކެވަޑައިގަންނަވަ އެވެ.\nޖިނާއީ ކޮންމެ މައްސަލައަކީ ވެސް މުޖްތަމައުގެ މަސްލަހަތާއި ތުހުމަތު ކުރެވޭ މީހުންގެ ހައްގުތަކެއް ވެސް ހިމެނޭ ބާވަތުގެ މައްސަލަތަކެކެވެ. ސީރިއަސް ކުށްތަކުގައި ހިމެނޭ އެންމެން މުޖްތަމައުގެ ތެރެއަށް ދޫވިޔަ ނުދިނުމަށްޓަކައި ކޮންމެވެސް ފިޔަވަޅުތަކެއް ވެސް އެބަ އަޅަން ޖެހެ އެވެ. މުޖްތަމައުގެ ހައްގުގައި ދައުވާކުރާ ފަރާތުގެ ހައިސިއްޔަތުން އެ ޒިންމާ ޕީޖީއަށް އޮތްއިރު، އޭގެ އަނެއްކޮޅުން އެފަދަ ފިޔަވަޅުތަކުގެ ސަބަބުން ތުހުމަތު ކުރެވޭ ފަރާތްތަކުގެ ހައްގުތަކަށް ވެސް އުނިކަން އައިސްގެން ނުވާނެ އެވެ.\nއިތުރު ލިޔުންތައް ކުށްކުރުން މީހުން މެރުން ކުށްވެރިން


Maseeh Magaamun Dhurukurumuge Mahsala Agenda Kureven Jehey - Mariya - Vaguthu\nމަސީހް މަގާމުން ދުރުކުރުމުގެ މައްސަލަ އެޖެންޑާ ކުރެވެން ޖެހޭނެ – މާރިޔާ\nރައްޔިތުންގެ މަޖިލީހުގެ ރައީސް އަބްދުﷲ މަސީހު މަގާމުން ދުރުކުރުމަށް 45 މެންބަރުންގެ ސޮޔާއި އެކު ހުށަހެޅި ގަރާރަކީ ސައްހަ ގަރާރެއް ކަމަށް މައްޗަންގޮޅި އުުތުރު ދާއިރާގެ މެންބަރު މާރިޔާ ދީދީ ވިދާޅުވެއްޖެއެވެ.\nރޭ "ވީޓީވީ" ގެ ޕްރޮގްރާމެއްގައި ވާހަކަ ދައްކަވަމުން މާރިޔާ ވިދާޅުވީ އެ ގަރާރު މަޖިލީހުގެ މޭޒަށް ހުށަހަޅާ އެޖެންޑާ ކުރެވެން ޖެހޭނެ ކަމަށާއި މަސީހު މަގާމުން ދުރުކުރަން ހުށަހެޅި ގަރާރަކީ 45 މެންބަރުން، މެންބަރު ކަމުގައި ތިއްބަވާ ހުށަހެޅުއްވި ގަރާރެއް ކަމަށެވެ.\n"މެންބަރުންގެ ގޮނޑި ގެއްލުވާލީ އެ ގަރާރު ހުށަހެޅިފަހުން, އެހެންކަމުން އެ ގަރާރަކީ ސައްހަ ގަރާރެއް، އެ ގަރާރު މަޖިލީހުގެ މޭޒަށް ހުށަހެޅި އެޖެންޑާ ކުރެވެން ޖެހޭނެ އެހެން ނޫންނަމަ އޭގެ ކުރީގައި އެބޭފުޅުން ފާސްކުރި ގާނޫނުތައް ގާނޫނަށް ވެސް ނުވާނެ" މާރިއާ ވިދާޅުވިއެވެ.\nމާރިއާ އިތުރަށް ވިދާޅުވީ މަޖިލީހަށް އެ މެންބަރުން ހިމެނޭގޮތަށް ހުށަހެޅި ގަރާރު މަޖިލީހުގެ ރައީސް މަސީހަށް އެޖެންޑާ ނުކުރައްވައި ހިފަހައްޓަވައިގެން ދެން ނުއިންނެވޭނެ ކަމަށެވެ.\nމާރިއާ ވިދާޅުވީ ސުޕްރީމް ކޯޓުން ހަތަރު މެންބަރުންގެ ގޮނޑި ނުގެއްލޭކަމަށް ނިންމާފައި ވާކަމަށާއި، ބާކީ އަށް މެންބަރުންގެ ގޮނޑިއާ މެދުވެސް ވަރަށް އަވަހަށް ގޮތެއް ނިމިގެންދާނެ ކަމަށް އުއްމީދު ކުރައްވާ ކަމަށެވެ.\nމަސީހުގެ އިތުބާރު ނެތް ކަމުގެ މައްސަލަ މިދިޔަ އަހަރު ތިން ފަހަރުގެ މަތިން މަޖިލީހުގެ މެންބަރުން ހުށަހެޅުއްވި އެވެ. ދެވަނަ ފަހަރު މައްސަލަ ހުށަހަޅާފައިވަނީ 31 މެންބަރުންގެ ސޮޔާއެކު މިދިޔަ އަހަރު އޭޕްރީލް މަހު އެވެ. ދެ ވަަނަ ފަހަރަށް ހުށަހެޅި މައްސަލަ މަޖިލީހުން ބޭރުކޮށްލީ، މައްސަލަ ހުށަހެޅުމަށް ފަހު މަޖިލީހުގެ ގަވާއިދަށް ގެނައި ބަދަލާއެކު އެވެ.\nއޮކްޓޯބަރ 9, 2018 09:48\nމާރިޔާއްތަ ހާދަ ދޮނޭ މިފޮޓޯގަ.....ސިއްރަކީ ކޮބާބާ؟\nއޮކްޓޯބަރ 9, 2018 10:13\nއެމްޑީޕީން ޖަހާ ރޮކެޓް ތަކުގައި ނުޖެހި 2019 އިންތިހާބު އަންނަންދެން މަޖްލިސް ހަލަބޮލި ނުކޮށް ބޭވުން އެދެން. އެމްޑީޕީން މިހާރުވެސް އިންޒާރުދޭން ފަށައިފި. ބައެއްމީހުން ހަނު ތިބުމަށް ގޮވައިފި. 12 މެމްބަރުން ގޮނޑި ދިފާޢު ކުރަން އެމީހުން އެވަރަކުން އުޅެނީ އެމީހުންގެ މަސްލަހަތު އޮވެގެން. 2019 މާޖްލީސް އިންތިހާބް ވުމުގެ ކުރިން މަޖްލީސްގެ ރައިސްކަން ބޭނުންވަނީ. އެރުން އެމީހުން އަސްލު ބޭނުންވާގޮތަށް މިކުޅި ކުޅޭވޭނީ...\nމާރިޔާ އިސްތިއުފާދިނުންމާ ރަނގަޅު. ޤައުމުގެ އިސްލާމީ ވަހުދަތު ހިފެހެއްޓުމަށް ކޮންކަމެއްތޯ ކަމަނާ ކުރެއްވީ! ކުރިކަމެއްނޯންނާނެ. ރައްޔިތުންނަށްވެސް ކަމެއް ނުކޮށްދޭ. ހަމައެކަނި ލިބޭ ލާރިގަނޑު ކައިގެން ގޮޑި ހޫނުކުރުން އޮތީ. ދެންކުރާ ކަމަކީ ފިތުނަ ފަސާދަ އުފެއްދުން.\nއޮކްޓޯބަރ 9, 2018 13:33\nމަސީހު އަވަހަށް އިނގިރޭސި ވިލާތުން ހިމާޔަތް ހޯދައިގެން ފިލާ ރައްކާވޭ. މިހާރު ޖަވާބުދާރީ ވާންޖެހުނީމަ ހުރިހާ މީހުން މިހަދަނީ މިގޮތަށް.މިވެރިކަން ބަދަލުވީމަ ދެން އާދޭ.\nއޮކްޓޯބަރ 9, 2018 17:12\nމާރިޔައްތަ ތިހެން ނޫޅެބަލަ އަހަރެމެން އަންހެން ކަބަލުން ހާދަލަދެއްގަނެއޭ\nއޮކްޓޯބަރ 9, 2018 17:15\nޙުވާކުރުމުގެ ރަސްމިއްޔާތަށް ދޮންކޮށްލީ\nއޮކްޓޯބަރ 9, 2018 17:31\nމާރޔާ ކަލޭ ފޭޝަލް ހަދާފަ ފއުންޑޭޝަން އުނގުޅަ އުނގުޅާ ހުރޭ ކަލޭ ދެން ބޭނުންވާނީ އިބޫ ކުރީގަ ނަޝީދު\nއޮކްޓޯބަރ 9, 2018 19:10\nމިހާރު އޮޅިއްޖެ. މާރިޔާއްތަ ތަ އިބޫބެ ތަ ކާކުގެ ވެރިކަމެއް.


Opinion: Mi fehikan, Mi nalakah, kihaa dhuvahakah? | Mihaaru\nޚިޔާލު / ހުޅުމާލެ\nމި ފެހިކަން، މި ނަލަކަން ކިހާ ދުވަހަކަށް؟\nމިއީ ހުޅުމާލޭގެ އެންމެ ހިޔާ ބޮޑު އަދި ހިތްގައިމު ފެހި ސަރަހައްދު\nމުޅި ތަން ހިޔާވެ، ފެހިކަމުގެ ތެރޭގައި އޮންނަ އެ ސަރަހައްދު އެންމެންނަށް ވެސް ތަފާތެވެ. ކައިވެނީގެ ފޮޓޯތަކާއި އުފަންދުވަހުގެ ފޮޓޯތަކާއި އާއިލާ އާއި ލޯބިވެރިންގެ ފޮޓޯތަކުގައި އެ ހިތްގައިމުކަން ރައްކާކޮށްފި އެވެ. ހުޅުމާލެއަށް އިރުއޮއްސޭ ވަގުތު، ބައެއް ދުވަސްދުވަހު، ނަލަވެގެން ތިބޭ ދެ ޖިންސުގެ އެކި އުމުރުގެ މީހުން، ގަސްތަކުގެ ތެރޭގައި، ފޮޓޯ ސެޝަންތައް ބާއްވަ އެވެ. ދުވާލުގެ އެކި ވަގުތު އެ ގަސްތަކުގެ ތެރޭގައި އުފައްދައިދެނީ ތަފާތު ވައްތަރުގެ އަލިކަމެވެ.\nހުޅުމާލޭގެ ފުރަތަމަ ފިޔަވަހީގެ އެންމެ އުތުރުން، އެސްޓީއޯގެ ނުނިމި ހުރި "ބިރުވެރި ކިއްލާ"އާ ޖެހިގެން، އެ އޮތީ ހުޅުމާލޭގެ އެންމެ ރީތި ފެހިކަމެވެ. ހީވަނީ ޖައްގައްޔެއްހެންނެވެ. ދިގު ފިތުރޯނު ގަސްތަކުން މުޅި ތަން އޮންނަނީ ހިޔާވެފަ އެވެ. ތަން ސާފުކުރާނެ ބަޔަކު ނެތި، މުޅި ހިސާބުގަނޑުގެ ބިންމަތި ކުނިބުނިން ފުރިފައި އޮތަސް، ފޮޓޯތަކަށް އެ ފެހިކަމުން ގެނެސްދޭ ހިތްގައިމު މަންޒަރު އެންމެންނަށް ވެސް ރީއްޗެވެ. އެތަނަށް ބަލައިލުމުން ލިބޭ ހިތްހަމަޖެހުން ބޮޑުކަމުން، ބައެއް މީހުން މަގުމަތީގައި މަޑުކޮށްލައިގެން ވެސް ތިބެ އެވެ.\nމިއީ ބައިބޯ، އިމާރާތްތައް ގިނަ، މާލެ ސަރަހައްދުން ފެންނަން އޮތް ގުދުރަތީ މަދު ރީތިކަމުގެ ތެރެއިން އެއް ތަނެވެ. ނަމަވެސް މި ރީތިކަމާއި ފެހިކަން ދެމިގެންދާނީ ކިހާ ދުވަހަކަށް ހެއްޔެވެ؟ އެތަން ކޮށާލައި، އުސް އިމާރާތެއް ހަދަން އެޗުޑީސީގެ ވެރިންގެ ބޮލަށް، ފައިސާ ހުރި ނުވަތަ ނުފޫޒު ގަދަ ބަޔަކު ވަންނަން ކިހާ ދުވަހެއް ނަގާފާނެ ހެއްޔެވެ؟ މިއީ އެ ހިސާބުން ދެވޭ ކޮންމެ ފަހަރަކު ހިތަށްއަރާ ދެ ސުވާލެވެ.\nފިތުރޯނު ގަސްތަކުން ފުރިފައި އޮންނަ ޕާކް: މިއީ ވަރަށް ގިނަ ބައެއްގެ ހިތްހަމަޖެހުމެއް\n"ފިތުރޯނު ބަގީޗާ" ތެރޭގައި ފޮޓޯ ނަގާ އަދި ފިނިކޮށްލަން މަޑުކޮށްލައިގެން ތިބޭ އެއްވެސް މީހަކު، އެތަން ކޮށާލައިފައި، ކޮންކްރީޓްގަނޑަކަށް ހަދާކަށް ނޭދޭނެ އެވެ. އެ ބޮޑު ހިޔާ، އެ ފެހިކަމުގެ ތެރެއިން ފޮޓޯތަކަށް ގެނެސްދޭ ހިތްގައިމު ކުލަތަކަކީ، ހުޅުމާލޭގެ ވަރަށް ހާއްސަ ސިފައެކެވެ.\nއެކަމަކު މި ވަލާ ޖެހިގެން ދެކުނަށް އޮތް ބިމަށް ވީ ގޮތް ބަލައިލުން ރަނގަޅެވެ. ފިތުރޯނުމަގު ފުރިފައި ވަނީ ވެސް ފިތުރޯނު ގަސްތަކުންނެވެ. އެ ވަލުގައި ވެސް މައިގަނޑު ގަހަނީ ފިތުރޯނެވެ. މަގުގެ އިރުމަތީ ފަރާތުގެ ބިންތައް ހާއްސަކޮށްފައި ވަނީ މަތީ ފެންވަރުގެ އެޕާޓްމަންޓް ބިލްޑިންތަކަށެވެ. ބައެއް ތަންތަން ނިމި މީހުން ދިރިއުޅެން ވެސް ފަށައިފި އެވެ. އޭގެ ތެރެއިން ރެއިންބޯގެ އޯޝަން ފްރޮންޓްގެ ކުރިމަތީގައި ވެސް ކުރިން އޮތީ ފެހި ސަރަހައްދެކެވެ. އޭރު އެޗުޑީސީން ޕްލޭންކޮށްފައި އޮތީ، އެނގިފައިވާ ގޮތުގައި، ފިތުރޯނު މަގުގެ ހުޅަނގު ފަރާތުގައި އިމާރާތްތަކެއް ނުހަދައި، "ފެހި ޒޯނެއް"ގެ ގޮތުގައި ބާއްވާށެވެ. އެކަމަކު އެޗުޑީސީގެ ފަހުގެ މާޒީއަށް ބަލައިލާ އިރު ކުއްލި ކުއްލިއަށް ސިޔާސަތު ބަދަލުވެ އެވެ. އެހެންކަމުން އޯޝަން ފްރޮންޓް އިމާރާތުގެ ކުރިމަތީގައި އޮތް ބިން ވެސް، ފެހިކަމަށް ދޫކޮށްލުމުގެ ބަދަލުގައި، ވިޔަފާރިވެރިޔަކަށް ކުއްޔަށް ދިނީ ރެސްޓޯރެންޓްތައް ފަދަ ކެއިންބުއިމުގެ ހިދުމަތަށް ތަނެއް ތަރައްގީކުރާށެވެ.\nދެ ޒުވާނެއްގެ ފޮޓޯ ނަގަން ތިބެން ޖެހޭ ގޮތް، ފޮޓޯގްރާފަރަކު ކިޔައިދެނީ\nމަތީ ފެންވަރުގެ އެޕާޓްމަންޓްތައް ހިމެނޭ އިމާރާތަކަށް އިންވެސްޓްކުރި ވިޔަފާރިވެރިޔަކު އަޅުގަނޑު ގާތު އޭރު ބުނީ، ފެހިކަން ބޮޑު އެ ސަރަހައްދު އޮންނާނީ އެގޮތަށް ކަމަށެވެ. "ތި ޔަގީންކަމެއް ނޯންނާނެއޭ، އެޗުޑީސީގެ ސިޔާސަތު ބަދަލުވާނީ ކުއްލި ކުއްލިއަށޭ" ބުނެ އަޅުގަނޑު އޭނާއަށް ރައްދުދިނީމެވެ.\n"އަހަރެމެން ދައްކާ ވާހަކަ ވެސް އެޗުޑީސީން ގަބޫލުކުރާނެ. އަހަރެމެންގެ ވެސް ނުޒޫފު އޮންނާނެތާ"އޭ، އޭނާ ބުންޏެވެ.\nއެކަމަކު ކަން ވީ އެހެންނެއް ނޫނެވެ. އެ ބްލޮކްގެ ގަސްތައް ކޮށާލައި، އިމާރާތް ހަދައިފި އެވެ. އެހެންކަމުން ގުދުރަތީ ރީތިކަމަށް ލޯބިކުރާ އެތައް ދިވެހިންނެއްގެ ހިތް އަތުލައިފައިވާ، "ފިތުރޯނު ބަގީޗާ" އޮތް ބިން ވެސް، ވިޔަފާރިވެރިޔަކަށް ކުއްޔަށް ދޫކޮށްލާނީ ކޮން އިރަކުން ކަމެއް، ހަގީގަތުގައި ނޭނގެ އެވެ. މި ކޮލަމް ލިޔަމުންދާ އިރު ވެސް އެކަމާ ބެހޭ މަޝްވަރާތައް ކޮންމެވެސް ބަޔަކާ އެކު އެޗުޑީސީން ކުރަމުން ދިއުން އެކަށީގެންވެ އެވެ.\nމި "ފިތުރޯނު ބަގީޗާ"ގެ ހިތްގައިމުކަން އެތައް ބައެއްގެ ހަނދާންތަކާ ވަނީ ގުޅިފައި\nޒަމާނީ ތަރައްގީއަކީ ހަމައެކަނި އުސް އިމާރާތްތަކެއް ނޫނެވެ. ރެސްޓޯރެންޓްތަކާއި ކެފޭތަކެއް ނޫނެވެ. ސިޓީއެއްގެ ގޮތުގައި ތަރައްގީކުރާ ހުޅުމާލޭގައި ފެހިކަން ގަދަ ސަރަހައްދުތައް މިހާރަށް ވުރެ ގިނަކުރަން ޖެހެނީ އެހެންވެ އެވެ. ގުދުރަތީ ރީތިކަން އިތުރުކޮށް، އެކި ހިސާބުތަކުގައި ޕާކްތައް ހެދުމަކީ، ބިޒީ ސިޓީއެއްގެ ބިޒީ ރައްޔިތުންގެ ހިތްހަމަޖެހުށް ކޮންހެން ވެސް މުހިންމު ބައެކެވެ. ސިކުނޑީގެ ތާޒާކަން ބޮޑުކޮށްލަން، އިށީނދެލާނެ ތަނަކަށް، މި "ފިތުރޯނު ޕާކް" ހެދިދާނެ އެވެ. ކުނިބުނި ސާފުކޮށް، އެކި ހިސާބުތަކުގައި ގޮނޑިތައް ޖެހިދާނެ އެވެ. އިތުރު ގަސްތައް އިންދައި، ބަގީޗާ މުއްސަނދިކޮށްލެވިދާނެ އެވެ.\nއެޗުޑީސީގެ ވިސްނުމަކަށް ވާން ޖެހޭނީ އަބަދު މުއްސަނދިންގެ ޖީބު ތެރެއަށް ވަދެ، ވަކި ބައެއްގެ މާލީ ތަނަވަސްކަން ބޮޑުކޮށްދިނުމެއް ނޫނެވެ. މުޅި ސިޓީގެ ސިއްހީ ފައިދާ އާއި ނަފުސާނީ ދުޅަހެޔޮކަން ވެސް، ޕްލޭންތަކުގެ ކުރީ ބަޔަށް ގެންނަން ޖެހޭނެ އެވެ.\n"ފިތުރޯނު ބަގީޗާ" ހިމާޔަތްކުރަން ޖެހެނީ އެހެންވެ އެވެ. އެތަން އެގޮތުގައި އޮތަދޭށެވެ. ނުވަތަ އެއަށް ވުރެ ވެސް ފެހިކަން ގަދަ ޕާކަކަށް ހަދައިދޭށެވެ.\nހުޅުމާލެ ކޮލަމް އެޗްޑީސީ\n36 ކޮމެންޓް, 74 ރިއެކްޝަންސް\nސ. ގަމުގައި 1940- 1976 އާއި ތޭރޭގައި އިނގިރޭސިން ޖަހާފައި ހުރި ގަސްތައް އަދިވެސް އެހެރި، ގަން އެހެން ރަށްރަށާ ތަފާތު އެގަސްތަކުގެ ފެހިކަމާއި ބިޔަކަމުން. އެގަސްތަކުން ވެރޭފަތައި އެޅޭކުނި ކަހަނީ ހަމަ ދިވެހިން.\nހުޅުމާލެގެ މަގުތައް ޑިޒައިންކުރީ ބޭރުމީހެއް، ތަރައްގީ ވިސްނުންހުރި މޮޅުމީހެއް، ފުޅާމަގުތަކާއި ބައިސްކަލް ދުއްވާނެ ލޭންތައް ހިމަނައިގެން، އެކަމަކު،.... އެޗްޑީސީގެ ދަހިކަމާއި ކޮރަޕްޝަނާއިހެދި އެ ބައިސިކަލް ލޭންވެސް ވިއްކާލީ ވިޔަފާރިވެރިއަކަށް ވިއްކާބިން އިތުރަށް ފުޅާކޮށްލުމަށް، އޭރުވެސް މިހާރުވެސް ކޮރަޕްޝަން،\nމައުމޫނުގެ މިލިއަން ގަސް ޕްރޮގްރާމަށް ތައުރީފު މިހާރު ހައްޤު ދޯ...އެއްބަސްވަމާ\nއަޅާ އިމާރާތްތަކުގެ ޕާކިންގްވެސް އަދިވެސް ހަމަ މަގުތަކަށް.... ބުނާތީ އަހަން ވަރަށް ޕްލޭންޑް ކޮށްގެން ހަދާ ސިޓީއެކޭ ހުޅުމާލެއަކީ.... ފެންވަރު\nލަވް ޔޯ އެންވަރަމަންޓް\nއިމާރާތް ކުރާއިރު އިމާރާތުގެ ވަކި އިންސައްތައެއްގައި ގަސްއިންދުން އެއީ ގާނޫނީ ގޮތުން ލާޒިމްކަމެއް ގޮތުގައި ހެދުން ކީއްތޯ ވާނީ. ސިންގަޕޫރުގައިވެސް މިފަދަ އިމާރާތްތައް ބައިވަރު ހުރޭ. އިމާރާތެއް ހުރެގެން ތިމާވެއްޓަށްވާ ގެއްލުމުގެ ބަޔަށް ކޮންމެވެސް ވަރެއްގެ ލުޔެއް ލިބުމުގެ އިތުރުން މާހައުލު ހިތްފަސޭހަވެ، މާހައުލުވެސް ފިނިވާނެ.\nތިޔަ ބުނާ ފިތުރޯނުމަގުގެ ދެފަރާތުން ހިޔާވާހާ ބޮޑަށް ހުރި ފިތުރޯނުގަސްތައް މުއްސަނދިންގެ ބޭނުމަށް ކަނޑާ ބިމާ ތިރިކޮށް މުޅި މަގުގެ ރީތިކަން ގެއްލުވާލައިފި..... އެމީހުންނަށް އިމާރާތްކުރަން ދިންް ބިމަށް ހަދާ އެއްޗެއް ހެދިޔަސް މުޅި މަގުގަ ހުރި ގަސް ކެނޑިގެން ނުވާނެ\nމީ ކޮށަންޖެހޭ ގަސްތަކެއް. މަގުތައް ހަލާކުވަނީ. މަދިރި ނުހަނު ގިނަ މިގަސްތަކުގެތެރޭ. އަވަހަށް ކޮށުން އެދެން\nހުޅުމާލެ ގޮޑުވެއްޖެ ހުޅުމާލެ ސާފެއްނުކުރޭ މަގުތަކުގެ ކުރެހުންތަށްވެސް ފިލައިގެންހިގެއްޖެ ގަސްތަކެއްނުކޮށާ އެއީއުމަރުޒާހިރު ކިހާރޭތިކޮށް ބެލެހެއްޓި ރަށެއް.\nފިތުރޯނުމަގުގެ ބިޔަ ފިތުރޯނު ގަސްތައް ހިމާޔަތްކުރަންޖެހޭ. އެއީ ހުޅުމާލޭގެ އުމުރަށް ބަލާއިރު ދުވަސްވީ ގަސްތަކެއް ނޫންތަ؟\nވަރަށް ރަނގަޅު އާރޓިކަލް އެއް. ފްލެޓު ވިޔަފާރި ހުއްޓުވާ. ޙުޅުމާލެ މާލެ އަކަށް ނުހަދާ ފެހިކޮށް ބާއްވައިދީ.


އެއްމާބަނޑު 10 ކުދިން ވިހެއުން\nލިބިފައިވަނީ ހަތް ފިރިހެން ކުދިންނާއި ތިން އަންހެން ކުދިން\n10 ޖޫން 2021 | ބުރާސްފަތި 11:07\nއެއްމާބަނޑު 10 ކުދިން ވިހޭ އަންހެންމީހާ މާބަނޑުއިރު\nސައުތު އެފްރިކާގެ އަންހެނަކު އެއްމާބަނޑު 10 ކުދިން ވިހައިފިއެވެ.\nމިކަން ރަސްމީކޮށް ޔަގީން ކޮށްދީފައި ނުވި ނަމަވެސް، ސައުތު އެފްރިކާގެ ޕްރިޓޯރިއާ ހޮސްޕިޓަލަށް އެއްމާބަނޑު 10 ކުދިން ވިހޭކަމަށް އުމުރުން 37 އަހަރުގެ ގޯސިއާމީ ސިތޯލް ކިޔާ އަންހެނަކާ ހަވާލާދީ ރިޕޯޓުތައް ބުނެއެވެ. މިކަން ޔަގީން ވެއްޖެނަމަ ވެގެން ދާނީ ދުނިޔޭގެ ރިކޯޑަކަށެވެ.\nވިހޭ އަންހެނާގެ ފިރިމީހާއާ ހަވާލާދީ ބައެއް ނޫސްތަކުން ބުނެފައިވާ ގޮތުގައި ލިބިފައިވަނީ ހަތް ފިރިހެން ކުދިންނާއި ތިން އަންހެން ކުދިންނެވެ.\nއެއްމާބަނޑު 10 ކުދިން ލިބުނު އަންހެން މީހާއަށް ކުރިން ވެސް ވަނީ އެއްމާބަނޑު ދެ ކުދިން ލިބިފައެވެ. މިހާރު އެކުދިންގެ އުމުރަކީ6އަހަރެވެ. ދެފަހަރު ވެސް އޭނާއަށް ކުދިން ލިބިފައި ވަނީ މާބަނޑު ވުމަށް އެއްވެސް ފަރުވާއެއް ބޭނުންކުރުމަކާ ނުލައި ގުދުރަތީ ގޮތުންނެވެ.\nމާބަނޑުވުމުން އެންމެ ފުރަތަމަ ކުރި ސްކޭންތަކުން އެނގުނު ގޮތުގައި ދެމަފިރިންނަށް ލިބެން އުޅެނީ އެއްމާބަނޑު6ކުދިންނެވެ. ފަހުން ހެދި ސްކޭންތަކުން ދެއްކީ ބަނޑުގައި 8 ކުދިން ތިބި ކަމަށެވެ. އެހެންނަމަވެސް ބަނޑަށް 29 ހަފްތާގައި ސިޒޭރިއަން ހެދި އިރު އެއްމާބަނޑު 10 ކުދިން ލިބުމުން ދެމަފިރިންނަށް ލިބިފައި ވަނީ ވަރަށް ބޮޑު ހައިރާން ކަމެވެ.\nމިއީ މިހާތަނަށް އެއްމާބަނޑު އެންމެ ގިނަ ކުދިން ލިބުނު ފަހަރެވެ. މީގެ ކުރިން އެއްމާބަނޑު9ކުދިން ވިހައި މާލީގެ އަންހެނަކު ދުނިޔޭގެ ރިކޯޑު ހަދާފައިވެއެވެ. އެއީ ހުސްވި މެއި މަހުގެ ތެރޭގައެވެ.


Aasandhaige Mobile application eh\nއާސަންދައިގެ މޯބައިލް އެޕްލިކޭޝަނެއް\nހޮސްޕިޓަލަކުން އާސަންދަ ހިދުމަތް ލިބޭ ކަން އަންގައިދޭ ބޯޑެއްް: އާސަންދައިން މޯބައިލް އެޕްލިކޭޝަނެއް ތައާރަފްކޮށްފި -- ފޮޓޯ: އަވަސް\nއާސަންދައިން ހޯދާފައިވާ ހިދުމަތްތަކުގެ ތަފްސީލް ބެލޭނެ އެޕެއް އާސަންދަ ކުންފުނިން ތައާރަފްކޮށްފި އެވެ.\nއާސަންދަ މޯބައިލް އެޕްލިކޭޝަނުން އެމީހަކު އާސަންދަ ސްކީމް މެދުވެރިކޮށް ހޯދާ ހިދުމަތުގެ ތަފްސީލް، ކޮންމެ ވަގުތަކު ކޮންމެ ތަނެއްގައި ހުރެގެންވެސް ބަލޭނެ އެވެ.\nއެޕްލިކޭޝަނަށް ރެޖިސްޓްރީވުމުން، ހިދުމަތްތަކުގެ ތަފްސީލް ފެންނާނެއެވެ. އަދި ބޭސް ސިޓީތަކުގެ ތަފްސީލްތަކާއި ހިދުމަތްތަކަށް ހަރަދުވާ މިންވަރުވެސް އެނގޭނެ އެވެ.\nއާސަންދައިން ބުނީ "އާސަންދަ" އެޕްލިކޭޝަން ތައްޔާރުކޮށްފައިވަނީ ހިދުމަތްތައް ވީހާވެސް ދެފުށްފެންނާނެހެން، ދިނުމަށް ކަމަށެވެ. އަދި ޝައްކު ކުރެވޭފަދަ ޓްރާންސްސެކްޝަނެއް ހިންގާފައިވާނަމަ، އެކަމުގެ ޝަކުވާ އެޕްލިކޭޝަން މެދުވެރިކޮށް ހުށަހެޅޭނެކަމަށެވެ.\nއާސަންދައިން ވަނީ ހިދުމަތެއް ހޯދުމުން ފޯނަށް ނޮޓިފިކޭޝަން އަންނަ ފީޗާ އެއްވެސް ތައާރަފްކޮށްފައެވެ. އާސަންދައިން ހޯދި ހިދުމަތާ، ހޯދި ތަނާއި ހަރަދުވި އަދަދުގެ ތަފްސީލް މެސެޖުން އެނގޭނެ ކަމަށް އާސަންދައިން ބުނެ އެވެ. މެސެޖް ލިބޭނީ އާސަންދަ ހިދުމަތުގައި ރެޖިސްޓްރީކޮށްފައިވާ ފޯން ނަންބަރަށެވެ.\nމީގެ އިތުރުން އާސަންދައިން ވަނީ ޔޫޓިއުބް ޗެނަލްވެސް ލޯންޗްކޮށްފައެވެ. އެއީ އާސަންދައިގެ ހިދުމަތްތަކާ ގުޅޭ މަޢުލޫމާތު ވީހާވެސް ފަސޭހައިން އާއްމުންނަށް ލިބޭނެގޮތް ހަމަޖެއްސުމަށް ހެދި ޗެނަލެއް ކަމަށް އެ ކުންފުނިން ބުނެ އެވެ.\nއާސަންދަ މިނިސްޓްރީ އޮފް ހެލްތު


Samsung Internet Browser Beynunkurintha? | Mihaaru\nސެމްސަންގް އިންޓަނެޓް ބްރައުޒާ ކްރޯމް އަށް ވުރެ ފަސޭހަވެދާނެ ކަމަށް ބެލެވޭ\nސެމްސަންގް އިންޓަނެޓް ބްރައުޒާ، ގޫގުލް ކްރޯމަށް ބާރުބޮޑުކުރަނީ\n28 އޯގަސްޓް 2017 - 06:14 1 comment\nސެމްސަންގް އިންޓަނެޓް ބްރައުޒާ އަށް ގިނަ ބަޔަކު ސަމާލުކަމެއް ނުދެވެ އެވެ. އެއީ ހަމަ ފޯނުގައި އިންނަ އެޕްލިކޭޝަނެކެވެ. އެހެން ނަމަވެސް އެ ބްރައުޒާގައި މިހާރު ހުރި ފީޗާތައް ބޭނުންކޮށްފި ނަމަ ރެކެން އުނދަގޫ އެޕްލިކޭޝަނަކަށް ސެމްސަންގް އިންޓަނެޓް ބްރައުޒާ ވުން ގާތެވެ. ސެމްސަންގް އިންޓަނެޓް ބްރައުޒާއާ ބެހޭ ގޮތުން މި އޮތީ ގިނަގިނައިން ވާހަކަދައްކަން ޖެހިފަ އެވެ.\nމާކެޓްގައި ހުރި ހުރިހާ ބްރައުޒާތަކެއްގެ މައްޗަށް ގޫގުލް ކްރޯމް ބްރައުޒާ ވަނީ ބާރުގަދަކޮށްފަ އެވެ. ކްރޯމް ބްރައުޒާގެ ނުފޫޒުގަދަކަން ދެކެބަލާށެވެ. އެ އެޕްލިކޭޝަން ނެތް ސްމާޓްފޯނެއް ފަހުގެ ތާރީޚެއްގައި މާކެޓަކަށް ނުނެރެ އެވެ.\nއެންޑްރޮއިޑް ފޯނުތަކުގައި، ކްރޯމް ބްރައުޒާ ބޭނުންކުރަން ވަރަށް ފަސޭހަ އެވެ. ކްރޯމްގައި ހުރި އެންމެ ހިތްގައިމު ފީޗާތަކުގެ ތެރޭގައި، ޑެސްކްޓޮޕް ވާޝަން އާއި މޮބައި ވާޝަން ސިންކްރޮނައިޒްކުރެވުން ހިމެނެ އެވެ.\nގޫގުލް ކްރޯމްއާ އެންމެ ގާތުން އަޅާ ކިޔޭ ބްރައުޒާއަކަށް، ސެމްސަންގް އިންޓަނެޓް ބްރައުޒާ މިހާރު ވެއްޖެ އެވެ. ކްރޯމް އަށް ވުރެ ވެސް ސްޕީޑް ބާރު ކަމަށް ބައެއް ފަހަރު ހީވެ އެވެ. އިނގިލިކުރި އަށް ލުއިވެފައި، ކްރޯމް މަތިން ދާދި ފަސޭކަމާ އެކު ހަނދާން ނައްތާލެވިދާނެ ބްރައުޒާއަށް ވަނީ އެވެ.\nސެމްސަންގް އިން ދާދި ފަހު ހެޔޮ ބަދަލުތަކެއް ވެސް ވަނީ ސެމްސަންގް އިންޓަނެޓް ބްރައުޒާ އަށް ގެނެސްފަ އެވެ. އަޖުމަބަލާލަން ރަނގަޅު ފީޗާތަކުގެ ތެރޭގައި "ނައިޓް މޯޑް"، "ހައި ކޮންޓްރާސްޓް އޮޕްޝަން" އަދި "ސިންކް ވިތު ސެމްސަންގް ކްލައުޑް" ހިމެނެ އެވެ. މި ނޫނަސް އަދި ގޫގުލް ކްރޯމްގައި ނެތް ފީޗާތަކެއް، ސެމްސަންގް އިންޓަނެޓް ބްރައުޒާ ގައި އެބަ ހުއްޓެވެ.\nއިތުރު ލިޔުންތައް ގޫގްލް ގޫގްލް ކްރޯމް އެންޑްރޮއިޑް ސެމްސަންގް ސްމާޓް ފޯން


Lanka In Hayyaru Kuri MDP2Menbarun Ge Shareeaiy Fashan Thahyaaru Vehje - Vaguthu\nއަންހެން ފަނޑިޔާރުން އައްޔަން ކުރަން ނިންމީ އިލްމުވެރިންގެ ލަފާ ހޯދާފައި - ނަޝީދު - 29 މިނެޓް ކުރިން\nލަންކާ އިން ހައްޔަރު ކުރި އެމްޑީޕީ އެކްޓިވިސްޓުންގެ ޝަރީޢަތް ފަށަން ތައްޔާރުވެއްޖެ\nބޮމުގެ ހަމަލާ ދިން ފައްޅިއެއް ކައިރީ ސްރީލަންކާ ފުލުހުން ފޯރިމަރަނީ\nސްރީލަންކާ އިން ހައްޔަރު ކޮށްފައިވާ އެމްޑީޕީގެ އިސް ދެ އެކްޓިވިސްޓުން ކަމަށްވާ ފުނަމާ އާދަމް މަނިކާއި ބައިކަނޑި ހަސަން މަނިކުގެ ޝަރީއަތް ފަށަން ތާވަލް ކޮށްފައިވާ ކަމުގެ މައުލޫމާތު ލިބިއްޖެއެވެ.\nމައުލޫމާތު ލިބިފައިވާ ގޮތުގައި ފުނަމާ އާދަމް މަނިކާއި ބައިކަނޑި ހަސަަން މަނިކުގެ ޝަރީއަތުގެ ފުރަތަމަ އަޑުއެހުން އަންނަ އަންގާރަ ދުވަހު އޮންނާނެއެވެ. އެމީހުންގެ ބަންދަށް އެންމެ ފަހުން އިތުރު ކުރި ތިން ދުވަހުގެ މުއްދަތު ވެސް އަންގާރަ ދުވަހު ހަމަވާނެއެވެ.\nފުނަމާ އާދަމް މަނިކާއި ބައިކަނޑި ހަސަަން މަނިކު ހައްޔަރުކުރީ އިސްލާމިކް ސްޓޭޓް (އައިއެސް)އާ ގުޅުން ހުރި ފޮތެއް އެ މީހުން އުޅުނު ގެއިން ފެނުމުންނެވެ. ނަމަވެސް ދެމީހުންގެ ފަރާތުން ވެސް ބުނެފައި ވަނީ އެފޮތަކީ އެމީހުންނާއި ގުޅުން އޮތް ފޮތެއް ނޫން ކަމަށެވެ.\nއައިއެސްގެ ފޮތަކީ ފުނަމާ އާދަމް މަނިކާއި ބައިކަނޑި ހަސަަން މަނިކު ދިރިއުޅުނު ގޭގައި ކިޔަވަން އުޅުނު މީހަކު ގެންގުޅުނު ފޮތެއް ކަމަށް ވެއެވެ. ފުލުހުން އެގެ ފާސްކުރި އިރު އޭނާ ހުރީ މާލޭގައެވެ.\nސްރީލަންކާގައި މިދިޔަ މަހު ދިން ބޮމުގެ ހަމަލާތަކާއި ގުޅިގެން ސަލާމަތީ ބާރުތަކުން ފަށާފައިވާ އޮޕަރޭޝަންގައި އިތުރު ބައެއް ދިވެހިން ވެސް ހައްޔަރު ކުރި އެވެ. ނަމަވެސް އެމީހުން މިހާރު ވަނީ ދޫކޮށްލާފައެވެ.\nބޮމުގެ ހަމަލާ އަށް ފަހު ލަންކާ އަދި ވެސް އާއްމު ހާލަތަކަށް ނާދެއެވެ. މިހާރު ވެސް ބައެއް ތަންތަން ފާސްކުރުމުގެ އޮޕަރޭޝަންތައް ސަލާމަތީ ބާރުތަކުން ދަނީ ހިންގަމުންނެވެ.\nމެއި 19, 2019 12:55\nއެމްޑީޕީ މީހުންގެ ސައިޒް\nމެއި 19, 2019 13:05\nއަދިވެސް ސަރުކާރުން އައްޖައްހާ......\nމެއި 19, 2019 14:40\nއެމްޑީޕީގެ އެކްޓިވިސްޓުންނެއް ނޫން. ތީ އެމްޑީޕީގެ ގެރިއްލާ ހަނގުރާމަވެރިން.\nމެއި 19, 2019 15:08\nސައިޒުކޮއްލާ އެމްޑީޕީމީހުންނަށް ހީވަނީ ލަންކާއަކީވެސް އެމީހުންގެ އައްޑާއެކޭ! ވަރަށްބަރާބަރު ޖަލަށްވެސްލާތި!\nމެއި 19, 2019 18:30\nކީޕް ޑްރީމިންގ ހުކުމެއް ނުކުރާނެ މިނިވަންވާނެ. އެމީހުން އައިސިސްއާ ގުޅުން ހުރިކަމަށް އެއްވެސް ހެއްކެއް ފުލުހުންނަކަށް ނެތް ލިބިފައެއް\nމެއި 20, 2019 00:09\nއަނހާ މިއުޅެނީވެސް އޭގެ ގޮލައެއް. ކަލޭވެސް ހައްޔަރުކޮށް ޖަލަށް ލާންވީ.\nމެއި 19, 2019 16:00\nތީ އެމްޑީޕީގެ މައްސަލައެއްނޫނޭ.. ޢީމާންތެރިކަން ކުޑަވެ ހިސާބައްވުރެ އަމިއްލަ އެދުން ބޮޑުވީ...\nމެއި 19, 2019 18:51\nރާއްޖޭގެ ރައްޔިތުންނަށް ދެނެއް ބޭނުންހާ ގޮތްގޮތަކަށް ބޭރުގެ އެއްވެސް ޤައުމެއްގައި ނޫލެވޭނެ. ރާއްޖޭގެ ރައްޔިތުން ބޯންއުލޭ ބޮނޑި މިއޮތީ ބޮއިފައި.\nމެއި 19, 2019 19:40\nޜަައްޖެއާ އައި ސިސްއާ ގުޅުން އޮތް ކަމަށް އަޑު ފަތުރާ،،އެމީހުންގެ ޓްރެއިނިންގ މަރުކަޒު މިތަަ ހުއްޓޭ ކިޔާ މި ގައުމު ނުރައްކަލައް ވައްޓާލީ ވެސް ހަމަ އެއްބައެއް.\nމެއި 20, 2019 00:15\nއެކަން ކުރާ މީހުން އެހެން ގޮވާ އުޅުނީވެސް ދޯ؟\nމެއި 20, 2019 10:34\nދިވެހިރާއްޖެ ގަޑުބަޑުކުރާން އުޅުމަށްފަހު މިހާރު އެހެންގައުމުތަކުގައިވެސް ތިބާވަތުގެކަންތައް\nކުރަންފެށިތޯ އާދޭހާއެކުބުނަން ދިވެހިގައުމާ ދިވެހިދަރިންގެނަންޚަރާބުނުކުރުމަށް މިހެންމިބުނީ\nއެންމެފަރާތަކުންވެސްކުރާ ތިބާވަތުގެކަމަކުން ދިވެހިގައުމާ ގައުމުގެދަރިފަސްކޮޅަށްމުސްތަކުބަލްގައި\nފޫނުބެއްދޭވަރުގެ ގެއްލުމެއްވެދާނެ ދިވެހިންނަށް ޝައްކެއްނޫން ޔަގީންކުރެވޭހާގާތަށްވެސް ދިވެހި\nގައުމުގައި ވެރިކަންކުރެއްވި ފަރާތަކުންދައްކަވާފައިވޭކިހާދެރަ މިކަންކަމުގެނަތީޖާ މިއަދުމިފެންނަނީ\nއެހެންވީމަ ބުނެވެނީ ރަށްކާވެތިބިއްޔާއޭ ދަތުރުލިބޭނީ މިއީ ވިސްނާލަންޖެހޭ ބަހެއް ހުރިހާދިވެހި\nރަށްޔިތުން ހޭއަރުއްވާނީ ކޮންދުވަހަކުންބާ ވަގުތުފާއިތުވުމުގެކުރިން ވިސްނަވާ


Awardthah Sangu, Vaguthu, Mihaaru, Adhi Raajje TV'ah! - Vaguthu\nމީޑިއާ ކައުންސިލްގެ އެވޯޑު ހާސިލް ކުރި ނޫސްވެރިން. --- ވަގުތު އިމޭޖަސް: އަބްދުﷲ އަބީދު\nމޯލްޑިވްސް މީޑިއާ ކައުންސިލް (އެމްއެމްސީ) އިން ކޮންމެ އަހަރަކު ދޭ ނޫސްވެރިކަމުގެ އިނާމުގެ ތެރެއިން މިދިޔަ އަހަރުގެ އިނާމުތައް "ސަންގު ޓީވީ" އާއި "ވަގުތު" އާއި "މިހާރު" އާއި "ރާއްޖެޓީވީ" ގެ ނޫސްވެރިން ހޯދައިފިއެވެ.\nތަފާތު 12 ކެޓަގަރީގެ އެވޯޑަށް 80 އަށް ވުރެ ގިނަ ހުށަހެޅުން ލިބިފައިވާއިރު، މިއީ އެމްއެމްސީން އިނާމު ދޭން ފެށި ފަހުން އެންމެ ގިނަ ނޫސްވެރިން ކުރިމަތިލި ފަހަރެވެ. އެކަމަކު ބައެއް ދާއިރާތަކަށް މި ފަހަރު މަދު ނޫސްވެރިން ކުރިމަތިލުމުން އިނާމު ދިނީ ނުވަ ދާއިރާއަކަށެވެ.\nއެންމެ ގިނަ އިނާމު ލިބިފައިވަނީ "ސަންގު ޓީވީ" އަށެވެ. އެ ޓީވީން ތިން ދާއިރާއަކުން ދެ ނޫސްވެރިން އިނާމު ހޯދިއެވެ. "ވަގުތު" އާއި "މިހާރު" އަދި "ރާއްޖެ ޓީވީ" އިން ވެސް ދެ ދާއިރާއަކުން އިނާމު ހޯދިއެވެ. އިތުރު މީޑިއާއަކަށް އިނާމު ލިބިފައެއް ނުވެއެވެ.\nމީގެ ކުރިން އޮންލައިން/ޕްރިންޓް އަދި ބްރޯޑްކާސްޓިން/ޓީވީ މީީޑިއާތަކަށް ވަކިން އިނާމު ދިން ނަމަވެސް މި އަހަރު އިނާމު ދީފައި ވަނީ އެކީގައެވެ. އަދި ގިނަ އިނާމު ހޯދާފައި ވަނީ ވެސް ބްރޯޑްކާސްޓިން މީޑިއާތަކުގެ ނޫސްވެރިންނެވެ.\nމީގެ ތެރެއިން އެންމެ ވަރުގަދަ އެއް އިނާމުގެ ގޮތުގައި ފެންނަ ތަހުގީގީ ނޫސްވެރިކަމުގެ އިނާމު ލިބުނީ "ވަގުތު" ގެ މުހައްމަދު އަޒްހީމަށެވެ. އެއީ "ވަގުތު 26" ތަހުގީގު: އައްޑޫ ހަރުކަށި ފިކުރުގެ ވިއުގަ - ފިތްކަނޑައިގެންދާހާ ވަރުގަދަ! މި ތަހުގީގީ ރިޕޯޓަށެވެ.\nއިނާމު ލިބުނު ނޫސްވެރިން\nތަހުގީގީ ނޫސްވެރިކަން: މުހައްމަދު އަޒްހީމް (ވަގުތު)\nއިޖްތިމާއީ އަދި ތަރައްގީގެ ދާއިރާ: އަމްނާ އިމާދު (ރާއްޖެ ޓީވީ)\nސިޔާސީ ދާއިރާ: މާހަތު ހުސައިން ރަޝީދު (ސަންގު ޓީވީ)\nޝަރުއީ އަދި ގާނޫނީ ދާއިރާ: ލައިޝާ އަހްމަދު (ރާއްޖެ ޓީވީ)\nވިޔަފާރި އަދި އިގްތިސާދީ ދާއިރާ: ފާތިމަތު ޝަނާ މުހައްމަދު (މިހާރު)\nކުޅިވަރު ދާއިރާ: މުހައްމަދު ހަމްދޫން (މިހާރު)\nފޮޓޯ ޖާނަލިޒަމްގެ ދާއިރާ: އިބްރާހީމް ޝާބިލް (ވަގުތު)\nވީޑީއޯ ޖާނަލިޒަމްގެ ދާއިރާ: ހައްވާ މިންހާ (ސަންގު ޓީވީ)\nފީޗާ/ރިޕޯޓް ދާއިރާ: މާހަތު ހުސައިން ރަޝީދު (ސަންގު ޓީވީ)\nޕްރެސް ފްރީޑަމް އިންޑެކްސްއިން ހޮންކޮންގް 68 ދަރަޖަ ފަހަތަށް\nއޮކްޓޯބަރ 12, 2021 12:17\nދިޔަރެސް އަށް އެއްވެސް އެވޯޑެއް ނުލިބުނީ ސަރުކާރާ ދެކޮޅަަށް ލިޔާތީތޯ؟\nއޮކްޓޯބަރ 12, 2021 12:36\nތިޔައީ ސިޔާސީ އެވޯޑްތަކެއް\nއޮކްޓޯބަރ 12, 2021 12:48\nއޭ، ތީ ވިއްކާ އެއްޗެއްތަ. ނޫނީ ބަހާ އެއްޗެއްތަ؟\nއޮކްޓޯބަރ 12, 2021 14:09\nރާއްޖެ ޓީވީއައްލިބުނީ ފިތުނައުފެއްދުމުގެ ކާމިޔާބު އެވޯޑެއް ތިޔަލިބުނު ކާމިޔާބު އެވޯޑާއެކު ފިތުނައުފެއްދުމައް އިތުރު ހިއްވަރެއްލާނެހެންހީވަނީ


( 24 އެޕްރިލް 2022 އާ ގުޅޭ )\nއަވަހަށް ފޯނު ކަނޑާލާފައި ކައިދިން ގޮނޑީގައި ރަނގަޅަށް ހަމަޖެހިލިއެވެ. އޭނާ އަޅައިގެން ހުރި ރަސްމީ ހެދުމެވެ. ކަރުގައި އޮތް ޓައީ ރަނގަޅުކޮއްލަން އުޅެފައި ހިޔާލު ބަދަލުވެގެން ޓައީ ނެގިއެވެ. ކަރުގޮށާއެކު ތިރިން ދެގޮށް ނައްޓާލިއެވެ. ބޮލުގައި އަތްތިލަ ހިންގާލިއެވެ. އޭރު ދޮރު ކުޑަކޮށް ހުޅުވާލައިފިއެވެ.\n"ވަދޭ..." ކައިދިން ހަރުގޮތަކަށް ބުނެލިއެވެ.\nހަޔާތުގެ ދަތުރުގައި ދިރިއުޅުމުގެ އެކިހިސާބުން އެތައް ބަޔަކާ ތިމާ ބައްދަލުވެއެވެ. އެކި މިޒާޖުގެ މީހުންނެވެ. ބައެއް ގުޅުންތައް ދިރިއުޅުމުގައި ޝާމިލްވެ ގާތްކަން އުފެދި ހާއްސަވެގެންދާއިރު، ތިމާގެ ދިރިއުޅުމަށް އައި މެހެމާނުންތަކެއް ފަދަ ގުޅުންތަކެއް ވެސް ވާނޭކަން ގައިމެވެ. ވަގުތާއި ހާލަތުގެ މަޖުބޫރުގައި ތިބާ އެބަޔަކާ ގުޅުން ކެނޑިގެންދިޔަ މީހުން ވެސް ތިބޭނެއެވެ. އެހެންވިޔަސް ހާއްސަވެއްޖެ ކޮންމެ ގުޅުމެއްގެ ހަނދާންތައް އަބަދުވެސް ތިބާއާއެކުވާނެއެވެ. ހަމައެއާއެކު ތިބާއަށް ލިބޭ އަނިޔާއާއި ހިތްދަތިކަމުގެ ހަނދާންތައް ފުހެލާން ބޭނުންވިޔަސް އެކަން ފަސޭހަކަމަކަށް ނުވެއެވެ. ޒަޚަމްތައް ފުންވި ވަރަކަށް އެ ހަނދާންތައް ސިކުނޑީގައި ބިންވަޅުނެގިގެންދެއެވެ. ރިހުން ނެތިގެން ދިޔަ ނަމަވެސް ތާ އަބަދަށް ނުފިލާނޭ ފަދަ ލަކުނު ތަކަކަށް އެފަދަ ހަނދާންތައް ބަދަލުވެއެވެ.\nހޫރައިންގެ ހަޔާތުން ފުރަތަމަ ފަހަރަށް އަނދިރި ދުވަހަކާ ކުރިމަތިލީ ބައްޕައާ ވަކިވާން ޖެހުނު ދުވަހެވެ. އަދަބުވެރި ކުރުވާ ހަރުކަށިކަމުގެ ތެރޭ އޯގާތެރިކަމާއި ލޯބިން ފުރިގެންވާ ހިތެއްގެ ވެރިއެއްކަމުގައި އެ ބައްޕަ ވެއެވެ. އަމިއްލައަށް ކަންކަމާ ކުރިމަތިލާން ޖެހިއްޖެކަމުގައި އެ ބައްޕަގެ މަރު ހޫރައިންއަށް ބުނެދިނެވެ. މަންމައާއި ބައްޕަގެ އޭނާ ނޫނީ ދަރިއަކުވެސް ނެތީމައެވެ. ހުވަފެންތަކުގައި ކުލަޖައްސާ ދިނުމަށް ބައްޕަގެ އެހީތެރިކަމެއް ދެން ނުލިބޭނެކަން އޭނާއަށް އެނގެއެވެ. އަދި ބޯމަތީގައިވާ ރައްކާތެރިކަމުގެ އަތްތިލަ ގެއްލުނީކަން އިހްސާސް ކުރެވުނެވެ. ހުރިހާ ޚަރަދެއް ބަލަހައްޓަމުން އައީ ބައްޕައެވެ. މަންމަގެ ވަޒީފާއަކީ ގޭތެރެއާއި ހޫރައިންގެ ހުރިހާ ކަމެއް ބެލެހެއްޓުމެވެ. ބުރަ އެހެންނަމަވެސް މުސާރައެއް ކަނޑައެޅިފައިނުވާ ވަޒީފާއެކެވެ. ބައްޕަ ވަކިވުމުން އެ ދެމައިންނަށް މާލީ ގޮތުން ދަތިވާނޭވަރު ހޫރައިންއަށް އެނގެއެވެ. ވަޒީފާއަކަށް ދިއުން ހޫރައިންއަށް މުހިންމުވީ އެހެންވެއެވެ. އެކަމަކު އޭރު އޭނާގެ ދިރިއުޅުމަށް ބިންދާލާނެ ރާޅެއްގެ ނުރައްކާތެރިކަން ތަސައްވުރު ވެފައެއް ނެތެވެ. ކޮންމެ އާއިލާއެއްގެ އަންހެން ދަރިފުޅާއި މައިމީހާ ރައްކާތެރިކޮށްދޭނޭ ފިރިހެނަކު ނުހުންނާނެއެވެ. އޭގެ މާނައަކީ އަންހެނުން ތިބެންވީ ގެއިން ނުނިކުމެ ހެއްޔެވެ. އެމީހުންނަށް މިނިވަންކަމާއެކު ގެއިން ބޭރުގައި އުޅުމުގެ ހައްޤެއް ނެތީ ހެއްޔެވެ.\nއުމުރުން ވިހި އަހަރަށް އެޅިއިރު މުސްތަޤްބަލާމެދު ހޫރައިން ކުރާ އުންމީދުތައް ވަނީ ރޭވިފައެވެ. މިސްރާބާއި މަންޒިލް ކަނޑައެޅި ސާފުވެފައި ވެއެވެ. ނަމަވެސް ހޫރައިންގެ ހަޔާތުގެ ހުޅުކޮޅު މީހަކު ނިއްވާލީއެވެ. ގަސްދުގައެވެ. ނުދެނަހުއްޓައެވެ. އަނިޔާވެރިކަމާއި ގަދަބާރުގައެވެ. ހުވަފެންތަކާއި އުންމީދުތަކުގައި ހުޅުޖަހައި، އަޅިއަށްވެ އޭގެ އަސްލަށް ވާސިލުނުވެވޭނެހާ ދުރަށް ބުރައިގެން ދިޔައީއެވެ. ބުއްދި ދެއްވާ މާތް ކުރެއްވި އިންސާނުންގެ ތެރޭގައިވި ޝައިތާނަކަށްވުރެ ނުބައި ރަހުމްކުޑަ މީހެއްގެ ހިޔަނި އޭނާގެ އަމާން އޮމާން ހަޔާތައް އެޅުނީއެވެ. މުޅި ދިރިއުޅުން ބަރުބާދުކޮށްލީއެވެ. ބަލިމީހަކަށް އޭނާ ހެދީއެވެ.\n"ހާދަ ދުރުގަ... މިކޮޅަށް އާދެބަލަ." ކައިދިން އެއް އަތުން އިޝާރާތްކުރަމުން ބުނެލިއެވެ. އެ އަޑުގައިވަނީ ގާތްކަމެވެ.\nހޮޓެލްގެ އެ ކޮޓަރިއަށް ވަނީއްސުރެ ހޫރައިންގެ ނަޒަރު ހުރީ ކައިދިންއަށް ހުއްޓިފައެވެ. އިންސާނަކަށް ދުވަހަކުވެސް މަޢާފު ހައްޤުނުވާވަރަށް ނަފުރަތު ކުރާން ޖެހިދާނޭ އޭނާ ހިތަކަށް ނާރައެވެ. އެހެންވިޔަސް މިއަދު އެއީ ހަގީގަތެވެ. އޭނާ އެހެރީ މި ދުނިޔެމަތިން އެންމެ ނަފުރަތުކުރާ މީހާގެ ކުރިމަތީގައެވެ. އެ ހަނދާންތަކަކުން މިންޖުނުވެވުނު މަންޒަރުތައް އަލުން ހޫރައިންގެ ލޯ ކުރިމަތީ ދައުރުވާން ފެށި ކަހަލައެވެ. ކައިދިންގެ އަތްދަށުވީ ރޭ ރޮއެ އާދޭސްކުރިވަރަށް ދުވަހަކުވެސް މީހެއް ކައިރީ ހޫރައިން ކަމަކަށް އާދޭސްކޮށްފައެއް ނެތެވެ. އެރޭ އިހްސާސް ކުރެވުނު ފަދަ ގަދަ ވޭނެއް އަދާ ހަމައަށް އައިއިރު ވެސް އޭނާއަށް ތަހައްމުލު ކުރާން ޖެހިފައެއް ނެތެވެ.\n"ހޫރު... ކީއްވެފަ ތިހުންނަނީ." ކައިދިން ވާހަކަދެއްކިއެވެ. މަޑުމަޑުން ހޫރައިން ކުރިޔަށް ދެ ފިޔަވަޅު އަޅާލިއެވެ. އެތަން ފެނި ކައިދިންގެ ތުންފަތް ދެމިލިއެވެ. އެ ފާޅުކޮށްލީ ހިތްހަމަޖެހިއްޖެކަމުގެ ރަމްޒެކެވެ.\n"ކޮބާ ޔޫކް؟. ގޮވައިގެން ނައީ ކީއްވެ. އަހަންނާ ވައްތަރީ ދޯ." ކައިދިން އަހާލިއެވެ. ހޫރައިންއަށް ދަތްކުނޑިވިކާލެވުނެވެ.\n"ކަލޭ ކުޑަކޮށް ވެސް ލަދެއް ނުގަނޭތަ؟." ރުޅިއާއި ނަފުރަތުގެ ޖަޒުބާތުގައި އޮބިއަޅައިގެން ހުރެ އާދައިގެ ގޮތަކަށް ހޫރައިން ބުންޏެވެ.\n"ކަލޭ ނުކިޔަބަލަ. ކައިދިން... އެނަމުން ގޮވާ. އަހަރެން ވެސް ހޫރަށް ކަލެއެކޭ ނުގޮވަން ދޯ." ކައިދިން މަޑުމަޑުން ކުރިޔަށް އަންނަން ފެށިއެވެ. ޒުވާބު ކުރުމުގެ ބަދަލުގައި ސުލްހަވެރިކަމާއެކު ހޫރައިން ރުއްސަން ކައިދިން ގަސްދުކުރިއެވެ.\n"ދުރުގަ ހުރޭ. އެހެންނޫނީ ނުކުމެގެން ހިނގައިދާނަން." ހޫރައިންގެ އިންޒާރުގައި ހަރުކަށިކަން އެކުލެވުނެވެ.\n"އޯކޭ ފައިން. ރުޅި ނާދެބަލަ. ކިހާ ދުވަހެއްފަހުން މިބައްދަލުވީ. ރީތިކޮށް ވާހަކަދައްކަބަލަ." ހިނިތުންވުމަކާއެކު ބޮލުން އިޝާރާތެއްކޮށްލާފައި ކައިދިން ފަހަތަށް ޖެހިލައިފިއެވެ. އޭނާގެ ދެއަތްތިލަ ފަޓުލޫނުގެ އަރިމަތީ ޖީބަށް ކޮށްޕާލައިގެން ހުރެ ފަރުވާތެރިކަމާއި ޝައުގާއެކު ހޫރައިންއަށް ބަލަން ފެށިއެވެ.\n"އަދިވެސް ބޮޑުވެއްޖެހެން ހިޔެއްނުވޭ. ތި މޫނުގަވާ ފޮތިގަނޑު ނަގާބަލަ. މިތާ އަހަރެމެން ފިޔަވާ އިތުރު މީހަކުނެތް. އެހެންނޫނަސް އަހަންނަށް ފެނިފަ ދޯ ހުރީ.... އެވްރިތިންގް..." ލާނެތް ހިނިތުންވުމެއް ކައިދިންގެ ތުންފަތުގައި ނުފިލާ ހުއްޓެވެ. އޭނާގެ ހިޔާލުތަކުގައި ކުރެހިފައިވީ ހޫރައިންގެ ކަޝްފުވެފައިވާ ހަށިގަނޑެވެ. އަދި ވެސް އެ ބައްޓަން މާޒީގަ ފެނުނުހާ ފުރިހަމަތޯ އޭނާގެ ހިތަށް އަރަމުންދިޔައެވެ.\n"އަހަންނާއި ކަލޭގެ ވެރިފަރާތަށް އެއްވެސް ކަމެއް ސިއްރުވެގެންނުވޭ. ކަލޭގެ ނިޔަތާއި ގަސްދު ވެސް އެކަލާނގެ މޮޅަށް ދެނެވޮޑިގެންވޭ. އަދިވެސް ބިރުގަންނާކަށް ނުވޭތަ. ކިތައް އަހަރު މިވީ. ކަލޭ ތަޢުބާވޭތޯ ﷲ ކަލެއަށް ފުރުސަތު ދެއްވި. ހަ އަހަރު ކަލޭ ބޭކާރުތިކޮއްލީ. މިއަދު އަހަންނެއްނޫން ކަލޭގެ ކުރިމައްޗަށް އައިސް މިހުރީ. ކަލޭ ތިހުރީ އަހަރެން ބޭނުންވެގެން ގެނެވިފަ." ހޫރައިން ވަގުތުން ބުނެލިއެވެ. ކައިދިން ލުއި ގޮތަކަށް ހީނލީއެވެ.\n"ހޫރު. އައި ލައިކް ޔޯ ސްޕިރިޓް. އެޔެއްނޫން މުހިންމީ. އަހަންނަކަށް ނޭނގެ ކަލޭ ޒެހެންއާ ހިތާވާން ކުރީ ކޮންކަމެއްކަން. އިޓް ޑަޒަންޓް މެޓާ. އޭނާ ކައިރިން ވަރިވޭ..." ކައިދިންގެ ވާހަކަ ފުރިހަމަ ނުވަނީސް ހޫރައިން ވާހަކަދައްކަން ފެށިއެވެ.\n"ކަލެއާ އިންނަންތަ؟. ހަނދާންނެތުނީތަ؟... ބަލަ ތި އަނގައިންނޭ ބުނީ އަހަންނާ އިންނާނެ މީހަކުވޭތޯ ބަލާނަމޭ. އަހަންނާ ދެން އެއްވެސް ފިރިހެނަކު ކައިރިއެއް ނުވާނެއޭ. ކަލޭ ފިޔަވާ." ހޫރައިންގެ ދެ ލޮލުން ރުޅިވެރިކަން ފާޅުވެއެވެ.\n"ސޮރީ... އޭރު އަހަރެން ވެސް ހުރީ ރުޅިއައިސްފަ. އިޓްސް ޕާސްޓް. ކުރެވުނުކަމެއް ކުރެވުނީ. އެކަމަކު އަހަރެން އަދިވެސް ވަރަށް ބޮޑަށް ލޯބިވޭ. ހޫރު ވަރަށް ބޭނުން. އަނެއްކާ ޔޫކް އެއީ އަހަރެންގެ ދަރިއެއްނު. އަހަރެން ހޫރުއާއި ދަރިފުޅު ވެސް ބޭނުން. ފެމެލީ ވެސް ބޭނުންވަނީ އަހަރެން އަވަހަށް ދިރިއުޅުމެއް ފަށަން. ވަރަށް ސީރިއަސްކޮށް މިބުނީ. ހޫރުއާ މެރީ ކުރާން އަހަރެން ކުރީން ވެސް ބޭނުންވީ. ޕްލީޒް. އަހަރެން ހޫރު އުފަލުގައި ގެންގުޅޭނަން. ދެން ދުވަހަކުވެސް އަނިޔާއެއް ނުދޭނަން." ކައިދިން ހަގީގަތުގައި ވެސް ހޫރައިން ބޭނުންކަން ހާމަކުރިއެވެ.\n"އަހަރެން ތި ލޯތްބެއް ބޭނުމެއްނޫން. އޭރު ވެސް އަހަރެން ކަލޭދެކެ ލޯތްބެއްނުވޭ މިހާރު އަދިވަކިން ލޯބިވެދާނޭ، ކަލެއާ ގުޅޭން ގަބޫލުވެދާނޭ ހީކުރީތީ ވެސް ހައިރާންވެއްޖެ. އަހަރެން ދުވަހަކުވެސް ހަނދާނެއް ނުނެތޭނެ ކަލޭ ކުރިކަންތައް. އަދި ދުވަހަކުކޮޅުން ވެސް ޔޫކަށް އެނގޭކަށް ބޭނުމެއްނޫން އެކުއްޖާއާ ކަލެއާ ގުޅުމެއްވާކަން. ކަލޭހާ ގޮތެއްނެތް މުޑުދާރު އިންސާނަކު އަހަރެން ނުދެކެން. ކަލެއާ އެކީ ވެސް އުޅެނީ ކަލޭ ކަހަލަ ވިޔާނުދާ މީހުން. އެހެންނޫނީ އެރޭ އެ ނުބައިކަންތައް ކުރާން ކަލެއާ އެމީހުން އެއްބައެއްނުވީސް."\n"ހުއްޓާލާ. އާން! އަހަންނަކީ މާ މާތް މީހެއްނޫން. ބުނެފީމެންނު އަހަރެން ހޫރު ބޭނުމޭ." ކައިދިންއަށް ހޫރައިން ހުރަސްއެޅިއެވެ. ވާހަކަދައްކާނޭ ފުރުސަތު ކައިދިންއަށް ނުދިނީއެވެ.\n"އަހަންނަށް ހުރިހާކަމެއް އެނގޭ. ކަލެއާއި ކަލެއާއެކު އުޅުނު ރައްޓެހިންކަން އެނގޭ އަހަރެން ރޭޕްކުރީ. ހަނދާންނެތްކަމަށް ހެދިގެން އަހަރެން މިހުރިހާ އަހަރު އުޅުނީ. އެކަމަކު އަހަރެން އައީ އެކަމާ ކޮންމެ ދުވަހަކު ކުރިމަތިލަމުން. ކީއްވެ؟. ބުނެބަލަ ކީއްވެކަން... އަހަރެން ކަލެއާ ނުގުޅޭނަމޭ ބުނީމަތަ؟. ލޯބިނުވެޔޭ ބުނީމަތަ!... އަހަރެން ސަބަބު ކިޔާ ނުދެންތަ!. ލޯބިވެރިޔަކު ހުރިކަމާއި ކައިވެންޏަށް ތައްޔާރުވެފައި އިންކަން ނުބުނަންތަ!... ކަލޭ އުޅުނީ ގަދަކަމުން އަހަރެންގެ ހިތް ބަދަލުކުރާން. އެކަން ނުވީމަ ފޭރިގަތީ. އަމިއްލަ މީހާއާ މެދު ކަލޭ ވަރަށް ފަޚުރުވެރިވޭ. އެކަމަކު އަހުލާގު ރީތިނުވި މީހެއްގެ ކޮން ރީތިކަމެއް ހުންނާނީ. ތީ ހަގީގީ ފިރިހެނަކަށްނުވާ ފިރިހެނެއް." ހޫރައިންގެ އަޑު ބާރެވެ. މިހާރު އޭނާ އެ ހުރީ ހިތުގައިވީ ނަފުރަތުގެ އުދާސްތައް ހިފެހެއްޓޭ ފަދަ ހާލަތެއްގައެއްނޫނެވެ.\n"ކަލެއާ ހެދި އަހަރެން ހަމައިން ނެއްޓީ. ތިމާ މީހާ މާ ރަނގަޅުވާން ނޫޅޭ. ޔޫ ލުކް އެޓް މީ ލައިކް އައި އޭމް ނަތިންގް. ދެޓް ޑޭ... ވެން އައި ކިސްޑް ޔޫ. އެވްރިތިންގެ ޔޫ ސެޑް... ހޫރް! ޔޫ ޝުޑް ހޭވް ލަވްޑް މީ ބެކް. ބަޓް ޔޫ މޭޑް މީ ފީލް ސްޓުޕިޑް، ލައިކް އައި ކުޑް ނެވާ ހޭވް ސަމްވަން ލައިކް ޔޫ. އަހަންނަށް ފުރުސަތެއް ދިންނަމަ. ހޫރުއަށް ޓަކައި އަހަރެން ރަނގަޅު މީހަކަށްވާން ބޭނުންވޭ. އެކަހަލަ މީހަކަށް އަހަރެން ބަދަލުވެސް ވީސް. އެކަމަކު ކަލޭ ފޮނިބޮޑުވީ. ބިޗީ އެޓިޓިއުޑްއެއް ދައްކާ އަހަރެން ދައްކޮށްލީ. ފަކުރު އެއްޗެއްހެން ފޮޅާލައި މަލާމަތްވެސް ކުރީ. އަހަރެން ބޭނުންކަމެއް ކުރެވިދާނެކަން އަންގާދޭން ޖެހުނީ އެހެންވެ. މިހާރު އެކަން ވިސްނިފަ ހުންނާނީ." ކައިދިންގެ މަޑުމައިތިރި ރާގު މުޅީން ބަދަލުވިއެވެ. ހޫރައިންގެ ހިތް އޭނާއާ މެދު ދުވަހަކުވެސް ރުހުމަކީ ވާނޭކަމެއްނޫނޭ ކައިދިންއަށް ގަބޫލުކުރެވުނެވެ.\n"އަދި އެއްފަހަރު ކަލެއާއެކު އެހެން އުޅެލާން ރަނގަޅު. އެނގޭތަ!... ޔޯ ފަސްޓް ޓައިމް... އިޓް ފެލްޓް ގުޑް." ކައިދިން މިހެންބުނެ ހޭންފެށިއެވެ.\n"އަހަންނާއި އަހަރެންގެ އާއިލާއާ ދިމާކުރެވޭނެ މީ އެންމެ ފަހު ފަހަރު. އިންޝާﷲ، ތި ވަބާއިން އަބަދުގެ އަބަދަށް މިންޖުވެވޭތީ ﷲއަށް ޙަމްދުކުރަން." ހޫރައިން ބުނެލިއެވެ. ބައެއްފަހަރު ހޫރައިން ބުނެދާ އެއްޗެހި ދެކޮޅު ނުޖެހޭހެން ކައިދިންއަށް ހީވެއެވެ. އެހެންވިޔަސް އެކަމަށް އޭނާގެ ފަރުވާލެއް ނެތެވެ. މިވަގުތު ހޫރައިން އެހެރީ އޭނާގެ އަތްފޯރާފަށުގައި ވީމައެވެ.\n"އަހަރެން ދެވަނަ ފަހަރަށް ކަލޭ ރޭޕްކޮށް ބަލިވެ ބައިންދައިފިއްޔާ އެ ދަރި ވެސް އުފަލާއެކު ބަލައިގަންނާނަން ދޯ. އަހަރެންގެ ލޯތްބެއް ބޭނުމެއްނޫން. އެކަމަކު އަހަރެންގެ ފަރާތުން ދަރިއަކު އޯކޭ. އެހެންނު!... ތީ ކޮންކަހަލަ ލޮޖިކެއް. އެގޮތް މަށަށް ވެސް އޯކޭ. މިއެނދުގައި އަރާމުވާނެ. މިފަހަރު އަހަރެން އުފަލާއެކު ކަލޭ ރޭޕްކުރާނީ. އެނގޭތަ! އެރޭ ބައިވެރިވި އެންމެންނާ އަހަންނާ އަދި ވެސް ގުޅުން އެބައޮތް. މިހާރު ވެސް އަހަރެން ބުނެފިއްޔާ އެމީހުން ތިބޭނީ ތައްޔާރަށް. ޖަސްޓް އަ ފޯންކޯލް. މިކޮޓަރިއަށް އެންމެން ޖަމާވާނެ. މިފަހަރު އަހަރެން އެމީހުން ނުހުއްޓުވާނަން. އެކްސައިޓްމެންޓް ބޮޑުވިވަރަކަށް ލިބޭ އަރާމު އިތުރުވާނެ. ހެ ހެ ހެ... ހިތަށް އަރާ އެތަނުން ކާކަށްބާއޭ ކަލޭ ބަލިވެ އިންނާނީ." ކައިދިންގެ ވާހަކަތަކުން ހޫރައިން ބަސްހުއްޓި ގަނޑުވިއެވެ. ކައިދިން އައިސް ހޫރައިންގެ ކުރިމަތީ ހުއްޓުނެވެ. ދެ ލޯ ބޮޑުކޮށްގެން ބަލަން ހުރި ހޫރައިން ފަހަތަށް ޖެހެންފެށިއެވެ. ހޫރައިންގެ ދެއަތުގެ ހިކަނދިމަސްގަނޑާ ހަމައިގަ ކައިދިން ކުއްލިއަކަށް ހިފިއެވެ.\n"ދޫކޮށްލާ..." ހޫރައިންގެ އަޑު ހިނދުނެވެ.\nކުއްލިއަކަށް ކޮޓަރީގެ ދޮރުހުޅުވުނެވެ. އެތެރެއަށް ވަނީ ޒެހެންނާއި ހަންނާނެވެ. ކައިދިން ސިހިފައި އަވަހަށް ހޫރައިންގެ ގައިން ދޫކޮށްލައިފިއެވެ. ހަންނާނު އައިގޮތަށް އައިސް ކައިދިންގެ ކަންކަށިމަތީ ޖަހައިފިއެވެ.\n"އަހަންނަށް ހުރި ލަދުވެތިކަމެއްތީ." ހަންނާނު ބުންޏެވެ. އޭނާ ދެން އެނބުރި ބަލާލީ ހޫރައިންއަށެވެ. ފިރިމީހާގެ ކައިރިއަށް ޖެހިލައި އެ އަންހެންކުއްޖާ ފޮރުވޭން އުޅޭ ކަހަލައެވެ. ހަންނާނުގެ ދެ ލޯ ފެންކަޅިވެ ކަރުނަތައް ނުހިފެއްޓުނެވެ.\n"އައި ވޯޒް ރޯންގް. ދަރިފުޅާ. މި ބައްޕައަށް މަޢާފުކޮށްދީ. އައި އޭމް ސޮރީ މައި ޗައިލްޑް. އައި އޭމް ސޮރީ."\nހަންނާނު ރޮމުން ދެ ކަކޫ މައްޗަށް ތިރިވިއެވެ. ހޫރައިންގެ ކުރިމަތީ އޭނާ އާދޭސްކުރާ ހާލުއެވެ. އެއްވެސް އެއްޗެކޭ ހޫރައިންއަށް ނުބުނެވުނެވެ. އިސްޖަހާލަމުން ޒެހެންގެ ބަނޑާދިމާލުން ގަމީސް އަތުގެތެރެއަށް ބޮނޑިކޮށްލެވުނީއެވެ. އެހިނދު ހޫރައިންގެ ކޮނޑުމަތިން ވަށާލި ޒެހެންގެ އަތުން އަނބިމީހާ ގެނެސް މޭގައި ޖައްސާލިއެވެ. ކައިދިންގެ ލޮލުން ހަސަދައިގެ ކުލަވަރު މިފަހަރު ސާފުކޮށް ޒެހެން ދުށްޓެވެ. އޭނާ ދަތްކުނޑިވިކާލައިގެން ބަލަން ހުރި ގޮތުން ހޫރައިންއާއި ޒެހެން އެކުގައިވުމަކީ ކައިދިން އެއްގޮތަކަށް ރުހޭކަމެއްނޫންކަން ދޭހަވެއެވެ.\n"އެހެންވީމަ ހުރިހާކަމެއް ޒެންއަށް އެނގޭ ދޯ" ކައިދިން ބުންޏެވެ.\n"އެއްވެސް ކަމެއް އަހަރެމެން ދެމެދުގައި ސިއްރެއްނުކުރަން." ޒެހެން ޖަވާބު ދިނެވެ.\n"ކަލެއަށް އޭނާ އޭރު ފެނުންނަމަ ދުރަކު ނުހުރެވޭނެ. އެހާ ފާފެކްޓް ބޮޑީއެއް ދުށީންތަ. ފިރިހެނުންގެ ހިތްނުބައިކޮށް މަށަށް ގޮވާކަހަލަ. އެއްވެސް ފިރިހެނަކަށް އެވަރުވީމަ ދުރުގައެއް ނުހުރެވޭނެ. ނޫންތަ." ކައިދިންގެ ނަޒަރު ހޫރައިންއަށް އަމާޒުވެލިއިރު ތުންފަތުގައިވީ މަލާމާތުގެ ހިނިތުންވުމެކެވެ.\n"ކައިދިންއާ އަހަރެން އެއްވަރުނުކުރޭ. ތިހާ ދަށުދަރަޖައިގެ މީހެއްނޫން އަހަންނަކީ. ހަމްދޫނު... މިވަރުން އޯކޭއެއްނު." ޒެހެން ބުންޏެވެ. ކައިދިން ހައިރާންކަމާއެކު ބަލާލިއެވެ. އެކުއެކީގައި ދޮރުން ވަދެގެން އަންނާތީ ފެނުނީ ތިން މީހުންނެވެ. އެކަކު ހުރީ ކުލަ ހެދުމުގައެވެ. ދެން ތިބި ދެ މީހުން ތިބީ ފުލުހުންގެ ޔުނީފޯމްގައެވެ. އެމީހުންގެ ފަހަތުން މުނައްވަރު ވެސް ވަދެއްޖެއެވެ. އޭގެ އިތުރުން ކުއްލިއަކަށް އެ ކޮޓަރީގެ ބޭރުގައި ބަޔަކުމީހުން ވާހަކަދައްކާ އަޑު އިވެންފެށިއެވެ. ކައިދިންއަށް ދެ ލޯ ބޮޑުކޮށްލެވުނެވެ. އަވަސްއަވަހަށް އެތަނުގައި ތިބި އެންމެންނަށް ކައިދިން ނަޒަރު ހިންގާލިއެވެ. މިވަނީ ކިހިނެއްކަމެއް ނޭނގުނަސް ކަމެއް ގޯސްވެއްޖެކަން އެނގުނެވެ.\n"މިއޮތީ އަމުރު." ހަމްދޫނު ދައްކާލިއެވެ.\n"ޒެހެން!... ޑޯންޓް ފަ* ވިތް މީ. އޭނާއަށް ޓަކައިތަ... މީތަ ކަލޭ ބަދަލުހިފަން ނިންމިގޮތަކީ. ޔޫ ވިލް ރިގްރެޓް ދިސް." ކައިދިން ރުޅިވެރިކަމާއެކު ޒެހެންއަށް ބާރަށް ގޮވާލިއެވެ. އަދި ޒެހެންއާ ދިމާއަށް އޭނާ އައެވެ. އެހިނދު ޒެހެންގެ ފަހަތަށް ހޫރައިން ޖައްސާލައި ކައިދިންއާ ކުރިމަތިލިއެވެ. އޭނާ އައިސް ޒެހެންގެ ގިރުވާނުގައި ހިފިއެވެ.\n"ރޭޕްކުރުމަކީ ކުށެއްކަމުގައި ގަބޫލުނުކުރެވޭ މީހަކާ ދުވަހަކުވެސް އެކުވެރިކަން ބާއްވާކަށް ބޭނުމެއްނޫން. އަހަރެންގެ އަނބިމީހާއަށް އަނިޔާވެރިވީމީހާގެ ކުރިމައްޗަށް އަހަރެން އޭނާ އެކަނިފޮނުވާނެތަ. އަހަރެން ކޮފީއަށް ކައިދިން ގެނައީ މި ފުރުސަތު ހޯދަންވެގެން. ފޯނު ބާއްވާފައި ދިޔައީ ގަސްދުގައި. ހަމައެވަގުތު ހޫރައިން ގުޅީ އިއްތިފާގަކުން ނޫން. އެވެސް އަހަރެން ބޭނުންވީގޮތް. ހޫރައިން ކޯލު ކަނޑާނުލާ ވާހަކަދެއްކީ އަހަރެން ބުނެގެން. އޭނާ ކުޑަކޮށްވެސް ކަލެއާ ވާހަކަދައްކާ ހިތަކުންނޫން. ހޫރުގެ ފޯނު ނަންބަރު ކަލޭ ނަގާނޭކަން އަހަންނަށް ކުރީން ވެސް އެނގޭ. ނޫނެކޭ އަންހެނަކު ބުނީމަ ގަބޫލުކުރާން ދަސްކުރޭ." ޒެހެން ހުރިހާކަމެއް ހާމަކޮށްލިއެވެ. ރުޅިގަދަވީވަރުން ޒެހެންގެ މޫނުގައި ކައިދިން ޖެހިއެވެ.\n"އައި ވޯންޓް ފޮގިވް ޔޫ. ޝީ ސްޕްރެޑް ހާ ލެ..." ކައިދިން ބުނަން އުޅުނު އެއްޗެއް ހުއްޓުވީ ހަމްދޫނެވެ. ޒެހެން އޭނާ ދުރަށް ކޮއްޕާލިއެވެ.\n"ރުޅިއައީތަ؟. ލަޑަންތަ އުޅުނީ... ޖަހާބަލަ. ހެ ހެ ހެ... ހޫރައިންގެ..." ކައިދިން ވެސް ހަމައިން ނެއްޓީއެވެ. ޒެހެންއަށް ހަޅޭލަވައިގަނެވުނެވެ. ހުސިޔާރުވެ ހުރި ހަމްދޫނު ވަގުތުން ކައިދިންއާއި ޒެހެންއާ ދެމެދަށް ވަދެ ކައިދިން ފަހަތަށް ޖެއްސިއެވެ. ކައިރީގަ ތިބި ފުލުހުންނަށް ކައިދިންގެ އަތުގައި ބިޑި އަޅުވަން ބުންޏެވެ.\n"ހުއްޓާލާ... ކަލޭގެ މުޑުދާރު އަނގައިން އަހަރެންގެ އަނބިމީހާގެ ނަންކިޔައިގެން ނުވާނެ. އަހަރެން ދުވަހަކުވެސް އިންޝާﷲ މީހެއްގެ ގައިގާ ނުޖަހާނަން. އަހަރެންގެ ދެ އަތްވަނީ މީހުންނަށް އަނިޔާ ކުރާކަށްނޫން. އެ ދެއަތްވަނީ އަހަރެންގެ އަނބިމީހާއާއި ދަރީން ރައްކާތެރިކުރުމަށް. އެމީހުންގެ ގައިގާ ލޯބިން ފިރުމަން. އަހަރެމެންގެ ދިރިއުޅުމުން ކަލެއަކަށް ޖާގައެއްނެތް. ބަޓް... އިފް އިން ދަ ފިއުޗަރ މައި ކިޑްސް އޯ މައި ވައިފް އާ އިން ޔޯ ޑިސްގަސްޓިން ވިއު... ޝުކުރުކުރޭ ކަލެއަށް ހާނެއްކައެއްނުވެ މިކޮޓަރިން މިވަގުތު ނުކުމެވޭތީ. އެކަމަކު ބުނަން. އިފް އިޓް ހެޕެންސް އަގައިން، އައި ވިލް މޭކް ޝުއާ ޓު ޑިސްޓްރޮއި އީވަން ޔޯ ސޯލް." ޒެހެން ބުންޏެވެ.\n"ޒެން...ޒެން..." ހޫރައިން އައިސް ޒެހެންގެ އަތަށް ދަމާލިއެވެ.\nމުނައްވަރު އައިސް ހަންނާނުގެ ކައިރީ ހުއްޓުނެވެ. އެންމެން ވެސް ބަލަން ތިބީ ކައިދިންއަށެވެ. އޭނާގެ ހަރަކާތްތައް ގަބޫލުނުކުރެވިފައެވެ. އެންމެންގެ ތެރޭ ހުރުން ހޫރައިންއަށް ފަސޭހައެއް ނުވިއެވެ. ފުލުހުން ހަރަކާތްތެރިވާތަން ފެނުމުން އޭނާއަށް މާޒީގެ ކުޑަދޮރުން މަންޒަރުތައް ސިފަވިއެވެ. ޒެހެންގެ ކެތްތެރިކަން ގެއްލޭތަން ފެނުމުން ހޫރައިން ކަންބޮޑުވިއެވެ. ފިރިމީހާގެ ގާތަށް އައިސް އަތަށް ދަމަންފެށީ އެހެންވެއެވެ.\n"ހޫރް..." ހޫރައިންގެ ކޯތާފަތުގައި އަތްތިލަ ޖައްސާލުމާއެކު ލޯތްބާއެކު ޒެހެން ގޮވާލިއެވެ.\n"ހިނގާ ގެއަށްދާން." މަޑުމަޑުން ހޫރައިން ބުނެލިއެވެ. ޒެހެން އެއްބަސްވުމުގެ ގޮތުން ބޯޖަހާލިއެވެ. ހޫރައިން ގަޔާ ކައިރިކޮށްލައިގެން ހުރެ ހިނގައިގަތުމުގެ ކުރީން ހަމްދޫނަށް ޒެހެން ބަލާލިއެވެ. އޭނާ ބުނަން އުޅުނު އެއްޗެއް ހަމްދޫނަށް ދޭހަވިއެވެ. ހޫރައިންގެ ބުރުގާގެ ތެރެއިން ހަރުކޮށްފައިވާ ރިކޯޑިން ޑިވައިސް ޒެހެން ނެގުމާއެކު ހަމްދޫނަށް ދިއްކޮށްލިއެވެ. އަދި އަނބިމީހާ ގޮވައިގެން އޭނާ އެތަނުން ނުކުތެވެ.\nލިފްޓުން ފައިބައިގެން ދެމަފިރިން އެކުގައި މަގުމައްޗަށް ނުކުތެވެ. ހޫރައިންގެ އަތްތިލަ ވަނީ ނުހަނު ބޮޑަށް ފިނިވެފައެވެ. ހަމައެއާއެކު އެ އަތުގައި ހުރި ތުރުތުރު އެޅުން ޒެހެންއަށް ފާހަގަވީ އަތުގައި ހިފާލީމައެވެ. ވަކިން ބޮޑަށް އަނބިމީހާ ގަޔާ ކައިރިކޮށްލިއެވެ. ޕާކުކޮށްފައި އޮތް މިއުނާގެ ކާރާ ހަމައަށް އެމީހުންނަށް ނާދެވެނީސް ކުއްލިއަކަށް ހޫރައިން ހުއްޓިއްޖެއެވެ. ދެފައިން ވާގިދާން އުޅޭހެން ހީވިއެވެ. ކަންބޮޑުވުމާއި ހާސްކަމުގެ ތެރެއިން ޒެހެން ނުހަނު ބާރަށް ހޫރައިންގެ ގައިގާ ހިފަހައްޓާލިއެވެ. އަތުލަފިކޮށްލި ފަދައަކުންނެވެ. ހޫރައިން ފުންނޭވާއެއް ލިއެވެ. ތިރީތުންފަތުގައި ދަތްއަޅާލީ ޖަޒުބާތުތައް ހިފަހައްޓަން މަސައްކަތް ކުރާ ފަދައިންނެވެ. ނަމަވެސް އޭނާގެ ދެ ލޯ އެއްބާރުލުމެއް ނުދިނެވެ. ހޫރައިންއަށް ރޮވެންފެށުނެވެ.\n"އިޒް އިޓް ރިއަލީ އޯވާ." ހޫރައިންއަށް އަހާލެވުނެވެ. (ނުނިމޭ)


Addu fuluhunge college ah ha million budget gai\nހުޅުމާލޭގައި އަލަށް ހެދި ޕޮލިސް އިމާރާތް ހުޅުވުމުގެ ތެރެއިން - ފޮޓޯ: ޕޮލިސް\nއައްޑޫގައި ގާއިމް ކުރާ ފުލުހުންގެ ކޮލެޖަށް ހަ މިލިއަން ރުފިޔާ ހަރަދު ކުރަން ބަޖެޓުގައި ހިމަނައިފި އެވެ.\nއަންނަ އަހަރަށް ލަފާކޮށް ސަރުކާރުން ހުށަހެޅި ބަޖެޓުގެ އާ ޕްރޮގްރާމްތަކުގެ ތެރެއިން އައްޑޫގައި ގާއިމް ކުރާ ނޭޝަނަލް ކޮލެޖް އޮފް ޕޮލިސިން އެންޑް ލޯ އެންފޯސްމަންޓް ސްޓަޑީޒް އަށް 6،480،000 ރުފިޔާ ހަރަދު ކުރަން ބަޖެޓުގައި ވަނީ ހިމަނާފަ އެވެ. 2022 އަށް ހަތަރު މިލިއަން އަދި 2023 އަށް އެއް މިލިއަން ވަނީ ލަފާ ކޮށްފަ އެވެ.\nއިންޑިއާ ސަރުކާރުގެ ހިލޭ އެހީގެދަށުން، ދ. ވާނީގައި ހުންނަ ޕޮލިސް ޓްރެއިނިން ސެންޓަރު ތަރައްގީކުރުމަށް ކުރިއަށް ގެންދިޔަ ދެވަނަ ފިޔަވަހި ނިންމުމުގެ ރަސްމިއްޔާތުގައި ވާހަކަ ދައްކަވަމުން، ކޮމިޝަނާ އޮފް ޕޮލިސް ވަނީ އައްޑޫގައި ގާއިމު ކުރާ ކޮލެޖު އަންނަ އަހަރު ނިމުމުން ފުލުހުން ތަމްރީނު ކުރުމަށް ޒަމާނީ ވަސީލަތްތަކާއެކު ދެ މަރުކަޒު ގާއިމު ކުރެވިގެންދާނެ ކަމަށެވެ. އަދި، މި ދެ މަރުކަޒުން ޕޮލިސިން ދާއިރާއިން ފުލުހުންނަށް ބޭނުންވާ ހުރިހާ ތަމްރީނުތައް ދެވިގެންދާނެކަމަށް ވިދާޅުވި އެވެ.\nމި މަރުކަޒުތައް ގާއިމް ކުރަނީ އިންޑިއާ ސަރުކާރުގެ އެހީގެ ދަށުންނެވެ.\nމަރުކަޒުތައް އިންޑިއާ ސަރުކާރުގެ ދަށުން ގާއިމް ކުރުމަށް ނިންމުމުން ސަރުކާރަށް ފާޑު ކިޔުން ވަނީ އަމާޒުވެފަ އެވެ. އިންޑިއާގެ ފުލުހުން ރާއްޖެ ގެނެސް އެ މަރުކަޒުތަކުގައި ތަމްރީނު ކުރާނެ ކަމުގެ ތުހުމަތުތައް ކުރެ އެވެ.\nއިންޑިއާ އަކީ ފުލުހުން ތަމްރީނުކުރަން އަހަމިއްޔަތުކަމެއް ދިން އެއް ގައުމުކަން ފާހަގަކުރައްވާ ކޮމިޝަނާ ވަނީ ފުލުހުން ތަމްރީނުކުރުމަށް ބޭނުންވާ ވަސީލަތްތައް ގާއިމުކުރާތީ އިންޑިއާ ސަރުކާރުން ދެއްވާ އެހީތެރިކަން ވަނީ ފާހަގަކޮށްފަ އެވެ.\nމޯލްޑިވްސް ޕޮލިސް ސާވިސް އިންޑިއާ ދައުލަތުގެ ބަޖެޓް + އައްޑޫ ސިޓީ ފިނޭންސް މިނިސްޓްރީ\nމަރުވެފައި އޮއްވާ ފެނުނީ ކަރަންޓީންގައި ހުރި މީހެއް


Raahje islaamvithaa 888 aharu\nރާއްޖެ އިސްލާމްވިތާ 888 އަހަރު\nހއ. އިހަވަންދޫ ނުފަރު/ އަޙުމަދު ޢަލީ\nއިސްލާމީ ދަންމަރުގެ އަލިކަން ދުނިޔެއަށް ފާޅުވީ މިއުއްމަތުގެ މާތް ރަސޫލާ މުޙައްމަދު ޞައްލަﷲ ޢަލައިހި ވަސައްލަމަ ދުނިޔޭގެ އަލިކަން ދެކެވަޑައިގަތުމާ ގުޅިގެންނެވެ. އެއީ ރަބީޢުލް އައްވަލު މަހެއްގެ 12 ވަނަ ދުވަހެވެ. އެއަށްފަހު އިސްލާމްދީން ދުނިޔޭގެ ހަތަރުބިތުގައި ފެތުރި، އެދީނުގެ ނޫރުން މުޅި ދުނިޔެ އަލިވެ އުޖާލާވެގެން ދިޔައީ ހީވެސް ނުކުރާހާ ބާރުމިނެއްގައެވެ. އިތުރު އެކަލޭގެފާނަށްފަހު އެތައް ޚަލީފާއިންނެއްވަނީ މިދީނުގެ ވޮށްކޮޅުގެ އަލި ފަނޑުވިޔަނުދީ ހިފެހެއްޓެވުމުގެ ބުރަ މަސްޢޫލިއްޔަތު ކޮނޑުފުޅުގައި އަޅުއްވައި، އެމާތް މަސައްކަތްޕުޅުގައި އެބޭކަލުންގެ ޖާނާއި މާލުން ޤުރުބާންވެވަޑައިގެން މުޅި އިސްލާމީ އުއްމަތަށް އެތަކެއް ނަމޫނާއެއް ދައްކަވައިފައެވެ. އަޅުގަނޑުމެންގެ މި ލޯބިވާ ވަޠަން (ދިވެހިރާއްޖެ) އެދީނަށް މަރުޙަބާކީ މުސްލިމުންގެ ފުރިހަމަ އާރާއި ބާރު މުޅި ދުނިޔޭގައި އެކި ރޮނގުރޮނގުން ފައިހިއްޕައި، އެދީނުގެ ކުރިބޯށި އޭގެ އިންތިހާއަށް ގޮސްފައިވާ ޒަމާނެއްގައެވެ. އެއިރު އިސްލާމީ ޙަޟާރަތުގައި ރަސްކަން ކުރަމުން ދިޔައީ ޢައްބާސީ ޚިލާފަތެވެ. ޚިލާފަތުގެ މުގުލުގައި ހިއްޕަވައިގެން ހުންނެވީ ޚަލީފާ އަލްމުޤުތަފީލި އަމްރިﷲ އެވެ. އެއީ2ރަބީޢުލް އާޚިރު 548ހ (1153މ) އެވެ. މީލާދީ ސަނަތުއް 12 ވަނަ ޤަރުނުގައެވެ.\nމީލާދީ ސަނަތުން 12 ވަނަ ޤަރުނަކީ އިސްލާމީ ދުނިޔޭގައި އުފެދުނު މާތް ބޭކަލުންތަކެއް ދީން ފެތުރުއްވުމަށްޓަކައި ދުނިޔޭގެ އެތެރެވަރިއަށާއި، އިންޑިޔާ ކަނޑުގެ އައްސޭރީގައިވާ ރަށްތަކަށާއި އަދި ދުރުއިރުމައްޗަށް އެތަކެއް ދަތުރުތަކެއް ކުރައްވައި ގިނަ މަސައްކަތްތަކެއް ކުރެއްވި ދުވަސްވަރެކެވެ. މިބޭކަލުންގެ ތެރޭގައި ފާރިސްކަރައިގެ ބޭކަލުންނާއި، ޢަރަބިކަރައިގެ ބޭކަލުންނާއި އަދި މެދުއިރުމަތީގެ ޤައުމުތަކުގެ ބޭކަލުން ހިމެނުނެވެ. ދުވަސްވަރަކީ ދުނިޔޭގެ އެކި ހިސާބުތަކުން އެތައް ވިޔަފާރިވެރިންނެއް އިންޑިޔާ ކަނޑުގެ އައްސޭރީގައިވާ ރަށްތަކަށާއި ދުރު އިރުމައްޗަށް ވިޔަފާރިކަމު އައިސް ގޮސް އުޅުނު ދުވަސްވަރަކަށް ވުމާއިއެކު، މިދީން ފެތުރުއްވުމަށް އެއިރު މަސައްކަތް ކުރެއްވި ބޭކަލުންނަށް، ވިޔަފާރިވެރީންގެ ނައުފަހަރުގައި އެކި ރަށްރަށަށް ދަތުރުކުރައްވައި އުޅުއްވުމަކީ ދަތިފުޅުކަމަކަށް ނުވެއެވެ. އަޅުގަނޑުމެންގެ ދިވެހިރާއްޖެއަށް އިސްލާމްދީނުގެ ދަޢުވަތުދެއްވައި އެބައިޢަތު އެބޭކަލެއްގެ އަތްޕުޅުމަތީގައި އަޅުގަނޑުމެން ހިފި މާތް ވަލީވެރިޔާ އެބޭކަލުންގެ ތެރޭގައި ގުނި ހިމެނިގެން ދިއުމީ ދުރުގައިވާ ކަމެއް ނޫންކަމަށް ދިވެހި އިސްލާމީ ތާރީޚް ހެކިދެއެވެ.\nރާއްޖެ އިސްލާމްވުމުގެ ކުރިން ރާއްޖޭގައި އޮތީ ބުދު ދީނެވެ. ދިވެހި ތާރީޚުން އެނގޭ ގޮތުގައި ރާއްޖެ އިސްލާމް ކުރެއްވި ބޭކަލަކީ ފާރިސްކަރައިގެ ބޭކަލެއް ކަމުގައިވާ “އަބުލްބަރަކާތުލް ބަރުބަރީ (ޔޫސްފުލް ބަރުބަރީ) ނުވަތަ (ތަބުރޭޒިގެފާނު)”އެވެ. އެދުވަސްވަރު ރާއްޖޭގެ ތަޚުތުގައި އިންނެވީ ތީމުގޭ ދަރިކޮޅުން ވަޑައިގެންނެވި ދެވަނަ ރަދުން ކަމުގައިވާ “އައްސުލްޠާން ސިރީ ތްރިބު ވަނަ އާދީއްތަ މަހާރަދުން” ނެވެ. ތަބްރޭޒިގެފާނު އިސްލާމްދީނަށް ގޮވައިލެއްވި ގޮވައިލެއްވުމަށް އެންމެ ފުރަތަމަ އިޖާބަދެއްވީ މިރަދުން ކަމުގައިވުމާއެކު، މިރަދުން ވެގެން ގޮސްފައިވަނީ ދިވެހިރާއްޖޭގެ ތާރީޚު ދުށް ފުރަތަމަ މުސްލިމު ރަދުންކަމުގައެވެ. އަމިއްލަފުޅަށް އިސްލާމީ މިއްލަތަށް ވަދެވަޑައިގެން ފުއްދަވައިލެއްވުމުގެ ބަދަލުގައި، ޢާއިލާގެ ބޭފުޅުންނަށާއި އަރިސް ބޭފުޅުންނަށް ދީނުގެ ދަޢުވަތު ދެއްވިއެވެ. ނަތީޖާއެއްގެ ގޮތުން އެ އެންމެ ބޭފުޅުން އެ ދެއްވި މާތް ދަޢުވަތު ޤަބޫލުކުރައްވައި އިސްލާމްދީނުގައި ފައިތިލަ ސާބިތު ކުރެއްވިއެވެ. އެއަށްފަހު އެނބުރިވަޑައިގަތީ އެބައެއްގެ ބެލެނިވެރިކަން އެބޭފުޅާގެ އިސްތަށިފުޅުގައި އެޅިފައިވާ ދިވެހި ރައްޔިތުންނާއި ދިމާއަށެވެ. އެމާތް އިލްތިމާސް ދިވެހި ރައްޔިތުންނަށް އިއްވެވީ ހިޖުރައިން 548 ވަނަ އަހަރުގެ ރަބީޢުލް އާޚިރު މަހުގެ ކުރީކޮޅުގެ ދުވަހެއްގައެވެ.\nސިރީ ތްރިބުވަނަ އާދީއްތަ މަހާރަދުން އިސްލާމްވެވަޑައިގަތުމަށްފަހު އިޚްތިޔާރުކުރެއްވި ނަންފުޅަކީ، “އައްސުލްޠާނު މުޙައްމަދު އިބްނު ޢަބްދުﷲ” އެވެ. “ޝިހާބުއްދީން ފިލާ” ގައި މިނަންފުޅު ލިޔުއްވާފައިވަނީ “އައްސުލްޠާން ދަރްމަސް މުޙައްމަދު ބުނު ޢަބްދިﷲ” މިފަދައިންނެވެ. މި ނަންފުޅުގައި ހިމެނިފައިމިވާ “ދަރްމަސް” އަކީ ސާންސްކިރިތުގެ “ދަރުމިޝްތަ” އެވެ. މި ލަފްޒުގެ މާނައަކީ “ދީންވެރި، އިންސާފުވެރި، ދަރުމަވަންތަ” އެވެ. އެ ރަސްގެފާނުގެ މި މާތް ސިފަފުޅުތަކުގެ ސަބަބުން، ދިވެހީންގެ މެދުގައި އެ ރަސްގެފާނު މަޝްހޫރުވެވަޑައިގެންފައިވަނީ “ދަރުމަވަންތަ ރަސްގެފާނު” ގެ ނަންފުޅުންނެވެ.\nދަރުމަވަންތަ ރަސްގެފާނު ބުޑިސްޓް ދީން މަތީގައި ހުންނަވައި 12 އަހަރު ރަސްކަން ކުރެއްވުމަށްފަހު، އިސްލާމްވެވަޑައިގަތުމަށްފަހު 13 އަހަރުގެ މުއްދަތަށް ރަސްކަން ކުރެއްވިކަމަށް ތާރީޚުގެ ފަތްފުއްތަކުގައި ލިޔެވިފައި ވެއެވެ. ނަމަވެސް ރާއްޖެ އިސްލާމްވުމުގެ 41 އަހަރު ފަހުން ލިޔެވިފައިވާ “އިސްދޫ ލޯމާފާނު”ގައި ވާގޮތުން އެރަދުން ރަސްކަން ކުރެއްވީ 53 އަހަރުގެ މުއްދަތަކަށެވެ. މިރަދުންގެ ރަސްކަން ނިމުމަކަށް އައިސްފައިވަނީ މީލާދީން 1166 އަދި ހިޖުރައިން 561 ވަނަ އަހަރެވެ. ކޮންމެއަކަސް ފަތްފުއްތަށް ސިފަކުރާ ގޮތުގައި އެއީ ހިތްހެޔޮ އޯގާތެރި މިތުރެކެވެ. ދުވަހަކުވެސް ދިވެހި ތާރީޚުން ފުހެވިގެން ނުދާނޭ އަގުމާތް ދިވެހި ބަޠަލެކެވެ. ދިވެހި ރައްޔިތުންގެ ރައްޔިތެކެވެ.\nދިވެހި ތާރީޚަށް ނަޒަރު ހިންގާލާއިރު ރާއްޖެ އިސްލާމްވުމަށްފަހު ރާއްޖޭގެ ސިޔާސީ މަޞްރަޙަށް އަންނަ ނޭދެވޭ ބަދަލުތަކުގެ އަސަރު އިސްލާމްދިނަށްވެސް ކޮށްފައިވާކަން ވެރިކަމުގެ ދަހިވެތިކަމުގައި ބައެއް ރަސްރަސްކަލުން ދީން ބަދަލުކޮށްފައި ވުމުން ދޭހަވެއެވެ.9ވަނަ ޙަސަން ރަސްގެފާނު (ކާފަރުވި ޙަސަން ރަސްގެފާނު) އެއީ މީގެ ފުރިހަމަ މިސާލެކެވެ. މިއާ ޚިލާފަށް އުފަލާއެކު ފާހަގަކޮށްލަންޖެހޭ ކަމަކީ އުތީމު މުޙައްމަދު ތަކުރުފާނު “ބޮޑުތަކުރުފާނު” ފަދަ ދީނާއި ޤައުމަށް ދިމާވާ ބޮޑެތި މުޞީބާތްތަކާއި ކެރިގެން ނިކުމެ ކުރިމަތިލައި ޖާނާއި މާލުން ޤުރުބާންވެވަޑައިގެންފައިވާ އެތައް ދަރީންނެއް މިޤައުމުގެ ތާރީޚު ދެކެފައިވާކަމެވެ.\nމިރާއްޖޭގެ ރައްޔިތުން އިސްލާމްދީން ޤަބޫލުކުރީއްސުރެ މި ރާއްޖޭގައި އޮތީ ސުންނަތް ޖަމާއަތުގެ ހަތަރު މަޛްހަބުގެ ތެރެއިން މާލިކީ މަޛްހަބެވެ. އެއީ މީގެ 888 އަހަރު ކުރިންނެވެ. އޭގެ 433 އަހަރު ފަހުން، ހިޖްރައިން 981 ވަނަ އަހަރު ޔަމަންގެ ޙަޟްރަމައުތުން ކިޔަވާވިދާޅުވެގެން ރާއްޖެ ވަޑައިގެންނެވި ވާދޫ ދަންނަކަލޭފާނު ރާއްޖޭގައި އިސްލާމީ ތަޢުލީމު ފެތުރުއްވުމުގެ ނަތީޖާއެއްގެ ގޮތުން ދިވެހިންގެ މަޛްހަބަކީ ޝާފިޢީ މަޛްހަބު ކަމުގައި ވެގެންދިޔައެވެ. އެކަން އެހެންވީކަމަށް ބުރަވެވޭ ގޮތަކީ، ވާދޫ ދަންނަކަލޭގެފާނު އެ ތަނަކުން ދަރިވަރުވި ޔަމަންގެ ޙަޟްރަމައުތަކީ ޝާފިޢީ ތަޢުލީމުގެ ރަށަކަށްވުމެވެ.\nހުކުރުދުވަހަކީ ރާއްޖެ އިސްލާމްދީން ޤަބޫލުކުރިތާ ހިޖްރީގޮތުން 888 އަހަރު ފުރުނު ދުވަހެވެ. ދުނިޔެއާއި އާޚިރަތުގެ ބާއްޖަވެރިކަން އޮތީ އިސްލާމްދީނުގައި ސާބިތުވެ ހުރުމުން ކަމުގައިވިޔަސް، އަދުގެ ދުނިޔޭގައި އެންމެ ގިނަ ފުރައްސާރައާއި، ޖެއްސުމާއި އަދި މަލާމާތް ރައްދުވަނީވެސް މުސްލިމުންނަށެވެ. އެހެނީ އިސްލާމްދީން ފައުޅުކުރެއްވި ހިނދުން ފެށިގެން، އެދީނުގެ ޢަދުއްވުންވަނީ އެދީނާމެދު ޙަސަދަވެރިވެފައެވެ. އެދީނުގެ އަހުލުވެރިން އެމީހުންނަށްވުރެ ކުރިއަރައި ދިޔަނުދިނުމަށްޓަކައި ކުރެވެންހުރި ހުރިހާ ކަމެއް ކުރުމަށް މީގެ އެތައް ސަތޭކަ އަހަރެއް ކުރިން އެމީހުން ވަނީ އަތުކުރި އޮޅާލައިފައެވެ. މީސްތަކުންގެ ހިތްތަކުން އިސްލާމް ދީން ހޯދި ޖާގައިގެ ސަބަބުން މިދީނުގެ ނަން ކިލަނބުކުރެވޭތޯ އެތައް ގޮތަކުން އެމީހުން ދަނީ މަސައްކަތްކުރަމުންނެވެ. މާއްދީ ގޮތުއްނާއި ފިކުރީ ގޮތުންނެވެ.\nއަދުގެ އިސްލާމީ ދުނިޔެއަށް ބަލާލާއިރު ފެނިގެންދަނީ މިދީނުގެ ޢަދުއްވުންގެ މަޤްޞަދު މަޑުމަޑުން ޙާޞިލުވެގެން އަންނަތަނެވެ. މިއަދު މުސްލިމުން މިވަނީ އެމީހުންގެ ދަޅަތަކުގައި ޖެހި ބައިބައިވެފައެވެ. ފިކުރީގޮތުން އެމީހުން ކުޅެމުންއެދާ ޢަލްމާނީ ފިކުރުގެ ކޮޅިގަނޑުގައި ޖެހި އަޅުގަނޑުމެންގެ ދިރިއުޅުމާއި ދައުލަތުން ދީން މިދަނީ މަޑުމަޑުން ވަކިކުރަމުންނެވެ. މިއަދު އަޅުގަނޑުމެންގެ އަޚުންނާއި އުޚުތުންނަށްވުރެ އަޅުގަނޑުމެންނާއި މިތުރީ އެމީހުންނެވެ. އިސްލާމީ ޙަޟާރަތުގެ ކުލަ މިއަދު މިވަނީ ހީވެސް ނުކުރާހާ ފަނޑުވެފައެވެ. އެޙަޟާރަތުގައި ވިދާ ބަބުޅަމުންދިޔަ އިސްލާމީ ޢިލްމާއި ފަންނު އަދި އުފެއްދުންތެރިކަން މިއަދު މިވަނީ ހުއްޓިފައެވެ. މުސްލިމުންގެ މެދުގައި އޮތީ ހުއްޓުމެއްނެތް ލޭ އޮހޮރުމާއި ބަދަލުހިފުމެވެ. ބޮޑު މަންޒަރު ބަލަން އެމީހުން އެތިބީ ހެވިފައެވެ.\nއެހެންކަމުން މިފަދަ ތާރީޚީ ދުވަހެއްގައި މިއަދުގެ މުސްލިމުންގެ ޙާލަތު މިކުޑަކުޑަ ޤައުމާއި މުޅި ދުނިޔެއިން ދެނެގަނެ، މިދީނުގެ ނިޢުމަތް އަޅުގަނޑުމެންގެ އަތުން ގެއްލި ނެތި ދިއުމުގެ ކުރިން، ޙައްލަކާ ހަމައަށް ދިއުމަށްޓަކައި މަސައްކަތް ފެށުމީ ވަރަށް މުހިއްމު ކަމެކެވެ. މިކަން ކުރުމަށްޓަކައި ޒަމާނީ ހަތިޔާރެއް ބޭނުމެއް ނުވެއެވެ. އެންމެ ފުރަތަމަވެސް ބޭނުމީ ފުރިހަމަ އީމާންތެރިކަމެވެ. އެއަށްފަހު އިސްލާމްދީން ގެނެސްދެއްވިފަދަ އުޚުއްވަތްތެރިކަމެވެ. އެއަށްފަހު ޒިންމާ ނެގުމާއި އަދާކުރުމެވެ. އަޅުގަނޑުގެ ދުޢާއަކީ މި ދިވެހި ދީބު އިސްލާމްދީނުގެ ހިޔަލުގެ ދަށުގައި އަބަދަށް ލައްވައި، މުޅި އިސްލާމީ އުންމަތް އެދީނުގެ ތަރަޙައިގެ ތެރެއަށް ވަދެ މުޅި ދުނިޔެއަށް އެދީނުގެ ނޫރު ފެތުރިގެން ދިއުމެވެ.


Noosveriyaa maraali kamuge thuhumathu Saudi in dhogu kohfi\nނޫސްވެރިޔާ މަރާލި ކަމުގެ ތުހުމަތު ސައުދީން ދޮގުކޮށްފި\nނޫސްވެރިއާ ގެއްލުނު މައްސަލާގައި ތުރުކީ ސަރުކާރާއެކު މަޝްވަރާ ކުރުމަށް ސައުދީން ފޮނުވި ވަފްދު ބައެއް ބޭފުޅުން -- ފޮޓޯ: އީޕީއޭ\nއިސްޓަންބުލް (13 އޮކްޓޯބަރު) - ސައުދީ ސަރުކާރަށް ވަރަށް ބޮޑަށް ފާޑުކިޔަމުން ދިޔަ ނޫސްވެރިއެއް ކަމަށްވާ ޖަމާލް ކަޝޯޖީ މަރާލާފައިވާކަމަށް ކުރެވޭ ތުހުމަތުތަކަކީ އެއްވެސް އަސާސެއް ނެތް ދޮގު ވާހަކަތަކެއް ކަމަށް ސައުދީ ސަރުކާރުން ބުނެފި އެވެ.\nމުހައްމަދު ބިން ސަލްމާނަށް ސީދާ ފާޑުވިދާޅުވާ ޖަމާލް އެންމެ ފަހުން ފެނިފައިވަނީ ތުރުކީގައި ހުންނަ ސައުދީ އެމްބަސީއަށް ވަންނަނިކޮށެވެ.\nއޭނާ ގެއްލިގެން ތުރުކީ ސަރުކާރުން ތަހުގީގު ފަށާފައިވާއިރު، އޭނާ ސައުދީ އެމްބަސީ ތެރޭގައި މަރާލި ކަމަށް ބެލެވޭ ކަމަށް ތުރުކީގެ އޮފިޝަލުން ދަނީ ތުހުމަތު ކުރަމުންނެވެ.\nއަދި އެކަން އެ ގޮތަށް ކޮށްފައިވާ ކަމުގެ އޯޑިއޯ އާއި ވީޑިއޯ ހެކި ހުރިކަމަށް ވެސް ތުރުކީ އޮފިޝަލުން ވަނީ ބުނެފަ އެވެ.\nނަމަވެސް، ސައުދީގެ އިންޓީރިއާ މިނިސްޓަރު އަބްދުލްއަޒީޒް ބިން ސައުދު ބިން ނާއިފް ބިން އަބްދުލްއަޒީޒު ސައުދީ މީޑީއާއަށް ވިދާޅުވީ، ޖަމާލާ ގުޅިގެން ކުރެވޭ ތުހުމަތުތަކަކީ ކަނޑައެޅިގެން ދޮގެއް ކަމަށާއި، އެކަމުގެ ހަގީގަތް ހާމަކުރަން ސައުދީ ސަރުކާރުން ވެސް ބޭނުންވާކަމަށެވެ.\nތުރުކީ ސަރުކާރަށް ލިބިފައިވާ ރެކޯޑިންގްތަކުގައި، ޖަމާލަށް ބަޔަކު ހަމަލާދީ، އަނިޔާކުރިކަން އޯޑިއޯ ރެކޯޑިންއަކުން ހާމަވާކަމުގައި ވަނީ ބުނެފަ އެވެ.\nއެ އޯޑިއޯ ރެކޯޑިންއަކީ ޖަމާލް އެމްބަސީއަށް ވަތްއިރު އަޅާފައިވާ އެޕަލް ސްމާޓް ވޮޗުން ނަގާފައިވާ ރެކޯޑިންއެއް ކަމަށް ވެސް ތުރުކީގެ އޮފިޝަލުންނާ ހަވާލާދީ ބައެއް މީޑިއާތަކުގައި ރިޕޯޓުކޮށްފައިވެ އެވެ.\nސައުދީ ސަރުކާރާށް ވާގިދޭ އެމެރިކާގެ ރައީސް ޑޮނަލްޑް ޓްރަމްޕް ވެސް މިކަމާ ގުޅިގެން ކަންބޮޑުވުން ފާޅުކުރައްވައިފަ އެވެ. އަދި ނޫސްވެރިޔާއަށް ވީގޮތެއް ހެއްކާއެކު ހާމަކުރުމަށް ވެސް ޓްރަމްޕް ވަނީ ގޮވާލައްވައިފަ އެވެ.\nތުރުކީގެ މީޑިއާ ރިޕޯޓުތައް ބުނާ ގޮތުން، ސަރުކާރުގެ ޓީމެއް ސައުދީ އެމްބަސީއަށް ވަދެ ޖަމާލަށް ވީގޮތެއް ބެލުމަށް ސައުދީ ސަރުކާރުން އެއްބަސްވެފައިވީ ނަމަވެސް، އެކަން ކުރުމަށް ހަމަޖެހިފައިވާ ތާރީހެއް އަދި ހާމަކޮށްފައެއް ނުވެ އެވެ.\nތުރުކީ މީޑިއާތަކުން ވަނީ ޖަމާލު ގެއްލުވައިލުމަށް ސައުދީ ސަރުކާރުން ފޮނުވި މީހުންކަމަށް ބެލެވޭ ބައެއްގެ ފޮޓޯ އާއި ވީޑިއޯތައް ވެސް އާންމުކޮށްފަ އެވެ.\nމިދިޔަ އަންގާރަ ދުވަހު ޖަމާލް ސައުދީ އެމްބަސީއަށް ދިޔައީ، ތުރުކީ އަންހެނަކާ ކައިވެނިކުރުމަށް އޭނާގެ ވަރީގެ ސެޓްފިކެޓް ހޯދަން ކަމަށްވެ އެވެ. އޭނާ ކައިވެނި ކުރަން އުޅޭ އަންހެން މީހާއާއެކު އެމްބަސީއަށް ދިޔަ ނަމަވެސް، އަންހެން މީހާ މަޑުކުރީ އިމާރާތުގެ ބޭރުގައިކަމަށް ވެސްވެ އެވެ. ޖަމާލް އިމާރާތުން ނުކުމެފައިނުވާ ކަމަށް އެ އަންހެން މިހާ މީޑިއާއަށް މައުލޫމާތު ދީފައިވެ އެވެ.\nނަމަވެސް، ސައުދީ ސަރުކާރުން ބުނީ، ލިޔެކިޔުންތައް ފުރިހަމަކޮށްގެން ހަމަ އެ ދުވަހު ޖަމާލް އެމްބަސީއިން ނުކުމެފައިވާ ކަމަށެވެ.


1- މަޤާމުގެ މަސައްކަތް ކުރުމުގެ ހުނަރު/ޤާބިލުކަން އިންޓަރވިއުގައި ސާބިތުކޮށްދިނުމާއެކު، ޝަރީޢަތާ ޤާނޫނު ނުވަތަ ޝަރީޢާ ނުވަތަ ޤާނޫނުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލުކޮށްފައިވުމާއެކު، އެސިސްޓެންޓް ލީގަލް އޮފިސަރ އެލް.އެސް2ގެ މަޤާމުގައި ނުވަތަ އެފެންވަރުގެ މަޤާމެއްގައި3އަހަރު ދުވަހުގެ މަސައްކަތުގެ ތަޖްރިބާ ލިބިފައިވުން. ނުވަތަ\n2- މަޤާމުގެ މަސައްކަތް ކުރުމުގެ ހުނަރު/ޤާބިލުކަން އިންޓަރވިއުގައި ސާބިތުކޮށްދިނުމާއެކު، ޝަރީޢަތާ ޤާނޫނު ނުވަތަ ޝަރީޢާ ނުވަތަ ޤާނޫނުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 އަދި ލެވެލް9ގެ ސަނަދެއް ހާސިލުކޮށްފައިވުމާއެކު، އެސިސްޓެންޓް ލީގަލް އޮފިސަރ އެލް.އެސް2ގެ މަޤާމުގައި ނުވަތަ އެފެންވަރުގެ މަޤާމެއްގައި 1 އަހަރު ދުވަހުގެ މަސައްކަތު ތަޖްރިބާ ލިބިފައިވުން.\nޝަރުޢީދާއިރާގެ ލީގަލް އެންޑް މީޑިއާ ސެކްޝަން ހިންގުން ހަރުދަނާކުރުމަށްޓަކައި ކުރަންޖެހޭ މަސައްކަތްތަށް ޖުޑީޝަލް އެޑްމިނިސްޓްރޭޓަރގެ މަޝްވަރާގެ މަތިން ކުރުން.\nޝަރުޢީ ދާއިރާއާމެދު އާންމުން ހޭލުންތެރިކުރުމަށް ހިންގޭ އެކިއެކި ރެޑީއޯ އަދި ޓީވީ ޕްރޮގްރާމްތަކުގެ ކޮންޓެންޓް ތައްޔާރުކުރުމާއި، ޕްރޮގްރާމްތައް ހުށަހެޅުން.\nޖުޑީޝަލް އެޑްމިނިސްޓްރޭޝަރަށާއި އަދި މިޑިޕާޓްމަންޓުގެ އެކިއެކި ކޮމިޓީތަކަށާއި، ހިންގޭ އެކިއެކި ޕްރޮޖެކްޓްތަކަށް ބޭނުންވާ ޤާނޫނީ ލަފާ ދިނުން.\nޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުން އާންމުކުރެވޭ ސަރކިއުލަރތަކާއި، ގަވާއިދުތައް ޑްރާފްޓްކުރުމުގެ މަސައްކަތްކުރުން.\nޝަރުޢީދާއިރާއާ ގުޅޭގޮތުން އާންމުން ހޭލުންތެރިކުރުމަށް ސޯޝަލް މީޑިއާގައި ދާއިރާއާގުޅޭ މަޢުލޫމާތުތައް ހިއްސާކުރުން.\nޝަރުޢީދާއިރާއާ ގުޅޭގޮތުން، މީޑިޔާތަކުގައާއި، ދައުލަތުގެ އެކި މުއައްސަސާތަކުން އާންމުކުރާ ޚަބަރުތަކާގުޅިގެން ދާއިރާއިން އަޅަންޖެހޭ ފިޔަވަޅުތައް އެޅުން.\nޝަރުޢީ ދާއިރާގެ ތާރީޚާއި ދާއިރާގެ ބޭނުމަށް ތައްޔާރުކުރަންޖެހޭ އެންމެހައި ތާރީޚީ ފޮތްތައް ތައްޔާރުކޮށް ފޮޓޯތަކާއި ލިޔުންތައް ވީޑިޔޯތައް އެއްކޮށް ރައްކާތެރިކޮށް ބެލެހެއްޓުން.\nކޯޓުތަކާއި ޓްރައިބިއުނަލްތަކުގައި ޝަރުޢީ ދާއިރާ ތަމްސީލުކުރުމާއި، އެކަމާގުޅޭ ލިޔުންތަކާއި ރިޕޯޓުތައް ތައްޔާރުކުރުން.\nރާއްޖެއާއި ރާއްޖޭންބޭރުން ލިބެން ހުންނަ، ޝަރުޢީދާއިރާއާ ގުޅޭ މުހިންމު މަޢުލޫމާތު ހޯދައި ޝަރުޢީ ދާއިރާގެ ކަމާބެހޭ ފަރާތްތަކަށް ފޯރުކޮށްދިނުން.\nޝަރުޢީ ދާއިރާއަށް ބޭނުންވާ ނޫސް މަޖައްލާތައް ދެނެގަނެ އެ ތަކެތި ލިބޭނެ އިންތިޒާމު ހަމަޖެއްސުން.\nޝަރުޢީ ދާއިރާގެ ފަރާތުން ބޭރުގެ އެހީއަށް ހުށަހަޅަންޖެހޭ ޕްރޮޕޯސަލް ތައްޔާރުކުރުން.\nޝަރުޢީ ދާއިރާއިން މީޑިޔާއަށް ފޮނުވާ ޚަބަރުތަކާއި ނޫސް ބަޔާންތައް ލިޔުން.\nމިނޫންވެސް މަސައްކަތާގުޅޭގޮތުން އިސްވެރިން ހަވާލުކުރައްވާ މަސައްކަތްތައް ކުރުން.\nދަތުރުކުރަންޖެހިއްޖެ ހާލަތެއްގައި ދަތުރުކުރެވޭނެފަދަ ޞިއްޙީ ހާލަތެއްގައި ހުރި ފަރާތަކަށްވުން.\nޤާނޫނުތަކާއި، ގަވާއިދުތަކަށް އަހުލުވެރި ފަރާތަކަށްވުން.\nމަޤާމުގެ ޒިންމާތައް އިތުބާރާއެކު އަދާކުރެވިދާނެ ފަރާތެއްކަން އިންޓަވިއު ޕެނަލަށް ސާބިތުކޮށްދިނުމާއެކު ކުރިމަތިލާ މަޤާމުގެ މަސައްކަތާގުޅޭ ދާއިރާއެއްގައި ހިންގުމުގެ ތަޖުރިބާހުރި، ނަތީޖާ ނެރެފައިވާ ފަރާތެއް ކަމުގައިވުން.\nމީޑިއާއެކު މަސައްކަތްކުރުމުގެ ޝައުޤުވެރިކަން ހުރި ފަރާތަކަށްވުން.


އައްޑޫ މީދޫ ފަޅުތެރޭގައިވާ ރަށްފަތީގެ އެހާރާއި މިހާރު | Meedhoo.com\nHome ތިމާވެށި އައްޑޫ މީދޫ ފަޅުތެރޭގައިވާ ރަށްފަތީގެ އެހާރާއި މިހާރު\nމީދޫ މައިފަޅު ތެރޭގައި ތަންކޮޅެއްކުރީން ހުރި ބައެއް ފަޅުރަށްރަށް ނެތިގެން ފުހެވިގެން ގޮސްފައިވާކަން އެގޭހެއްޔެވެ. އެއްރަށް އަނެއްރަށާއި ގުޅި ޖިއޮގްރަފީއަށް ބޮޑެތި ބަދަލުތަކެއް އައިސްފައިވާކަން އެގޭހެއްޔެވެ. ނެތިގެންގޮސްފައިވާ ރަށްރަށް ހުރި ތަންތަނާއި އެރަށްރަށުގެ ނަމަކީ ކޮބައިކަން އެގޭހެއްޔެވެ. މީދޫގެ ހުޅަނގުއުތުރުން ފެށިގެން މާކަނޑާ ހަމައަށް ދެމިގެން ގޮސްފައިވާ މައިފަޅުގައި ދިގު ރަށްފައްޗެއް އޮތެވެ. އެރަށްފަތީގައި ހިމެނުނު ބައެއް ރަށްރަށް މިހާރު ވަނީ ގިރައިގެން ނެތިގެންގޮސްފައެވެ. އެރަށްރަށާއި ގުޅޭ ހަނދާންތަކުގެ ބޮޑު ބައެއްވެސް ވަނީ ގެއްލިގެން ގޮސްފައެވެ.\nކޮންމެ މައިރަށެއްގެ ޖިއޮގްރަފީއާ ގުޅިފައިވާ މިފަދަ މައުލޫމާތަކީ އެބައެއްގެ ތާރީޚުގައި ލިޔެވި ރިކޯޑް ކުރެވިފައި ހުންނާންޖެހޭ މައުލޫމާތެވެ. އެހެންކަމުން ހަނދާނާއި ތާރީޚުގެ ތެރެއިން މީދޫ ފަޅުތެރޭގައި ހުރި ފަޅުރަށްރަށާއި އޭގެތެރެއިން ނެތިގެން ގޮސްފައިވާ ރަށްރަށުގެ މައްޗަށް ތަފްސީލީ ގޮތެއްގައި ބަލައިލާން ގަސްތުކުރަމެވެ. ގިނަބަޔަކު ޝައުގުވެރިވާނެކަމަށް ހީކުރަމެވެ.\nއައްޑުއަތޮޅަކީ ހަތަރު ކަނޑުއޮޅި ހިމެނިގެން އިރުމަތީ ދުންޏަކާއި ހުޅަނގު ދުންޏެއްގެ މައްޗަށް އެކުލެވިގެންވާ ވަރަށް ކުޑަ އަތޮޅެކެވެ. އިރުމަތީ ދުނި ދެމިގެންގޮސްފައިވަނީ އުތުރުން ދެކުނަށް މީދޫން ފެށިގެން ވިލިނގިލި ކަނޑާ ހަމައަށެވެ. ހުޅަނގުއުތުރު ފައިކަށި މާކަނޑާ ހަމައަށެވެ. އެއީ އަތޮޅުގެ އެންމެ ބޮޑު އެއްފަޅެވެ. ހަނދުފަޅިއެއްގެ ބައްޓަމަށް އުފެދިފައިވާ ފަޅުގެ ދިގުމިނަކީ އަށާރަ ކިލޯމީޓަރެވެ. ފަޅުތެރޭގައިވާ މައި ދެރަށަކީ މީދޫ އާއި ހުޅުދޫއެވެ.\nހުޅުދޫގެ ދެކުނުން ވިލިނގިލި ކަނޑާ ހަމަޔަށް އޮތީ ހުޅުދޫ ހެރަތެރެއެވެ. ހުޅުދޫ ހެރަތެރަކީ އެފަޅުގެ ދެކުނުބިތުގައި ހިމެނޭ އެތައްރަށެއް ގިރައިވޮޑުމުގެ ތެރެއިން އެއްރަށް އަނެއްރަށާ ގުޅިގެން އުފެދިފައިވާ ސަރަހައްދެކެވެ. ނުގުޅި ވަކީން އޮންނަ ދެ ރަށަކީ އެންމެ ދެކުނުކޮޅުގައި އޮތް މުލިކެޑާއި ގެސްކަޅަހެރައެވެ. ހެރަތެރައިގެ އުތުރުކޮޅުން ހުޅުދޫއާއި ގުޅިފައިވާ މާފިށި ކުރީޒަމާނުގައި އޮތީ ހުޅުދޫގެ ކުރިމައްޗަށް ވާގޮތަށް ދެމިގެންނެވެ. އެޒަމާނުގައި ރަށުގެ ފަޅަށް ވަދެނިކުމެ ހަދަން އުދަގޫވާތީ އޭރު އަތޮޅުވެރިއަކަށް ހުންނެވި ހުޅުދޫ ދީދީގެ އަބްދުﷲ ދީދީގެ ބެއްލެވުމުގެ ދަށުން މާފިށީގެ މެދުން ބުރިކޮަށްލީއެވެ. ފަހުން ހުޅުދޫ ބަނދަރާ ދިމާލުން ރަށުގެ ކުރިމަތީން ފެންނާން ހުރި ކުދިކުދި ރަށްރަށުގެ ތެރޭގައި މާފިށިން ބުރިކުރެވުނު ސަރަހައްދު ހިމެނެއެވެ.\nހުޅުދޫގެ ދެކުނަށް ދެމިގެންގޮސްފައިވާ ރަށްފައްޗަށް ހުޅުދޫ ހެރަތެރެއޭ ކިޔާ ބީދައިން މީދޫގެ ހުޅަނގުއުތުރަށް ދެމިގެންގޮސްފައިވާ ރަށްފަތީގައި ހިމެނޭ ކުދިކުދި ރަށްރަށަކީ މީދޫ ހެރަތެރެއެވެ. އައްޑޫ ބަހުން ހެރައިގެ މާނައަކީ ހުރާއެވެ. ހުރަޔަކީ އަކިރިޔާއި ގަލުން އުފެދިފައި ހުންނަ ކުދި ރަށްރަށަށް ކިޔައިއުޅޭ ނަމެކެވެ. އެހެންކަމުން ހެރަތެރެއަކީ ދިވެހިބަހުގައި އަތޮޅުތެރެ، ރާއްޖެތެރެ، ފަޅުތެރެ ނުވަތަ ފަރުތެރެ ކިޔާ އުސޫލުން ފަޅުރަށްރަށުގެ ފައްޗަކަށް ނިސްބަތްކުރެވޭ ގޮތެވެ.\nމިލިޔުމުގައި އެންމެފުރަތަމަ ބަލައިލާނީ މީދޫ ހެރަތެރެއިން ވަކިރަށްރަށުގެ ގޮތުގައި މިހާރު ފެންނާންހުރި ރަށްރަށަކީ ކޮބައިކަމެވެ. އެއީ ކުދުހެރައާއި ހިކަހެރަ، އިސްމެހެލާހެރަ އަދި ކެޑަވާހެރައެވެ. މި ހަތަރު ރަށުގެ ތެރެއިން އިސްމެހެލާހެރައަކީ ކުރީޒަމާނުގައި އެތާގައިހުރި ކުދި އެހެން ރަށްތަކެއް ގުޅިގެން އެކުވެގެން އުފެދިފައިވާ ރަށެކެވެ. މިހާރު ފެންނާންހުރި ރަށްރަށާއި ގިރައިގެން ގޮސްފައިވާ ރަށްރަށް ހިމެނޭގޮތުން އެރަށްރަށަށް އައިސްފައިވާ ބަދަލު ދިރާސާކޮށް ބޭރުގެ އެކިއެކި އިލްމުވެރިން ރިޕޯޓްތައް ޝާއިއުކޮށްފައިވެއެވެ.\nމީދޫ ހެރަތެރެޔަށް އަށާރަސަތޭކަ ތިރީހުގެ އަހަރުތަކުން ފެށިގެން ބަދަލު އައިސްފައިވާގޮތް ލިޔެފައިވާ އިތުބާރު ހުރި ތާރީޚީ ލިޔުމެއް ދާދިފަހުން ވަނީ ފެނިފައެވެ. އެއީ އައްޑުއަތޮޅުގެ ރަށްރަށާއި ފަޅުފަޅާއި ފަރުފަރުގެ މައްޗަށް ޚާއްސަކޮށްގެން ބޭރުގެ ވަރަށް ފުންނާބުއުސް ތަޖުރިބާކާރުންގެ ޓީމަކުން ހަދާފައިވާ ދިރާސާތަކެއްގެ މައުލޫމާތު ހިމެނޭ ޖަރނަލްއެކެވެ.\nމިމަޒުމޫނު ލިޔުމުގެ ވިސްނުމާއި ޝައުގުވެރިކަން އުފެދުނީވެސް މީދޫގެ ކައިރީގައިހުރި ކުދި ރަށްރަށުގެ ވާހަކަޔާއި އެރަށްރަށުގެ އަދަދު އެކިއަހަރު ބަދަލުވެގެން ގޮސްފައިވާކަމަށް ސައިންޓިފިކް ރިސަރޗް ޖަރނަލްގައި ބަޔާންކޮށްފައިވަނިކޮށް ފެނުމުންނެވެ. އެލިޔުމުގައިވާ ގޮތުން 1836 ވަނަ އަހަރު މީދޫގެ ހުޅަނގުއުތުރުގައި ހަ ރަށެއް އޮތެވެ. އަދި ނަވާރަސަތޭކަ ވަނަ އަހަރުގެ ކުރީކޮޅު މިއަދަދު ވަނީ ހަތަކަށް ބަދަލުވެފައެވެ. ނަމަވެސް ނަވާރަސަތޭކާ ތިރީސްހަތަރު ވަނަ އަހަރަށް އެޅުނުއިރު މިއަދަދު މަދުވެ ފަސް ރަށަށް ވަނީ ބަދަލުވެފައެވެ. ހަމަ މިދެންނެވި ޖާރނަލްގައިވާ ގޮތުން 1964 ވަނައަހަރު އޮތީ ތިން ރަށެވެ. އެހެންނަމަވެސް މިހާރުވެސް މީދޫ ހެރަތެރޭގައި ހަތަރު ރަށެއް ފެންނާން އޮތުމުން އިތުރު ސުވާލެއް އެބައުފެދެއެވެ. ރަށްްރަށް ގިރައި ތިން ރަށަށް ވުމަށްފަހު އަނެއްކާވެސް އިތުރު ރަށެއް އުފެދުނީ ބާވައެވެ.\nމިމައްސަލަ ސާފުކުރުމަށްޓަކައި ހޯދިހޯދުމުން އެގުނީ 1964 ހިސާބުގައި ކެޑަވާހެރައިގެ އިރުމަތިން އިސްމެހެލާހެރައިގެ ހުޅަނގުކޮޅުން އުސްހެރަ ކިޔާ ސަރަހައްދާއި ކެޑަވާހެރަ ގުޅިފައިވުމުގެ ސަބަބުން އެދުވަސްވަރު ކެޑެވާހެރައަކީ ވަކިރަށެއްގެ ގޮތުގައި ފާހަގަކުރެވިފައި ނުވަނީކަމެވެ. ނަމަވެސް ދުވަސްކޮޅެއްފަހުން އަނެއްކާވެސް ކެޑެވާހެރަ ވަކިވެ ވަކިރަށަކަށް ބަދަލުވީއެވެ.\nމިރިޕޯރޓްގައިވާ ލިޔުމަށް އިތުރު އައްޔެއް އަޅުވައިދެނީ މަޝްހޫރު ތާރީޚީ އިލްމްވެރިޔާ އަލްއުސްތާޒު މުހައްމަދު އިބްރާހިމް ލުތުފީ އޭނާގެ ދިވެހިރާއްޖޭގެ ޖިއޮގްރަފީގެ ވަނަވަރު ފޮތުގައި ލިޔުއްވާފައިވާ މައުލޫމާތުތަކެވެ. އެފޮތުގައި މީދޫގެ ހުޅަނގުއުތުރުގައި އޮތް ހަ ރަށެއްގެ ނަން ކުޑަ ތަފާތުތަކަކާއެކު ނަމަވެސް ފާހަގަ ކުރައްވާފައިވެއެވެ.\nމިމަޒުމޫނު ލިއުމަށްޓަކައި ކުރި މަސައްކަތުން އެގުނީ ކުރީޒަމާނުގެ އެކިއެކި ލިއުންތަކުން ފެންނާން ހުރި ރަށްރަށުގެ ނަންތައް ގުނުމުން މީދޫ ހެރަތެރޭގައި ބާރަ ރަށެއް ފާހަގަކުރެވެން އޮތްކަމެވެ. އެއީ ހިރިއަދާހެރަ، މާކަނާހެރަ، ކުދުހެރަ، ހިކަހެރަ، އިސްމެހެލާހެރަ، ކޯހެރަ، އުސްހެރަ، ކެޑެވާހެރަ، މާހެރަ، ކުދުމާހެރަ، ބޮނޑަހެރަގަނޑަ އަދި އެއްގެސްހެރައެވެ. މީގެތެރެއިން ކުދުހެރައިގެ އިތުރު ނަންތަކެއްގެ ގޮތުގައި ވަށަހެރައާއި ފޭލިހިއްކި ކިޔާފައި ވަނިކޮށް ފެނެއެވެ. ހަމައެފަދައިން ހިކަހެރައަށް މަހާލައްކެޑެހެރަ ކިޔާފައި ވަނިކޮށްވެސް ފެނެއެވެ. މިރަށްރަށުގެ ތެރެއިން މިހާރު މުޅިން ގިރައި ނެތިގެންގޮސްފައިވާ ރަށްރަށަކީ ހިރިއަދާހެރަ، މާކަނާހެރަ، މާހެރަ، ކުދުމާހެރަ، ބޮނޑަހެރަގަނޑަ އަދި އެއްގެސްހެރައެވެ. ކޯހެރަ އާއި އުސްހެރަ ވަނީ ގިރައިވޮޑުމުގެ ތެރެއިން އިސްމެހެލާހެރައާ އެކުވެ އެރަށުގެ ބަޔަކަށް ވެފައެވެ. ތިރީގައި މިލިޔަނީ މީދޫ ހެރަތެރޭގައި ހިމެނުނު ބާރަރަށުގެ ވަނަވަރެވެ.\nމީދޫ ހެރަތެރޭގައި ހިމެނުނު ރަށްރަށުގެ ނަންނަމާއި އިތުރު ތަފްސީލް\nމީދޫ ހެރަތެރޭގެ ރަށްފަތި އިރުންހުޅަގަށް ފެށެނީ ކުރީޒަމާނުގައި މިރަށުންނެވެ. ހިރިއަދާހެރައަކީ މިހާރު ނެތިގެންގޮސްފައިވާ ރަށެކެވެ. އެރަށާއި ބެހޭ މައުލޫމާތު އެގޭ ގިނަބަޔަކު މިހާރު ނެތެއްކަމަކު މީދޫ ލޮނޑިކެޑެ މިސްކިތުގެ ބޯގަފޮތުން އެއީ މީދޫގެ އުތުރުގައި އޮތް ރަށެއްކަމާއި އެރަށަކީ ހިކަހެރައާ މާދުރުނޫން ހިސާބެއްގައި އޮތް ރަށެއްކަން އެގެއެވެ. ލޮނޑިކެޑެ މިސްކިތަކީ މީލާދީން 1663 އިން 1678 އަށް ދިވެހިރާއްޖޭގެ ފަނޑިޔާރުކަން ކުރެއްވި މީދޫ ބޭކަލެއްކަމުގައިވާ އަލްގާޒީ މަހުމޫދު ރަންފުތު ފަނޑިޔާރުތަކުރުފާނާއި އޭނާގެ އަންހެނުން ވަށަރަންދިޔެ ބިނާކުރެއްވި މިސްކިތެކެވެ.\nފަތުގައިވާ ގޮތުން ލޮނޑިކެޑެ މިސްކިތު ބޯގައަށް ދިން ތަކެއްޗާއި ތަންތަނުގެ ތެރޭގައި މީދޫގެ އުތުރުން އޮތް ހިކަހެރަ އާއި ހިރިއަދާހެރައޭ ކިޔާ ރަށް ހިމެނެއެވެ. ބޯގަފަތަށް ވިސްނައިލީމާ ހިރިއަދާހެރައަކީ ހިކަހެރަ ސައިޒުގެ ރަށެއްކަމާއި ރުއްގަސްހުރި ބޭނުންތެރި ރަށެއްކަން އެބައެގެއެވެ. މިސްކިތުގެ ބޯގައަށް އޭރުގެ ރަސްގެފާނު ސުލްތާނު އިބްރާހިމް އިސްކަންދަރު އެއްވަނަ ދެއްވި ރަށްރަށަކީ ލޮނޑިކެޑެ މިސްކިތް ބިނާކުރެވިފައިވާ ސަރަހައްދާއި އެންމެ ގާތުގައިވާ ރަށްރަށެވެ. މިހާރު އެތާގައި ހުރި ރަށްރަށާއި ގިރައިގެން ގޮސްފައިވާ ރަށްރަށަށް ވިސްނާއިރު ހިރިއަދާހެރަ އޮންނާނީ މިހާރު ބޮނޑަމަށަގަނޑޭ އެކިޔާ އާނުގަނޑު ހިމެނޭ ސަރަހައްދުގައި ކަމަށް ޔަގީންކުރެވެއެވެ. އާއްމުކޮށް ވެލިގަލުން އުފެދިފައިވާ މިފަދަ ބޮޑެތި އާނުގަނޑު ތަކަކީ ރަށްރަށް ގިރައިގެން ގޮސްފައިވާ ސަރަހައްދުތަކުގައި ހުންނަ ތަންތަނެވެ. މޫދުތެރޭގައި އުފެދޭ އާނުގަނޑުތަކަކީ މުރަކައިން އުފެދޭ އާނުގަނޑުތަކެކެވެ.\nމާކަނާހެރައަކީވެސް މިހާރު ނެތިގެންގޮސްފައިވާ ރަށެކެވެ. އެއްކޮށް ގިރައިގެން ގޮސްފައިވަނީ މީގެ ފަންސާހަކަށް އަހަރު ކުރިންނެވެ. އެރަށް އޮތް ސަރަހައްދު މިހާރުވެސް ރަގަޅަށް ފާހަގަ ކުރެވެއެވެ. މާކަނާހެރަ އޮތީ ބޮނޑަމަށަގަނޑުގެ ހުޅަނގުން ކުދުހެރައިގެ އިރުމައްޗަށް ވާގޮތަށެވެ. އެތާނގައި މިހާރު އޮންނަ އަކިރީގެ ހުރާގަނޑަށް ރަށުގެ މީހުން ކިޔައި އުޅެނީ މާކަނާހެރަފާއެވެ. ހެރަފާއަކީ އައްޑޫ ބަހުން މިފަދަ ހުރާގަނޑުތަކަށް ކިޔާ ނަމެކެވެ. މިތަން ކޮންމެވެސް ވަރަކަށް ގަސް ހެދިފައި ރަށެއްގެ ގޮތުގައި އޮތް ހަނދާންހުރި މީހުން މިހާރުވެސް އެބަތިއްބެވެ.\n03- ކުދުހެރަ (ވަށަހެރަ/ފޭލިހިއްކި)\nކުދުހެރައަކީ މީދޫގެ މުލިމަތި ކިޔާ ސަރަހައްދާ ވަރަށް ކައިރީން މީދޫގެ ހުޅަނގު އުތުރުގައި މާކަނާހެރައިގެ ހުޅަނގުދެކުނަށް ވާގޮތަށް އަކިރިއާއި ގަލުން ވަށްކޮށް އުފެދިފައި އޮންނަ ކުޑަ ރަށެކެވެ. މިހާރުވެސް މީދޫގެ ފަޅުތެރޭގައި ކުޑަކުޑަ ރަށެއްގެ ގޮތުގައި ކުދުހެރަ އެބައޮތެވެ. މިރަށުގެ ދެކުނުކޮޅު އޮތީ މީދޫގެ މައިރަށާ ގާތްގަޑަކަށް ގުޅިފައެވެ. ގިރައިވޮޑުމުގެ ތެރެއިން އެކި ޒަމާނުގައި އެރަށް ބޮޑުވެ ކުޑަވެފައި ވެއެވެ. ކުދުހެރައަށް ކުރީޒަމާނުގައި ވަށަހެރަ އަދި ފޭލިހިއްކިއޭވެސް ކިޔައި އުޅުނެވެ. ކުރީން އެރަށުގައި ގިނަ އަދަދަކަށް ރުކާއި ގަސް ހެދިފައި ހުއްޓެއްކަމަކު މިހާރު އެރަށުގައި ހެދިފައިހުރީ މަދު އަދަދެއްގެ ކުރެދި ގަސްތަކެކެވެ.\nކުދުހެރައިގެ އުތުރުން ފެންނާން އޮތް އާނުގަޑަށް ބެލީމާ އެއީ ކުރީޒަމާނުގައި އުތުރުން ދެކުނަށް ދިގުކޮށް އޮތް ރަށެއްކަން އެގެއެވެ. އެރަށް ގިރަމުންދަނީ އުތުރުކޮޅުންނެވެ. އެހެންވީމާ އާނުގަޑު ފެންނާންއޮތީވެސް އެކޮޅުންނެވެ. ނަވާރަސަތޭކައިގެ ފަންސާހުގެ އަހަރުތަކާ ހަމަޔަށް މީހުން އެކަހެރިކޮށްފައި ބޭތިއްބުމަށް މިރަށް ބޭނުންކުރިއެވެ. އެގޮތުން އެންމެފަހުން ކުދުހެރައިގައި އެކަހެރިކުރެވުނު މީހަކީ ދޮންހިޔާބޫގެ އަލިމަނިކާއޭ ކިޔުނު މީހެކެވެ. ޖާނު ބޮޑު ވަރަށް ވަރުގަދަ މީހެކެވެ. އެކަހެރިކުރެވުނީ ޖިންނި މޮޔަވެގެންނޭ ކިޔައި އުޅެއެވެ.\nމީދޫއާ އެންމެ ގާތުން ފުރޭތަ އަރައި އުޅޭ ޕޮއިންޓަކީ ކުދުހެރައިގެ އުތުރުކޮޅުން އޮންނަ ވަރުގަދަ އާނުގަޑުކަމަށްވެސް ކިޔައި އުޅެއެވެ. ކޮންމެއަކަސް މިރަށަކީ މީދޫގެ މިބާވަތުގެ ފޯކްލޯރުތަކާއި ވަރަށް ބޮޑަށް ގުޅިފައި އޮންނަ ރަށެކެވެ. ފޭލިހިއްކިއޭ ބައެއް މީހުން މިރަށަށް ކިޔައި އުޅުނީ ކުރީޒަމާނުގައި ފޭއްޔާއި އޮޑިފަހަރުގެ ރިޔާ މަރާމާތުކޮށްގެން ދޮވެ ހިއްކާން މިރަށުގެ އާނުގަޑު ބޭނުންކުރުމުން ކަމަށް ލަފާކުރެވެއެވެ. އެހެންނަމަވެސް އެކަން ޔަގީންކުރެވޭ ކަހަލަ ހެއްކެއް ނެތެވެ.\n04- ހިކަހެރަ (މަހާލައްކެޑެހެރަ)\nހިކަހެރައަކީ ކުދުހެރައިގެ ހުޅަނގުން ކުދުހެރައާ އިސްމެހެލާހެރައާ ދެމެދުގައި އޮންނަ ރަށެކެވެ. ހިކަހެރައަށް ކުރީޒަމާނުގައި މަހާލައްކެޑެހެރައޭ ވެސް ކިޔައިއުޅުނެވެ. މަހާލައްކެޑެހެރަ ނުވަތަ މަސްލެއްގިހުރާއޭ ކިޔައި ނަންދެވުނީ ވަރަށް ކުރީޒަމާނެއްގައި މާބޮޑު މަހެއް ހިކަހެރައިގެ އުތުރުކޮޅުން ގޮޑުދޮށަށް ލެއްގުމުން ކަމަށް ކިޔައެވެ. އެއީ އެހާތަނަށް މީހުން ދެކިފައިނުވާވަރުގެ ބިޔަ މަހެއްކަމަށް ވެއެވެ. އެމަހުގެ ވާހަކަ ކުރީޒަމާނުގެ މީހުން ކިޔަމުން އައިސްފައިވެއެވެ.\nހިކަހެރައިގައި މިހާރުވެސް ރުކާއި ކުރެއްޖާއި މަގޫގަހާއި ދިއްގާގަސް ބޯކޮށް ހެދިފައި އެބަހުއްޓެވެ. ހިކަހެރައަކީވެސް މީދޫ ފޯކްލޯތުތަކާ ވަރަށް ބޮޑަށް ގުޅިފައިވާ ރަށެކެވެ. ހިކަހެރައިގައި ދެ ކުޅިއެއް އޮވެއެވެ. އެތަނުން އެއްކުޅިޔަށް ކިޔަނީ ރަނިޔަ ފެންގަޑެވެ. މިއީ ކުރީޒަމާނުގެ ކޮންމެވެސް ރަނިންއަކާ ގުޅުވައިގެން ކިޔާ ނަމެކެވެ. ދެވަނަ ބޮޑު ހަގުރާމަޔާ ހަމައަށް ހިކަހެެރައަކީ ލެޕްރަސީ ފަދަ ބަލިތައް ޖެހުނީމާ އެފަދަ މީހުން އެކަހެރިކޮށްގެން ބޭތިއްބި ރަށެކެވެ. އެރަށުގައި ބައިތިއްބަނީ ހުވަދުއަތޮޅުގެ އެފަދަ ރަށަކަށް ފޮނުވައިލެވޭންދެނެވެ. ލެޕަރ ކޮލޮނީއެއްގެ ގޮތުގައި ހިކަހެރަ ބޭނުންކުރި ހަނދާން ހުރި ބައެއްމީހުން އަދިވެސް ދުނިޔޭގައި އެބަތިއްބެވެ.\nމިރަށަށް ދަރުހޮވާން އެކަނި ގޮސްއުޅޭ ޒުވާންފުރައިގެ އަންހެނުންނަށް ޖިންނީންގެ ތުރާ ފޯރާ ވާހަކަ މީހުން ކިޔައިއުޅެއެވެ. މީދޫ އާއި ހުޅުދޫގެ މަސްދޯނިފަހަރު އާއްމުގޮތެއްގައި މަސްކަނޑަށް ނިކުމެ ހަދަނީ ވަރަށް ފަހަކާއި ޖެހެންދެން ހިކަހެރައިގެ ހުޅަގުކޮޅުގައި އޮންނަ ނެރަކުންނެވެ. ކުރީޒަމާނުގައި ގުދުރަތީ ނެރެއްކަމަށް ބެލެވެއެވެ. އިނގިރޭސީންގެ ޒަމާނުގައި ޑައިނަމައިޓް އަޅައިގެން ފުންކުރިއެވެ. މިޒަމާނުގައި ފަރުގޮއްވައިގެން ނެރެއް ހެދުމުގެ މަސައްކަތް އެކުރަނީ މިތާގައެވެ. ވަރަށް ފަހަކާއި ހަމަޔަށްވެސް ހެރައިގޮނޑުގެ ނަމުން މަޝްހޫރުވެފައިއޮތީ ހިކަހެރައިގެ ބަނޑުދޮށެވެ. މިތަނުގެ ވަރަށް ބޮޑުބައެއް މިހާރު އޮތީ ހިއްކާފައެވެ.\nއިސްމެހެލާހެރައަކީ މީދޫ ހެރަތެރޭގައި މިހާރު އޮތް އެންމެ ބޮޑު ރަށެވެ. އެރަށުގެ ދިގުމިނުގައި ގާތްގަނޑަކަށް އެއް ކިލޯމީޓަރ ހުރެއެވެ. އެރަށް އޮންނަނީ ހިކަހެރައިގެ ހުޅަނގުންނެވެ. ރިސޯޓެއްގެ ގޮތުގައި މިހާރު ތަރައްގީ ކުރުމުގެ ވާހަކަ ދެކެވޭ ރަށަކީ މިރަށެވެ. ތަންކޮޅެއްކުރީގެ ލިޔުންތަކާއި ޗާޓުތަކުގައި އެރަށުގެ ނަމަކަށް އިސްމެހެލާހެރަ ބޭނުންކޮށްފައިވަނިކޮށް ނުފެނެއެވެ. އެހެންކަމުން އިސްމެހެލާހެރައިގެ ގަދީމީ ނަމަކީ އިސްމެހެލާހެރަ ނޫންކަމަށްވެސް ވެދާނެއެވެ. ލަފާކުރެވޭގޮތުން އިސްމެހެލިހެރަ އަދި އޭގެފަހުން އިސްމެހެލާހެރައިގެ ނަމަށްް ބަދަލުވެފައި ވާނީ އެރަށް ބެލެހެއްޓި މީހެއްގެ ނަމަށް ނިސްބަތްކޮށްފައެވެ.\nއިސްމެހެލި ނުވަތަ އިސްމެހެލާއަކީ އިސްމާއީލޭ ކިޔާ މީހުންނަށް ނިސްބަތްކުރެވޭ ނަމެކެވެ. މީދޫގެ ވަރަށް ގިނަ ގޭގެއަށާއި ކައިރިކައިރީގައިވާ ރަށްރަށަށްވެސް އިސްމެހެލާގެ ނަން ދެވިފައިވެއެވެ. އިސްމެހެލާގެ، އިސްމެހެލިކަލޭގެ، އިސްމެހެލިމަނިކާރަށް އަދި އިސްމެހެލާހެރައަކީ މިފަދަ ނަންނަމެވެ. މިހާރުގެ އިސްމެހެލާހެރައަކީ އެތާގައި ކުރީން އޮތް ކޯހެރަ ކިޔާ ރަށަކާއި އުސްހެރަ ކިޔާރަށާއި އެކުވެފައިވާ ބޮޑު އެއްރަށެވެ. އިސްމެހެލާހެރައިގެ އެންމެ ހުޅަގުކޮޅަކީ ކުރީގެ އުސްހެރައެވެ.\nމީދޫ ފަޅުތެރޭގައިވާ ރަށްފަތީގެ ތެރެއިން އެންމެ ބޮޑު ރަށަކީ އިސްމެހެލާހެރަ ކަމަށް ވުމުން އެެރަށަކީ އެންމެ ބޮޑަށް މީހުންގެ ބޭނުންތަކާ ގުޅިފައި އޮންނަ ރަށެވެ. އޭރުވެސްމެއެވެ. އަދި މިހާރުވެސްމެއެވެ. ފޭރާންކުރާ މީހުން އެވެރީންގެ ހަރުތައް ހަދައިގެން އުޅުނެވެ. އުވަދެވުން އޮވެއެވެ. ރުއް އިންދައިގެން ބެލެހެއްޓުން އޮވެއެވެ. އިސްމެހެލާހެރަޔާއި ގުޅިފައި އޮންނަ އެންމެ ބޮޑު ފޯކްލޯރަކީ ފަންނިޔަރިކަލޭގެ ވާހަކައެވެ އެއީ ފޭރާންކުރި މީހެކެވެ. ވައިމަޑު ހޫނުދުވަހެއްގައި ފޭރާންކުރާން އިސްމެހެލާހެރައިގައި ހުއްޓައި އައި ފިނިވައިރޯޅިއެއްގެ އިހުސާސްވީމާ އޭނާއަށް ބުނެވުނީ އަދި މިކަހަލަ އެއްރޯޅި އަންނާނޭނަމައެވެ. އެހެން ބުނެވުމާއެކު އައި ވަރުގަދަ ރޯޅިއެއްގައި އޭނާ ބިމުން ހިއްލާލައިގެން ރަށުން ބޭރުވީއެވެ. ސަލާމަތުން ހިކިފަސްތަނެއްގައި ފައިޖެހިއްޖެނަމަ ފެންގަޑެއް ގާއިމުކުރާން ނަދުރެއް ބުނިތަނުން މީދޫ މާއެޅެއޭ ކިޔުނު ހިސާބުގައި ފައި ޖެހުމުން އެތާގައި ގާއިމުކުރި ކަމަށް ބުނާ ފެންގަޑު މިހާރުވެސް އެބައޮތެވެ.\nއިސްމެހެލާހެރައިގައި ދެ ކުޅިއެއް ނުވަތަ ގޮޑެއް އޮވެއެވެ. މިތަނުން ރަށުގެ ހުޅަގުކޮޅުގައި އޮންނަ މަށިގޮޑޭ ކިޔުނު ކުޅިޔަކީ ވަރަށް މަޝްހޫރު ކުޅިއެކެވެ. އެތަނުން ނެގޭ މަށީގެ ސައުފުކަމާއި ހުދުކަމުންނެވެ. ވޮށުފިލައިން ކިޔެވި ޒަމާނުގައި އިސްމެހެލާހެރައިގެ ގޮޑުން މަށިނެގުމަކީ ކުދިވެރިން ވަރަށް އާއްމުކޮށްކުރާ ކަމެކެވެ.\n06- ކޯހެރަ (މިހާރު އިސްމެހެލާހެރައިގެ ބައެއް)\nކޯހެރައަކީ ކުރީޒަމާނުގައި ވަކީން އޮތް ރަށެއް ނަމަވެސް މިހާރު އެއީ އިސްމެހެލާހެރައިގެ ބަޔެކެވެ. ކޯހެރައާއި އިސްމެހެލާހެރަ ގުޅުނު ދިމާލުގައި ހެދުނު ކުޅި ނުވަތަ ގޮޑު މިހާރުވެސް އެތާގައި އެބައޮތެވެ. މަށީގެ ގޮތުން މުއްސަދި މަޝްހޫރު ގޮޑަކީ މިގޮޑެވެ. ކޯހެރާއި އިސްމެހެލާހެރަ ގުޅުނު ހިސާބަށް ދެހެރަ ދޭތެެެރެއޭވެސް ކިޔައި އުޅުނެވެ.\n07- އުސްހެރަ (މިހާރު އިސްމެހެލާހެރައިގެ ބައެއް)\nއުސްހެރައަކީ މިހާރު އިސްމެހެލާހެރައިގެ ބައެކެވެ. އެރަށް އޮތް ސަރަހައްދަށް މިހާރުވެސް ކިޔައިއުޅެނީ އުސްހެރަ ސަރަހައްދެވެ. އެއީ އިސްމެހެލާހެރައިގެ ކޯހެރަ ސަރަހައްދުން ފެށިގެން ހުޅަނގަށް އޮންނަ ބައެވެ. އެސަރަހައްދަކީ ވަރަށް ބޯކޮށް އެކި ބާވަތްބާވަތުގެ ގަސްތައް ހެދިފައިވާ ތިމާވެށީގެ ގޮތުން މުއްސަނދި ސަރަހައްދެކެވެ. އުސްހެރައޭ ކިޔަަން ފެށުނީވެސް ގަސްތައްބޯވެފައި ރަށްފަތީގެ ތެރެއިން އެންމެ އުސްކޮށް ފެންނާން އޮންނަ ރަށަށް ވުމުންނެވެ. އައްޑުއަތޮޅުގައި ރަނޑޫގަސް ފަދަ މެންގްރޫވްސްގެ ބާވަތްތައް ހެދިފައި ހުންނަ މަދު ސަރަހައްދުތަކުގެ ތެރޭގައި އުސްހެރަ ހިމެނެއެވެ.\nކެޑެވާހެރައަކީ އިސްމެހެލާހެރައިގެ އުސްހެރަ ސަރަހައްދުގެ ހުޅަގުގައި އޮތް ވަކި ރަށެކެވެ. މިހާރުވެސް އެރަށް އެބައޮތެވެ. ކެޑެވާހެރައާ ބެހޭގޮތުން ގިނަ ބަޔަކަށް ހީވެފައި އޮންނަނީ އެއީ އިސްމެހެލާހެރައިގެ ހިމަކޮޅުން ބުރިވެގެން މާފަހުން އުފެދުނު ރަށެއް ކަމަށެވެ. އެހެންނަމަވެސް ކެޑެވާހެރައަކީ މާކުރީއްސުރެވެސް ވަކިރަށެއްގެ ގޮތުގައި އެތާގައި އޮންނަ ރަށެކެވެ. ވޮޑުމާއި ގިރުމުގެ ތެރެއިން އެކިދުވަސްވަރު އުސްހެރައާ ގުޅިފައި އަނެއްބައި ދުވަސްވަރު ވަކިވެފައި އޮންނަނީއެވެ.\nމިރަށުގައި މައިގަޑުގޮތަކަށް ހެދިފައި ހުންނަނީ ކުރެއްޖެވެ. ރުކެއް ބިޔަގަހެއް ހެދިފައިވަނިކޮށް ދުށް ހަނދާންހުރި މީހަކު މިހާރު ދުނިޔޭގައި ނެތެވެ. ކުރީޒަމާނުގައި އޮޑިފަހަރު ބަނުމަށް ކުރެދި ހޯދަނީ ކެޑެވާހެރައިންނޭ ކިޔައި އުޅެއެވެ. އެހެންވީމާ ކުރެދީގެ ތެރެއިން ކެޑެވާހެރައިގައި ހެދިފައިހުރީ ވަރަށް ވަރުގަދަ ވައްތަރެއްކަން އެގެއެވެ. ވަރަށް ފަހަކާޖެހެންދެން ހިކިދިޔައިގައި މަސްދޯނިފަހަރު ފަޅުތެރެޔަށް ވަދެނިކުމެ ވުމަށް ކެޑެވާހެރައިގެ ކޮޅުގައި އޮންނަ ނެރެއް ބޭނުންކުރިއެވެ. ރާޅުބޮޑު މޫސުމުގައިވެސް ގިނައިން ބޭނުންކުރަނީ އެނެރެވެ. އެންމެ ފުރަތަމަ ގުދުރަތީ ނެރެކެވެ. ފަހުން އިނގިރޭސީންގެ ޒަމާނުގައި ޑައިނަމައިޓް އަޅައިގެން އިތުރަށް ފުންކޮށް ފުޅާކޮށްފައިވެއެވެ.\nމާހެރައަކީ މިހާރު ނެތިގެންގޮސްފައިވާ ރަށެކެވެ. މިރަށް ނެތިގެން ދިޔައީ ކޮންޒަމާނެއްގައިކަން އެގޭކަށް ނެތެވެ. މާހެރަ އޮތީ ކެޑެވާހެރައިގެ ހުޅަގުގައެވެ. މާހެރަ އޮތް ސަރަހައްދުގެ މޫދުތެރެއިން އެރަށުގެ އާނުގަޑު ފެންނާން އެބަހުއްޓެވެ. މިސަރަހައްދަށް މަސްވެރިން މާހެރައިމެދުވަތި ނުވަތަ މާހެރައިދޮރަ ނުވަތަ މާހެރައި ގައްލީޝާއޭ ކިޔައި އުޅެއެވެ. ގައްލީޝި އަކީ އައްޑޫބަހުން ފަޅުތެރޭގައި ހެދިފައި ހުންނަ އާނުގަޑުތަކަށް ކިޔާ ނަމެކެވެ. މިސަރަހައްދަކީ ދަލުގެ މަސްވެރިކަމަށް މީހުން ގޮސް އުޅޭ ތަނެކެވެ.\nކުދުމާހެރައަކީވެސް މާހެރަ ފަދައިން ނެތިގެން ގޮސްފައިވާ ރަށެކެވެ. މިރަށް ނެތިގެންދިޔައީ މާހެރަ އާއި އެއްދުވަސްވަރެއްގައި ކަމަށް ލަފާ ކުރެވެއެވެ. ކުދުމާހެރަ އޮތް ކަމަށް ބެލެވެނީ މާހެރައިގެ ހުޅަގުން ބޮނޑަހެރަގަނޑާ ދެމެދުގައެވެ. މާހެރައިގެ ގައްލީޝާއޭ ކިޔައި އުޅޭ ތަނުން މިހާރުވެސް ވަކި ދެ އާނުގަޑު ފާހަގަކުރެވެއެވެ. އެހެންކަމުން އެތަނުން އެއް އާނުގަޑަކީ ކުދުމާހެރަ އޮތްތަން ކަމަށް ބެލެވެއެވެ. މާހެރަވެސް އަދި ކުދުމާހެރަވެސް ރަށެއްގެ ގޮތުގައި ނުވަތަ ހުރާގަޑެއްގެ ގޮތުގައި ދުށްބަޔަކު މިހާރު ދުނިޔޭގައި ނެތެވެ.\nބޮނޑަހެރަގަނޑަ އޮތީ މާހެރަ އާއި ކުދުމާހެރަ އޮތް ސަރަހައްދުގެ ހުޅަގުގައެވެ. ބޮނޑަހެރަގަނޑަކީ ވެސް ގިރުމުގެ ސަބަބުން މިހާރު ނެތިގެންގޮސްފައިވާ ރަށެކެވެ. ކުރީ ޒަމާނުގައި ބޮނޑަހެރަގަނޑަކީ މީދޫ ހެރަތެރޭގައި ހިމެނޭ އެހެން ރަށްރަށް ފަދައިން ފަޅުރަށެއްނަމަވެސް ފަހުގެ އަހަރުތަކުގައި އެރަށް ފެނިގެން ގޮސްފައި ވަނީ މުޅިން އަކިރީގެ ހުރާގަޑެއްގެ ގޮތުގައެވެ. ކޮންމެވެސް ވަރަކަށް ކުރެއްޖާއި މަގޫ ހެދިފައި ހުއްޓެވެ. އޭރު ދިޔަވަރު ބޮޑުވާއިރުވެސް ލޮނުގަޑުގެ އަޑިއަށް ނުދާ ވަރަށް އުސްކޮށް އޮންނާތީ އެތަން ވެފައިވަނީ ގާދޫޏާއި ކުރަގި (ކަޅުދޫނީ) ގެ މަރުކަޒަކަށެވެ. ބޭސްވެރިކަމާއި ފަންޑިތަވެރިކަމަށް ކަޅުދޫނީގެ ބިސް ނެގުމަށް އައްޑުއަތޮޅު މީހުން ގޮސްއުޅުނު އެއްތަނަކީ ބޮނޑަހެރަގަނޑެވެ.\nހަތްދިހައިގެ އަހަރުތަކުގެ ފަހުކޮޅާހަމަޔަަށް ދިޔައިރުވެސް ބޮނޑަހެރަގަނޑު އޮތީ މިސިފައަށެވެ. ހިސާބަކަށް ގަސް ހުއްޓެވެ. ދޫނި ބިސްއަޅާ ހުރާގަޑެކެވެ. ހަތަރުފަލީގެ ކުދިކުދި ދޯނިފަހަރުގައި ގޮސް ކުޑަކުދީންވެސް މަޖަލަކަށް އެެރަށަށް ފައިބައި ޕިކްނިކް ހަދާނެއެވެ. ދެހާސްދިހަވަނަ އަހަރާއި ހަމައަށްވެސް ބޮނޑަހެރަގަނޑު ލޮނުގަޑުން މައްޗަށް ފެންނާން އޮތެވެ. އެހެންނަމަވެސް މިހާރު އެތަން ވަނީ އެއްކޮށް ނެތިގެންގޮސްފައެވެ. މިތަން މުޅިން ގިރައިގެން ދިޔައީ އަތޮޅުގެ އެކިރަށްރަށުގެ މީހުން އަކިރި ނެގުމުގެ ސަބަބުންނެވެ. ބޮނޑަހެރަގަނޑު އޮތް ތާގައި މިހާރު އޮތީ އާނުގަޑެކެވެ.\nރަށްފަތީގެ އެންމެ ހުޅަގަށް އޮތް ރަށަކީ އެއްގެސްހެރައެވެ. އެއީ ބޮނޑަހެރަގަނޑުގެވެސް ހުޅަގަށް އޮތް ރަށެކެވެ. މިރަށަކީ މީގެ ފަންސާހަކަށް އަހަރު ކުރީން މުޅީން ނެތިގެންގޮސްފައިވާ ރަށެކެވެ. މިރަށުގައި ބޮޑު އެންމެ ގަހެއް ހެދިފައިވަނިކޮށް ދުށް ހަނދާންހުރި މީހުން މިހާރުވެސް ދުނިޔޭގައި އެބަތިއްބެވެ. އެއްގެސްހެރަ ކިޔާފައިވަނީވެސް އެންމެގަހެއް ހުންނާތީއެވެ.\nއެހެން ބައެއް ރަށްރަށުގެ ވާހަކަ\nމީދޫ ހެރަތެރޭގައި ހުރި ރަށްރަށުގެ އިތުރުން އެވޭލާޒަމާނުގައި މީދޫގެ އިރުމަތީން ފުއްޓަރުފަރާތުގައިވެސް ކުދި ރަށްތަކެއް ހުއްޓެވެ. އެއީވެސް ޔަގީންވެފައިވާ ކަމެކެވެ. މިހާރުވެސް ރަށުގެ ކަޅުބިތް ފަރާތުން ފެންނާން އެހެރަ އާނުގަޑުގަޑަކީ އެރަަށްރަށް ގިރައިގެންދިޔަ ތަންތާގައި ހުރި އާނުގަޑުތަކެވެ.\nމިކަމަށް އަލިއަޅުވާލައްވައި ދިވެހިރާއްޖޭގެ ޖިއޮގްރަފީގެ ވަނަވަރު ފޮތުގައި މަޝްހޫރު ތާރީޚީ އިލްމުވެރިޔާ އަލްއުސްތާޒު މުހައްމަދު އިބްރާހިމް ލުތުފީ ލިޔުއްވާފައިވަނީ މީދޫ ފުއްޓަރުފަރާތުގައި މުލިތަކެއް ހުރި ކަމަށެވެ. އެފޮތުގައި ވަނީ ހުޅުދޫ އާއި މީދޫގެ އިރުމަތީ ދުނީގެ ފުއްޓަރަށް ބިންދާ ރާޅުގެ ބާރު އައިސް އެރަށްރަށުގެ ބަނޑުދޮށުން ދެކޮޅަށް އޮއިވަރު ދެމިގެންގޮސް ދެކުނުން ނިކުންނަނީ ވިލިގިލި ކަނޑަށެވެ. އުތުރަށްގޮސް ނިކުންނަނީ މީދޫ އިރުމަތިން މާކަނޑަށެވެ. މިހެންވުމުން އެރަށްރަށުގެ ފުއްޓަރުފަރާތުގައި ހުންނަ ކުދިކުދި މުލިތައް ގިރައިގެންގޮސް ލޭންމަތި ސީދާވާ ގޮތްވެއެވެ.\nރާއްޖޭގެ ރަށްތަކުގެ ޖިއޮގްރަފީއާ ބެހޭ މައުލޫމާތު ރިކޯޑްކުރެވެން ފެށިއިރުވެސް މީދޫގެ ފުއްޓަރުފަރާތުގައި ހުރިކަމަށް ލަފާ ކުރެވޭ ރަށްތައް ވާނީ ނެތިގެން ގޮސްފައެވެ. އެހެންކަމުން ކުދި މުލިމުލީގެ ގޮތުގައި ފުއްޓަރުފަރާތުން ފަހުން ފެނިފައިވާނީ އެތާގައިހުރި ކުދި ރަށްރަށް ނެތިގެންދިޔުމުގެ އެންމެފަހު މަރުހަލާ ކަމަށް ވެދާނެއެވެ.\nމިލިޔުން ފުރިހަމަކުރުމަށްޓަކައި ތަފާތު ފަސް މަސްދަރަކަށް ބަރޯސާކުރެވުނެވެ. އެގޮތުން ހަވާލާ ދެވިފައިވާ މަސްދަރުތަކަކީ ދިވެހިރާއްޖޭގެ ޖިއޮގްރަފީގެ ވަނަވަރު، އެޓޯލް ރިސަރޗް ބްލެޓިން، ނަމްބަރ.116 / ރީފް ސްޓަޑީސް އެޓް އައްޑޫ އަޓޯލް މޯލްޑިވްސް، މީދޫ ލޮނޑިކެޑެ މިސްކިތުގެ ބޯގަފަތް. ޕްރޮފެސަރ ޖޯން ސްޓަންލީ ލިޔުއްވާފައިވާ ދަ ޖިއޮގްރަފީ އޮފް ދަ މޯލްޑިވް އެންޑް ލެކަޑިވް އަރކިޕެލަގޯސް އަދި މީދޫގެ އުމުރުން ދުވަސްވީ ބައެއްމީހުންގެ ފަރާތުން އަހައިގެން ހޯދުނު މައުލޫމާތެވެ.\n(3) ކިޔުންތެރިންގެ ޚިޔާލު\nއިއުލާނުގައިވާ މާހެރަ އަކީ ހިތަދޫ ފަޅުތެރޭގައިވާ މާހެރައިގެ ވާހަކައެވެ. ވީމާ ނެތިފައިވާ ރަށެއްގެ ނަން އިއުލާނުގައި ނެތްކަމަށް ގަބޫލު ކުރެވެނީ.\nހުސެން ރަށީދު\t20/11/2017\nދާދިފަހުން އެގްރިކަލްޗަރ މިނިސްޓަރީން ވަރުވާ އަށް ދޫކުރަން އިއުލާން ކުރި ރަށްރަށުގެ ތެރޭ ހިމެނިފައިވޭ މިލިޔުމުގައި ނެތިގެން ގޮސްފައިވާ ކަމަށް ހުރި ރަށްރަށް. އެހެންވިމާ ވަރުވާއަށް ދޫކުރަން އުޅެނީ ރަށް ނެތިގެން ދިޔަތާ އޮތް އާނުގަނޑުބާ . ސަރުކާރުގެ ކަމާބެހޭ މީހުންނަށް އެވަރު ނޭގޭ އިރު މިމައުލޫމާތު އެނގޭ މީހުން ކަައިރުން އޮޅުން ފިލުވާ ނަމަ އެއިލާން ގައިވެސް ރަނގަޅަށް ރަށްރަށުގެ ނަން ލިޔެވޭނެ ނޫންތޯ.\nވަރަށް މައުލޫމާތު މުއްސަނދި ލިޔުމެއް. މިކަހަލަ ލިޔުމެއް ވަރަށް މަދުން ނޫނީ އޮންލައިން ސައިޓަކުން ނުފެނޭ.


Ekaheri Vi Vazeerunge Ithuru Mauloomaathu Mabrook Dhehvvaifi - Vaguthu\nކޮވިޑް-19: ޓެސްޓް ކުރި މީހުންގެ އަދަދު ދަށަށް! - 16 މިނެޓް ކުރިން\nއެކަހެރިވި ވަޒީރުންގެ އިތުރު މަޢުލޫމާތު މަބްރޫކް ދެއްވައިފި\nކޮވިޑް-19 ގެ ތަރުޖަމާނު، މަބްރޫކް ޢަޒީޒް - ފޮޓޯ ރައީސް އޮފީސް\nރާއްޖެއިން ކޮޮވިޑް-19 އަށް ފައްސިވި މީހުންނާއި، ކެބިނެޓްގެ ބައެއް ވަޒީރުން ބައްދަލުވި ކަމަށް މިއަދު މެންދުރު ބޭއްވި ނޫސްވެރިންގެ ބައްދަލުވުމުގައި ޓޫރިޒަމް މިނިސްޓަރ އަލީ ވަހީދު ވިދާޅުވެފައިވާތީ، އެކަމުގައި ސާފުނުވެ ހުރި ކަންކަން، މިރޭގެ ނޫސްވެރިންގެ ބައްދަލުވުމުގައި، ކޮވިޑް-19 ގެ ޖަރުޖަމާނު، މަބްރޫކް އަޒީޒް އިތުރަށް ސާފުކޮށްދެއްވައިފިއެވެ.\nއެގޮތުން، މި ބަލީގެ ސަބަބުން އެކަހެރިވާން އެންގުނު ވަޒީރުންގެ ތެރޭގައި އެކި ޙާލަތް މެދުވެރިގެން އެކަހެރިވާން ޖެހުނު ވަޒީރުން ހިމެނޭކަމަށްވެސް މަބްރޫކް ވިދާޅުވިއެވެ.\n"ފުރަތަމަ އެއް މިނިސްޓަރަކު އެބަ ވޭ ސެކަންޑަރީ ކޮންޓެކްޓަކަށް، މާނައަކީ ޕްޒިޓިވްވި ކޭސް އަކާއި ބައްދަލުވި މީހެއް، އެމީހާ އާއި މިނިސްޓަރަކު ބައްދަލުވި. އެއީ ބަލީގެ އަލާމާތެއް ހުރެގެން ގެންދިޔަ މީހެއް. ކޮންމެހެން އޭނަ ޕޮޒިޓިވް ވީއެކޭ ނޫން. އެދުވަހުން ފެށިގެން އެ މިނިސްޓަރ ހުންނެވީ ސެލްފް ކަރަންޓީންވެ ވަޑައިގެން. އެ ކޭސްގަ، ބަލީގެ އަލާމާތްތައް ފެނުނު ފަރާތް ބައްޔަށް ނެގެޓިވް." މަބްރޫކް ވިދާޅުވިއެވެ.\nމީގެ އިތުރުން މަބްރޫކް ވިދާޅުވީ، ވަޒީރަކަށް ވިޔަސް، އަދި އާއްމު މީހަކަށްވެސް މި ކަމުގައި އެއްވެސް ތަފާތެއް ނުގެންގުޅޭ ކަމަށާއި، ކޮންޓެކްޓް ޓްރޭސިންގެ ތެރެއިން ކަރަންޓީން ފެސިލިޓީއަކަށް ގެންދަންޖެހޭ ޙާލަތުގައި ކޮންމެ މީހެއްވެސް ގެންދާނެ ކަމަށެވެ.\n"ދެން ދެވަނަ ކޭސް އަކީ މިނިސްޓަރަކު އުޅުއްވާ އިމާރާތެއް. އެ އިމާރާތް މޮނިޓަރިންގެ ޙާލަތަށް މި ގެނެވުނީ. އެއީ މިނިސްޓަރ އުޅުއްވާ އެޕާރޓްމަންޓެއް ނޫން. އުޅުއްވާ ބުރި އަކުވެސް ނޫން އެކަމެއް ހިނގީ. ދެން އަނެއް މިނިސްޓަރަކީ، އެބޭފުޅާ ވަޑައިގެންނެވި ތަނެއްގެ ސަބަބުން، އެއީ އިޙުސާން ފިހާރަ، އެތަނަށް ވަޑައިގެންނެވުމުގެ ސަބަބުން އެބޭފުޅާއަށް ވަނީ އައިސޮލޭޓްވާން އަންގާފަ. ކޮންޓެކްޓް ޓްރޭސިންގެ ތެރެއިން އެ ބޭފުޅާ ފެސިލިޓީ އަކަށް ގެންދަވަން ޖެހެންޔާމު ގެންދަވާގޮތަށް." މަބްރޫކް ވިދާޅުވިއެވެ.\nރާއްޖޭގައި ހަލުވިކަމާއި އެކު، ކޮވިޑް-19 ފެތުރެމުންދާއިރު، މިހާތަނަށް އައިއިރު، މި ބައްޔަށް 226 މީހުން ވަނީ ފައްސިވެފައެވެ. މީގެ ތެރޭގައި ހިމެނެނީ، 137 މީހުންނަކީ ބިދޭސީންނާއި، 89 ދިވެހިންނެވެ. އަދި 18 މީހަކު މިބަލިން ވަނީ ރަނގަޅުވެފައެވެ.\nދުނިޔޭގެ އެކިކަންކޮޅުތަކުގައި ކޮވިޑް-19 ޖެހުނު މީހުންގެ އަދަދު ތިން މިލިއަނަށް ވުރެ މައްޗަށް ވަނީ އަރާފައެވެ.\nސެކަންޑް ކޮންޓަކްޓް އަކީ އެސްޓީ އޯ ގެ އަމްރު ދެއްތޯ މަބްރޫޤް\nއޭޕްރީލް 27, 2020 23:10\nއެންމެ މިނިސްޓަރެއްގެ ވާހަކަތޯ އެނގޭގޮތައް ބުނަންކެރުނީ ދެން އެހެން މިނިސްޓަރުންގެ ނަންބުނަން ނުކެރުނީ ކީއްވެގެންބާ\nއޭޕްރީލް 27, 2020 23:21\nޢިއްޒަތްތެރި މަބްރޫކް އަށް ނިކަންގިނައިން ސަލާމަށްފަހު ވެދުމެވެ. ސަރުކާރެއް ފޭލިވެ ނޭވާހޮޅިއަށް އެޅިއްޖެ ކަމުގެ ނަތީޖާ އަކީ 226 މީހުންނަށް ވައިރަސް ޖެހިފައިވުމެވެ. މިހާރު އަޞްލު ބަލިޖެހިފައިވާ މީހުން ޢަދަދުވެސް ތިޔަބޭފުޅުންނަކަށް ނޭނގޭނެއެވެ. ފެތޭއޮޑިއެއްގެ ރިޔާދަށު ވެވަޑައި ނުގަންނަވާށެވެ! ތިޔަބޭފުޅާގެ ޢަބުރާއި ޝަރަފް މަދުފައިސާކޮޅަކަށް ވެއްޓެމުންދާ ސަރުކާރެއް ޙިމާޔަތްކޮށް ދިފާޢުކުރައްވަން ތިޔަ ކުރައްވަނީ ސަރުކާރަށް ޘަނާ ކިޔުއްވުމުގެ މަސައްކަތްޕުޅު ނޫންތޯއެވެ؟ ދިވެހިންގެ ބައިތުލްމާލު ލޫޓުވާލި ސަރުކާރުގެ ޕްރޮޕެގެންޑާ ކިތަންމެ ވަރަކަށް ފެތުރިޔަސް މިހާރު ދިވެހި ރައްޔިތުން މިތިބީ މަރުގެ ތުންފަތް މައްޗަށް ދޫކޮށްލާފަ ނޫންތޯއެވެ؟ މަކަރުވެރި ދިވެހިންގެ ލޭބޯ ސަރުކާރަށް ދިވެހިން ދުވަހަކުވެސް މަޢާފެއް ނުކުރާނެއެވެ. ތިޔަބޭފުޅުން ވިދާޅުފައިވަނީ ސަރުކާރުގައި ކެޕޭސިޓީއެއް ނެތޭ ނޫންތޯއެވެ. ރައްޔިތުން މިތިބީ މަރުވާން ދޫކޮށްލެވިފައި ނޫންތޯއެވެ؟ ދެން ބަހަނާ ނުދައްކަވާ ވެރިންނަށް އިސްތިއުފާ ދެއްވަން ދަންނަވާށެވެ! ރައްޔިތުން މިހާރު ޝައުޤުވެރިކަމެއްނެތި ތިޔަ ދައްކަވާ ވާހަކަތަކަށް ފޫހިވެއްޖެވެ.\nއޭޕްރީލް 27, 2020 23:49\nމީގެ އިތުރުން މަބްރޫކް ވިދާޅުވީ، ވަޒީރަކަށް ވިޔަސް، އަދި އާއްމު މީހަކަށްވެސް މި ކަމުގައި އެއްވެސް ތަފާތެއް ނުގެންގުޅޭ ކަމަށާއި، ކޮންޓެކްޓް ޓްރޭސިންގެ ތެރެއިން ކަރަންޓީން ފެސިލިޓީއަކަށް ގެންދަންޖެހޭ ޙާލަތުގައި ކޮންމެ މީހެއްވެސް ގެންދާނެ ކަމަށެވެ. ނަމަވެސް އާންމުމީހާ ގެންދަނީ ކުރަންޓީންފެސިލިޓީއަކައް މިނިސްޓަރ ސެލްފަ އައިސޮލޭސަންގަ ގޭގަ.\nއޭޕްރީލް 28, 2020 00:11\nޟި މި ބަލި ފެތުރުނީ އިންގިރޭސި ވިލާތުން އައި މީހުންގެ ފަރާތުން އެ މީހުން ޓެސްޓް ނުކުރެވެނީ ކީއްވެ ތޯ ވަގުތުގެ ބޭފުޅުން މި ސުވާލު ކުރެވިދާނެ ތޯ މަބްރޫކް އިތުރުފުޅު ހައްދަވަނީ ކީއްވެ ތޯ ވަގުތު އާދޭހާ އެކު މިދަންނަވަނީ\nއޭޕްރީލް 28, 2020 04:50\nމިނިސްޓަރު އައިޝާ ވީ ކޮންތާކުތޯ ނޫސްވެރިން އަހާ ސުވާލު ކޮއްބަ؟ މިނިސްޓަރުގެ ހަބަރެއް ނުވެ ގިނަ ދުވަސް ވީމަ ރައީތުން މި ތިބެނީ ވަރަށް ކަންތައް ބޮޑުވެފަ. މި ކަމެއްނުވާ ކެބިނެޓުން ރައީތުންނަށް ލިބޭ މާޔޫސްކަން ފިލަނީވެސް ކިރިޔާވެސް އައިޝާ ފެނުނީމަ. ބަލިވެ އުޅެންޏާ އަވަސް ސިފާއަކަށް އެދެން ?\nއޭޕްރީލް 28, 2020 05:09\nޢެކަހެރިވާން ޖެހުނީ އެކަހެރިވާންޖެހޭ ވަރުގެ ބައެއް އެކަހެރި ކުރުމަށްފަހު މަގާމުގެ ނުފޫޒ ބޭނުންކޮށް ދޫކޮށްލުމުން، ޖަރީމ ގޭގައި ހިންގި ޖަރީމާ ޑީޖޭ ޕާޓީއެއްގެ ސަބަބުން.\nއޭޕްރީލް 28, 2020 05:14\nވަޒީރުން އެކަހެރިވީ ބިރުން ފިލަންވެގެންނެވެ. ދެންކޮން އެކެހެރިއެއްތަވާނީ، ތިބުނާކެހެރި އޮއްވާދޯ ނުކެހެރިވެގެން ބޮޑުންގެ މީހުން ޕާޓީބާއްވާ މާލެތެރެއަށް ދޫކުރީ. ކަލޯމެންގެ ތެރެއިން އެއްބަޔަކު ކިޔަނީ މިއީއެހާބޮޑުކަމެއްނޫނޭ އަނެއްބަޔަކު ކިޔަނީ ބޮޑުކަމެކޭ ދިމަލެއްނުވޭ. ދެން ފަރުދީޒިންމާއޭކިޔައި ހުރިހައިކަމެއްގެގޯސް ރައްޔިތުންގެ ބޮލަށްމިކަޑަނީ\nއޭޕްރީލް 28, 2020 10:24\nޢަބްދުލްޤާދިރު މުބާރިކް ޖީލާނީ އަށް ވަރަށް ހިތާމަ އާއެކު ދަންނަވަން މަބްރޫކު ކިޔާ މީހެއް ދަންނަވާނެއެވެ. ދެންފަހެ، ކޮވިޑަކީ، މި ސަރުކާރާހެދި ރާއްޖޭގައި އެކަނި ފެތުރެމުން ދާ ބައްޔެއްނޫންކަމުގައި ދަންނަވަމެވެ. އަދި ސަރުކާރުން މިބަލަނީ މިބަލި ފެތުރުނަ ނުދިނުމަށް ކުރެވެން ހުރި ހުރިހާ މަސައްކަތެއް ކުރުމަށްވެ. އަޅުމެންނަށް ޔަގީންވާ ގޮތުގައި 87 ދިވެހިންނަށް މިބަލި މިހާތަނަށްވެސް މި ޖެހުނީ ބައެއް މީހުން ބަސް ގަބޫލު ނުކުރުމުންނެވެ. ވީމާ، މިވާހަކަ ދެންނެވީމެވެ.\nމިނިސްޓަރުންގެ ނަންހާމަ ނުކުރިޔަސް ކޮންމިނިސްޓުރީއެއްކަން ބުނެލިނަމަދޯ...?


Loabi Nafrathah Badhaleh Nuvaane: Hrithik\nލޯބި ނަފްރަތަށް ބަދަލެއް ނުވާނެ: ރިތިކް\n- 1 year ago0- އަމާލް މުހައްމަދު\nލޯބި ނަފްރަތަށް ބަދަލު ނުވާނެ ކަމަށާއި، ބަދަލުވެއްޖެނަމަ ކުރިން ވީ ލޯތްބެއް ނޫން ކަމަށް ރިތިކް ބުނެފިއެވެ.\nރިތިކް އެހެން ބުނީ އޭނާގެ ކުރީގެ އަންހެނުން ސުޒޭން ޚާންއާއި ގުޅޭގޮތުން މީޑިއާއަކަށް ދީފައިވާ އިންޓަރވިޔުއެއްގައެވެ. 2013 ވަނަ އަހަރުގައި ރިތިކް އާއި ސުޒޭންގެ ގިނަ ދުވަސްވީ ކައިވެންޏަށް ނިމުން އައިއިރު، އެދެމީހުންގެ ޖޯޑަކީ އެތައް ބަޔަކަށް ވަރަށް ކަމުދިޔަ ޖޯޑެކެވެ. 2014 ގައި ރިތިކް އާއި ސުޒޭން ރަސްމީކޮށް ވަކިވެ، ކައިވެނި ރޫޅާލިއިރު އެދެމީހުންނަށް ދެ ފިރިހެން ކުދިންވެސް ވަނީ ލިބިފައެވެ.\nކައިވެނި ރޫޅުމަށްފަހުގައިވެސް ދެމީހުން ވަނީ ދަރިންނަށް ވަގުތު ދިނުމުގައި މިސާލު ދައްކާފައެވެ. އެގޮތުން އެކުދިން ގޮވައިގެން އެކި ގައުމުތަކަށް ގޮސް ދެމީހުން ވަނީ ޗުއްޓީވެސް ހޭދަކޮށްފައެވެ.. ކައިވެނި ރޫޅުމަށްފަހު ދަރިން ތިއްބަސް ދެމީހެއްގެ ފަރާތުން ނުފެންނާނެ ފަދަ އެކުވެރިކަމުގެ ގުޅުމެއް ރިތިކްއާއި ސުޒޭން އަންނަނީ ދައްކައިދެމުންނެވެ.\n”މިއީ ވަރަށް ރީތި ގުޅުމެއް. އަހަރުމެންގެ ދަރިންނާއި ރައްޓެހިންނާއެކު. އެހެން އެކަންވަނީ ދެމީހުންނަށްވެސް ވިސްނޭތީ. އެއްކަމެއް ޔަގީން. ލޯބި ނަފްރަތަކަށް ބަދަލެއް ނުވާނެ. ވެއްޖެނަމަ އެއީ ލޯތްބެއް ނޫން. ލޯބީގެ އަނެއް ފަރާތަކީވެސް ލޯބި. " ސުޒޭންއާއި ގުޅޭގޮތުން ވާހަކަ ދައްކަމުން ރިތިކް ބުންޏެވެ.\nރިތިކް މިހާރު ކުރަމުން އަންނަނީ އޭނާގެ ފިލްމު "ސުޕަރ 30" ޕްރޮމޯޓް ކުރުމުގެ މަސައްކަތެވެ. އެ ފިލްމު ރިލީޒް ކުރުމަށް ހަމަޖެހިފައިވަނީ މިމަހުގެ 12 ވަނަ ދުވަހުއެވެ.\nފޭނުންނާއި ހެދި ސަލްމާންއަށް އުނދަގޫވެއްޖެ011 months ago


Texas ge fenboduvumugai 30,000 meehun vaguthee hiyaagai | Mihaaru\nޓެކްސަސްގެ ފެންބޮޑުވުމުގައި 30،000 މީހުން ވަގުތީ ހިޔާގައި\nފެންބޮޑުވުމުގައި އެމެރިކާގެ ޓެކްސަސްގެ ހިއުސްޓަން އިން ހާލުގައި ޖެހުނު ބަޔަކު ކޮންވެންޝަން ސެންޓަރަކަށް ދަނީ. --ފޮޓޯ:އޭއެފްޕީ\n29 އޯގަސްޓް 2017 - 14:27\nފެޑެރަލް އިމަޖެންސީ މެނޭޖްމަންޓް އެޖެންސީގެ ޑިރެކްޓަރު ބްރޮކް ލޯންގް ވިދާޅުވީ ފެންބޮޑުވުމުގައި ޓެކްސަސްގެ 50 ކައުންޓީ އަށް ގެއްލުން ލިބިފައިވާ ކަމަށެވެ. މޫސުމާ ބެހޭ އޮފިޝަލުން ލަފާކުރަނީ ކުރިއަށް އޮތް ދުވަސްތަކުގައި ވެސް ބޯކޮށް ވާރޭ ވެހޭނެ ކަމަށެވެ. ޓެކްސަސްގެ ގަވަރުނަރު ގްރެގް އެބޮޓް ވިދާޅުވީ ހާލުގައި ޖެހުނު މީހުންނަށް އެހީވުމަށް ނޭޝަނަލް ގާޑުގެ އިތުރު 1،000 ސިފައިން ފޮނުވާފައިވާ ކަމަށެވެ. މިހާރު ވެސް އެ ސްޓޭޓުގައި 3،000 ސިފައިން ދަނީ ހަރަކާތްތެރިވަމުންނެވެ.\nހިއުސްޓަން އަށް އަދިވެސް ވިއްސާރަ ކުރާނެތީ ގިނަ ބަޔަކު ވަގުތީ ހިޔާތަކަށް ބަދަލުވާނެ ކަމަށް ބެލެވޭ. --ފޮޓޯ:ގެޓީ އިމޭޖަސް\nފްރާންސާއި ބެލްޖިއަމް އަދި ސްވިޒަލެންޑް އެއްކޮށްލީމާ ވާވަރުގެ ބޮޑު ސްޓޭޓަށް މި ކުރިމަތިވި ގުދުރަތީ ހާދިސާގައި ހިއުސްޓަން ސިޓީން އެކަނިވެސް ހަ މީހުން މަރުވެފައިވާ ކަމަށް އޮފިޝަލުން ވަނީ ބުނެފަ އެވެ. ހިއުސްޓަން ވެސް ހިމެނޭ ހަރިސް ކައުންޓީގެ މެޑިކަލް އެގްޒަމިނާގެ އޮފީހުގެ ތަރުޖަމާން ޓްރިޝިއާ ބެންޓްލީ ވެސް ވަނީ ތޫފާނުގައި ހަ މީހުން މަރުވިކަން ޔަގީން ކޮށްދެއްވައިފަ އެވެ. ގިނަ މީހުން މަރުވެފައި ވަނީ ފެންބޮޑުވެފައިވާ ހިސާބުތަކުގެ ވެހިކަލްތަކުގައި ތާށިވެގެންނެވެ.\nފެންބޮޑުވުމުގައި އެމެރިކާގެ ޓެކްސަސްގެ ހިއުސްޓަން އިން ހާލުގައި ޖެހުނު ބަޔަކު ފުލުހުންގެ ޑިންގީއެއްގައި ގެންދަނީ. --ފޮޓޯ:އޭއެފްޕީ\nވޭތުވެދިޔަ ތިން ދުވަހު ކުރި ވިއްސާރައިގައި ޓެކްސަސްގެ އެންމެ ބޮޑު ސިޓީ ކަމަށްވާ ހިއުސްޓަންގެ ބައެއް ހިސާބުތަކަށް ވަނީ 1،000 މިލިމީޓަރުގެ ވާރޭ ވެހިފަ އެވެ.\nތޫފާނުގެ ސަބަބުން 450،000 މީހުން އެހީއަށް އެދޭނެ ކަމަށް އޮފިޝަލުން ލަފާކޮށްފައިވެ އެވެ. ރައީސް ޑޮނަލްޑް ޓްރަމްޕް ޓެކްސަސް އަށް މިއަދު ވަޑައިގަންނަވާނެ އެވެ. ނަމަވެސް އެމެރިކާގައި ހަތަރު ވަނަ އަށް އެންމެ ބޮޑު ސިޓީ ކަމަށްވާ ހިއުސްޓަނަށް މިހާރު ވެސް ބޯކޮށް ވާރޭ ވެހި ފެންބޮޑުވަމުންދާތީ އެ ސިޓީ އަަށް ވަޑައިގަންނަވާނެ ކަމަށް ނުބެލެވެ އެވެ.\nއެމެރިކާގެ ޓެކްސަސްގެ ހިއުސްޓަންގެ ފެންބޮޑުވެފައިވާ މަގަކުން އާއިލާއެއްގެ ބަޔަކު ދަނީ. --ފޮޓޯ:އޭއެފްޕީ\nތޫފާން ހާވޭ އަކީ ވޭތުވެދިޔަ 13 އަހަރު ދުވަހު ތެރޭ އެމެރިކާ އަށް އެރި އެންމެ ބާރުގަދަ ތޫފާނެވެ. އަދި 1961 ވަނަ އަހަރުގެ ފަހުން ޓެކްސަސް އަށް އެރި އެންމެ ވަރުގަދަ ތޫފާން ވެސް މެ އެވެ.\nއެމެރިކާ އެއްނު އޯކޭ ވާނެ މި ވެރިން މުސްލިމް ކިތަށް މީހުން ހާލުގަ ޖެއްސި


Inthihaabu Fas Kurumah Ehvves Party Akun Edhifa Eh Nei: Elections\nއިންތިހާބު ފަސް ކުރުމަށް އެއްވެސް ޕާޓީއަކުން އެދިފައެއް ނެތް: އިލެކްޝަންސް\nއަންނަ އޭޕްރީލް މަހުގެ ހަތަރުވަނަ ދުވަހު ބޭއްވުމަށް ނިންމާފައިވާ ލޯކަލް ކައުންސިލް އިންތިހާބު ފަސް ކުރުމަށް އެއްވެސް ޕާޓީއަކުން އިލެކްޝަންސް ކޮމިޝަނުގައި އެދިފައި ނުވާ ކަމަށް އެ ކޮމިޝަންގެ ނާއިބު ރައީސް އަހުމަދު އަކްރަމް މިއަދު ވިދާޅުވެއްޖެއެވެ\nއަކްރަމް މިފަދައިން ވިދާޅުވީ ޕީޕީއެމްގެ ނާއިބު ރައީސް އަދި ނައިފަރު ދާއިރާގެ މެންބަރު އަހުމަދު ޝިޔާމް ކުރެއްވި ޓްވީޓަކާއި ގުޅިގެންނެވެ. ޝިޔާމް ވިދާޅުވީ އިންތިހާބު ފަސް ކުރުމަށް އެމްޑީޕީއިން އިލެކްޝަން ކޮމިޝަންގައި އެދޭނެކަން އޭނާއަށް މާކުރިން ވެސް އެނގޭ ކަމަށެވެ.\nއިލެކްޝަންސް ކޮމިޝަނުގެ ނާއިބު ރައީސް އަހުމަދު އަކްރަމް ވިދާޅުވީ އެއްވެސް ޕާޓީއަކުން އަދި އެއްވެސް ފަރާތަކުން އެފަދަ ހުށަހެޅުމެއް ހުށަހަޅާފައި ނުވާ ކަމަށާއި ކޮމިޝަނުންވެސް އެފަދަ ވިސްނުމެއް ނުގެންގުޅުއްވާ ކަމަށެވެ.\nލޯކަލް ކައުންސިލް އިންތިހާބާއި އަންހެނުންގެ ތަރައްގީއަށް މަސައްކަތް ކުރާ ކޮމެޓީގެ އިންތިހާބު އަންނަ އޭޕްރީލް މަހުގެ ހަތަރުވަނަ ދުވަހަށް ތާވަލު ކޮށްފައިވާއިރު އިލެކްޝަނުންނާއި އަދި ސިޔާސީ ޕާޓީތަކުންވެސް އަންނަނީ އެ އިންތިހާބަށް ތައްޔާރުވަމުންނެވެ. އެގޮތުން ސަރުކާރު ހިންގާ މައިޕާޓީ އެމްޑީއާ އިދިކޮޅު ޕީޕީއެމްގެ ކެމްޕެއިން ރަސްމީކޮށް މިހާރު ވަނީ ލޯންޗުވެސް ކޮށްފައެވެ. އަންނަ މަހުގެ 13ވަނަ ދުވަހު ޖުމްހޫރީ ޕާޓީގެ ކެމްޕެއިންވެސް ރަސްމީކޮށް ލޯންޗު ކުރާނެ ކަމަށް އެޕާޓީން ވަނީ ބުނެފައެވެ.


ރަނިކަމަނާ "ރެހެންދިޚަދީޖާ" ބަލަން ތައްޔާރުތަ؟\nރާއްޖޭގެ ތާރީޚުގައި ރަނިކަން ކުރެއްވި އައްސުލްޠާނާ ޚަދީޖާ ޝްރީ ރާދަ އަބާރަނަ މަހާ ރެހެންދި (ރެހެންދިޚަދީޖާ) ގެ ޙަޔާތައް ބިނާކޮށް "ރެހެންދިޚަދީޖާ" ގެ ނަމުގައި ޑާކްރެއިން އެންޓާޓެއިންމަންޓުން ފިލްމެއް އުފެއްދުމަށް ތައަޔާރުވެއްޖެއެވެ.\nމިއުފާވެރި ޚަބަރު ބެލުންތެރިންނާއި ޙިއްސާ ކުރަމުން ޑާކްރެއިންގެ ބާނީ މުޙައްމަދު އަލީ (މޮގާ) އޭނާގެ ފޭސްބުކްގަައި ލިޔެފައިވަނީ މިފިލްމު އެންމެ ފުރިހަމަ ގޮތުގައި އުފެއްދުމަށް ފިލްމުގެ ލިޔުންތެރިން ކަމަށްވާ އައިޝަތު ފުވާދު އާއި އަޙްމަދު ޠޮލާލް، "ރެހެންދި ޚަދީޖާ" އާއި ބެހޭގޮތުން ގިނަ ދިރާސާތަކެއްކޮށް މައުލޫމާތު އެއްކޮށްފައިވާ ކަމަށެވެ.\nއެގޮތުން މިފިލްމުގައި ބޭނުންކުރާނީ އިހު ޒަމާނުގައި ދިވެހިން ވާހަކަ ދައްކާ އުޅުނު ބަހުރުވައާއި ދައްކުވައިދޭނީ އެޒަމާނުގައި ހެދުން އަޅާ އުޅުނު ގޮތް ކަމަށް ވެސް މޮގާ ބުނެފައިވެއެވެ.\nފިލްމުގެ ސްކްރިޕްޓް ލިޔުމުގެ ތައްޔާރީތައް މިހާރު ނިމިފައިވާއިރު، މިއީ މިހާތަނަށް ޑާކްރެއިނުން އުފައްދާ އެންމެ ބޮޑު ޕްރޮޖެކްޓް ކަމަށްވެސް މޮގާ ބުނެފައިވެއެވެ.\n"ރެހެންދިޚަދީޖާ" ގެ ވާހަކައިގެ މައްޗަށް ފިލްމެއް ތައްޔާރު ކުރާއިރު، ހަމަޔަގީނުން ވެސް އެންމެ ގިނަ މީހުން އެނގެން ބޭނުންވާނެ އެއް ކަމަކީ ސުލްޠާނާ ރެހެންދިޚަދީޖާގެ ރޯލު ކުޅޭނީ ކޮން ފިލްމީތަރިއެއްބާއެވެ. މިސުވާލުގެ ޖަވާބު އަދިވަނީ ސަސްޕެންސެއްގެ ތެރޭގައެވެ. އެސުވާލުގެ ޖަވާބަށް މޮގާ ވެސް ބުނެފައިވަނީ "އެ ތާޖު އަޅާނީ ކޮން ތަރިއެއްތޯ ބަލަން ތިބެމާ" އެވެ.\nތާރީޚު ބުނާ ގޮތުގައި ރެހެންދިޚަދީޖާއަކީ ވަރަށް ވެސް ނުފޫޒުގަދަ ރަނިކަމަނާ އެކެވެ. އެގޮތުން އެކަމަނާގެ ބައްޕާފުޅު އައްސުލްޠާން އަބްދުލް ފަތުޙު ޖަލާލުއްދީން އުމަރް ވީރު ޝްރީ އަބާރަނަ މަހާރަދުން (އުމަރް މަހާރަދުން) އަވަހާރަވުމުން، އުމަރް މަހާރަދުންގެ ދަރިކަލުން އަހްމަދު ޝިހާބުއްދީން ވެރިކަމަށް އަރައިވަޑައިގަތެވެ. ނަމަވެސް ރެހެންދިޚަދީޖާ، އަޙްމަދު ޝިހާބުއްދީން ގަތުލުކޮށްލެއްވުމަށްފަހު ރަނިކަމަށް އަރައިވަޑައިގެންނެވި ކަމަށް ވެސް ތާރީޚުގައި ބައެއް ބޭފުޅުން ވިދާޅުވެފައިވެއެވެ. ރެހެންދިޚަދީޖާ އަކީ އައްސުލްޠާން އުމަރް މަހާރަދުންގެ އެންމެ ދޮށީ ދަރިކަނބަލުންނެވެ.\nމީގެއިތުރުން އެކަމަނާ ކައިވެނި ބައްލަވައިިގަތް ބޭފުޅުން ވެސް، ވެރިކަމަށް އިސްވެވަޑައިގަންނަވާފާނެތީ، އެބޭފުޅުންވެސް އަވަހާރަކޮށްލި ކަމަށް ތާރީޚުގައި ބުނެފައިވެއެވެ. ރެހެންދިޚަދީޖާ ރާއްޖޭގައި ރަނިކަން ކުރެއްވީ 1347 ވަނަ އަހަރުން 1380 ވަނަ އަހަރަށެވެ. އަވަހާރަވީ 1380 ވަނަ އަހަރުއެވެ.\n5 އޭޕްރީލް 2020